
Αθήνα, σήμερα στις 20 Ιουλίου 2026, ημέρα Δευτέρα και ώρα 12.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. ΠΑΡΙ ΚΟΥΚΟΥΛΟΠΟΥΛΟΥ. 
ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, αρχίζει η συνεδρίαση. 
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:
«Με την παρούσα σας ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 20 Ιουλίου 2026 ότι οι επίκαιρες ερωτήσεις που θα συζητηθούν είναι οι εξής:
 Η υπ’ αρ. 1205/13-7-2026 επίκαιρη ερώτηση θα απαντηθεί από τον Υπουργό Υγείας κ. Σπυρίδωνα-Άδωνι Γεωργιάδη. 
Οι υπ’ αρ. 1202/12-7-2026 και 1204/13-7-2026 επίκαιρες ερωτήσεις θα απαντηθούν από τον Υπουργό Κλιματικής Κρίσης και Πολιτικής Προστασίας κ. Ευάγγελο Τουρνά.
Οι υπ’ αρ. 1200/10-7-2026 και 1208/13-7-2026 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Δημήτριο Μαρκόπουλο.
Οι υπ’ αρ. 1183/6-7-2026, 1188/7-7-2026 και 1191/8-7-2026 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.
Η υπ’ αρ. 1199/10-7-2026 επίκαιρη ερώτηση θα απαντηθεί από την Υφυπουργό Εργασίας και Κοινωνικής Ασφάλισης κ. Άννα Ευθυμίου.
Οι υπ’ αρ. 1198/10-7-2026 και 1206/13-7-2026 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό.
Οι υπ’ αρ. 1193/9-7-2026 και 1195/9-7-2026 επίκαιρες ερωτήσεις θα απαντηθούν από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα.
Η υπ’ αρ. 1201/12-7-2026 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Κωνσταντίνο Κατσαφάδο.
Τέλος, η υπ’ αρ. 1103/13-7-2026 επίκαιρη ερώτηση που απευθύνεται προς τον Υπουργό Εθνικής Άμυνας κ. Νικόλαο-Γεώργιο Δένδια δεν θα απαντηθεί, λόγω αναρμοδιότητας.»
Κατόπιν τούτου εισερχόμεθα στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Ανοίγουμε τη σημερινή συνεδρίαση με την τρίτη με αριθμό 1204/13-7-2026 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας με θέμα: «Για την πυρκαγιά στον Άη-Γιάννη Χωστό Ηρακλείου Κρήτης, την πολιτική προστασία στην περιοχή, την ασφάλεια του λαού και της κατοικίας του». 
Στην ερώτηση θα απαντήσει ο Υπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.
Κύριε συνάδελφε, έχετε τον λόγο.
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ, κύριε Πρόεδρε.
Κύριε Υπουργέ, σοβαρές διαχρονικές πολιτικές ευθύνες για την επικίνδυνη κατάσταση που έχει διαμορφωθεί στην ευρύτερη περιοχή Άη-Γιάννη Χωστού – Φοινικιάς - Μαλάδων ανέδειξε η πρόσφατη μεγάλη πυρκαγιά σε αποθήκη χαρακτικών που θα μπορούσε να κοστίσει ανθρώπινες ζωές, με υπαρκτό κίνδυνο εκδήλωσης βιομηχανικού ατυχήματος μεγάλης έκτασης, το οποίο αποσοβήθηκε από τις υπεράνθρωπες προσπάθειες των πυροσβεστών και των κατοίκων, την ίδια στιγμή, μάλιστα, που πρόσφατα έγινε η μετάθεση των δήθεν υπεράριθμων πυροσβεστών της Πυροσβεστικής Υπηρεσίας της Περιφερειακής Ενότητας Ηρακλείου, εντείνοντας την υποστελέχωσή της.
Από περιοχή υψηλής παραγωγικότητας με αμπελώνες και το καλύτερο μικροκλίμα, μετατράπηκε σε χαβούζα βιομηχανική με ευθύνη κεντρικού και τοπικού κράτους όλων των κυβερνήσεων. Εδώ και χρόνια ένα εκρηκτικό μείγμα με σπίτια που γειτνιάζουν με βιοτεχνίες, βιομηχανικές επιχειρήσεις που διαχειρίζονται επικίνδυνες εύφλεκτες ύλες.
Όπως έχει καταγγείλει το ΚΚΕ, πρόσφατα δόθηκε άδεια λειτουργίας επιχείρησης αποθήκευσης δεξαμενών υγραερίου 49, 7 τόνων στην κατοικημένη περιοχή της Φοινικιάς δίπλα η απέναντι σε κατοικίες και εγκαταστάσεις επεξεργασίας και αποθήκευσης ξύλου, κοπής σιδήρου, αλουμινίου πρατήριο υγρών καυσίμων, πυλώνες υψηλής τάσης με ανυπολόγιστες συνέπειες σε περίπτωση πρόκλησης ατυχήματος. Για παράδειγμα, τι θα γίνει στην περίπτωση που ύπαρξη κυκλοφοριακό φόρτο και φράξουν οι δρόμοι κατά τη διάρκεια μιας εκκένωσης; Η ρυμοτομία στην περιοχή είναι ανύπαρκτη, βιομηχανική ζώνη και οικιστικός ιστός είναι ένα εξαιτίας της πολιτικής εμπορευματοποίησης της γης, σε βάρος λαϊκών αναγκών και της προστασίας του περιβάλλοντος. Η περιοχή παρά τις επανειλημμένες εκκλήσεις των κατοίκων δεν έχει τις αναγκαίες υποδομές πολιτικής προστασίας, επαρκείς οδούς διαφυγής, ολοκληρωμένο σχέδιο έκτακτης εκκένωσης, μόνο σχέδια επί χάρτου Κυβέρνησης, περιφερειακής και δημοτικής αρχής που προβλέπουν σημεία συγκέντρωσης πληθυσμού λίγα μέτρα από τις εγκαταστάσεις. Αυτό δεν υπάρχει πουθενά αλλού. 
Επιπλέον, αναπτύσσεται το Βιομηχανικό Πάρκο Φοινικιάς – Μαλάδων, χωρίς να έχουν παρθεί τα απαραίτητα μέτρα για τη θωράκιση της περιοχής. Χαρακτηριστικό είναι ότι το δίκτυο παροχής νερού, είναι αστικού τύπου και όχι κατάλληλο για βιομηχανική περιοχή, με ό,τι αυτό συνεπάγεται για την προστασία των κατοίκων. Τα παραπάνω βέβαια δεν είναι μία αβλεψία, δεν είναι κάποιο τυχαίο γεγονός, είναι το αποτέλεσμα της πολιτικής όλων των κυβερνήσεων, που αντιμετωπίζουν ως κόστος τα μέτρα πρόληψης και προστασίας της ζωής. 
Σας ρωτάμε, λοιπόν, τι μέτρα θα πάρετε, έτσι ώστε να ληφθούν όλα τα απαραίτητα μέτρα για την ασφάλεια του λαού και των κατοίκων της περιοχής; Τι μέτρα θα πάρετε για να αποζημιωθούν οι πυρόπληκτοι στο 100% της ζημιάς. Πρέπει να παρθούν μέτρα πυρασφάλειας και πυρόσβεσης, και άλλα μέτρα, όπως είναι η αναβάθμιση των περιοχών της συγκεκριμένης κατοικημένης περιοχής.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Συντυχάκη. 
Τον λόγο έχει ο κύριος Υπουργός.
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Ευχαριστώ, κύριε Πρόεδρε.
Κύριε Συντυχάκη, πρώτα από όλα η επίκαιρη ερώτησή σας περιλαμβάνει ζητήματα που εκφεύγουν των αρμοδιοτήτων του Υπουργείου Κλιματικής Κρίσης και Πολιτικής Προστασίας, και για αυτόν ακριβώς τον λόγο θα περιοριστώ στα ζητήματα για τα οποία το Υπουργείο έχει τη θεσμική ευθύνη να πάρει θέση. 
Πρώτα από όλα ως προς το περιστατικό της πυρκαγιάς στο οποίο αναφέρεστε, από την πρώτη στιγμή υπήρξε άμεση και συντονισμένη κινητοποίηση του επιχειρησιακού μηχανισμού. Ο Νομός Ηρακλείου τέθηκε άμεσα σε γενική επιφυλακή, ενισχύθηκε με πυροσβεστικές δυνάμεις και με οχήματα από όμορους νομούς, ενώ συνέδραμαν υδροφόρες και μηχανήματα της τοπικής αυτοδιοίκησης και οι εθελοντικές οργανώσεις της πολιτικής προστασίας, το ΕΚΑΒ και η Ελληνική Αστυνομία. 
Παράλληλα, τέθηκαν σε ετοιμότητα οι υγειονομικές δομές της περιοχής και ενεργοποιήθηκαν εναέρια μέσα, όπου αυτό κρίθηκε επιχειρησιακά αναγκαίο. Το γεγονός ότι η πυρκαγιά αντιμετωπίστηκε αποτελεσματικά και αποτράπηκε η επέκτασή της σε γειτονικές εγκαταστάσεις, δεν ήταν αποτέλεσμα τύχης, ήταν αποτέλεσμα της άμεσης επέμβασης του επιχειρησιακού μηχανισμού και της ετοιμότητας των πυροσβεστικών δυνάμεων. 
Ως προς τις υποδομές πυροπροστασίας, σας ενημερώνω ότι οι υφιστάμενοι πυροσβεστικοί κρουνοί της περιοχής ελέγχονται δύο φορές ετησίως από την αρμόδια επιτροπή της Διοίκησης Πυροσβεστικών Υπηρεσιών Νομού Ηρακλείου, ενώ τα σχετικά αποτελέσματα διαβιβάζονται στον κατά τόπο αρμόδιο φορέα ύδρευσης για τις διορθώσεις ή τις απαιτούμενες ενέργειες.
Για  εμάς η προστασία της ανθρώπινης ζωής, της περιουσίας και του φυσικού περιβάλλοντος, αποτελεί αδιαπραγμάτευτη προτεραιότητα. Για τον λόγο αυτό, συνεχίζουμε να ενισχύουμε -και όχι να αποδυναμώνουμε- τον Νομό Ηρακλείου και στο σύνολό του το νησί, αλλά βέβαια και στο σύνολό της, τον μηχανισμό της πολιτικής προστασίας της χώρας μας. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Ο Βουλευτής κ. Συντυχάκης έχει τον λόγο για να αναπτύξει τη δευτερολογία του.
ΕΜΜΑΝΟΥΗΛ ΣΥΝΤΥΧΑΚΗΣ: Κύριε Υπουργέ, είναι αδιανόητο να λέτε ότι εκφεύγουν της αρμοδιότητας του Υπουργείου σας. Συγγνώμη! Εσείς δεν είστε Υπουργός Κλιματικής Κρίσης και Πολιτικής Προστασίας; Αυτά δηλαδή που σας είπα στην πρωτολογία μου, ποιον αφορούν; Αφορούν άλλο Υπουργείο; Είναι και αυτή μια μεθοδολογία γνωστή, να σπάνε οι αρμοδιότητες σε διάφορα Υπουργεία, έτσι ώστε να μη βγάζει κανείς συμπέρασμα για το τι ακριβώς συμβαίνει. 
Εδώ δεν μιλάμε για ένα μεμονωμένο περιστατικό. Το γνωρίζετε πάρα πολύ καλά. Ούτε φταίει η κακιά στιγμή. Είδατε τι έγινε στον Ασπρόπυργο και στη «Βιολάντα» με πέντε γυναίκες νεκρές. Μιλάμε για περιστατικά παρόμοια, «ωρολογιακές βόμβες», που κατοικούν και εργάζονται εκεί πάνω. Αναφέρομαι σε λαϊκές οικογένειες που, μάλιστα, αναρωτιούνται πώς ζούνε από τύχη.
Ελάτε να περπατήσουμε στη συγκεκριμένη περιοχή για να καταλάβετε γιατί ακριβώς μιλάμε και αν είναι τελικά της δικής σας αρμοδιότητας ή όχι. Μιλάμε για στενούς δρόμους, για φαγωμένη άσφαλτο, για νταλίκες να περνούν ξυστά από εργαζόμενους και κατοικίες. Και στις δύο πλευρές του δρόμου βλέπουμε ατέλειωτες μάντρες από τσιμέντο, από λαμαρίνες, από πλέγματα, από συρματοπλέγματα. Βλέπουμε αποθήκες, μεταλλικές κατασκευές και βιομηχανικά κτίρια που κρύβουν τον ορίζοντα. Δηλαδή βλέπουμε ότι ο δημόσιος δρόμος επί της ουσίας δεν υφίσταται, στενεύει και έχει τερματιστεί σε ιδιωτικές εκτάσεις και σε περιφραγμένες εγκαταστάσεις.
Εκεί και τα ξερά χόρτα, οι σωροί υλικών, όλα είναι έτοιμα να γίνουν προσάναμμα για την επόμενη πυρκαγιά. Δεν υπάρχουν διακριτές ζώνες κατοικίας και παραγωγής, που να διασφαλίζουν την προστασία της ανθρώπινης ζωής. Υπάρχουν όλα μαζί, το ένα πάνω στο άλλο, δηλαδή σπίτι, σχολείο, χωράφι, μάντρα, δεξαμενή, αποθήκη και κατοικίες βρίσκονται λίγα μέτρα από πυλώνες, από βιομηχανικές εγκαταστάσεις. Τα μποστάνια ή οι αμπελώνες επιβιώνουν ανάμεσα στις βιοτεχνίες, τις βιομηχανίες και τα σκραπατζίδικα. 
Αυτή είναι η κατάσταση. Αυτή είναι η εικόνα της καπιταλιστικής ανάπτυξης. Η πολιτική δηλαδή του κέρδους, αυτή είναι που συνθλίβει και καταστρέφει τις ανθρώπινες ζωές. Και παρά τις επανειλημμένες δεσμεύσεις και τις κατά καιρούς εξαγγελίες για κυκλοφοριακές παρεμβάσεις, για ενίσχυση της πυροπροστασίας, για δημιουργία εναλλακτικών οδών διαφυγής και για αναβάθμιση υποδομών ασφαλείας, η πραγματικότητα παραμένει αμετάβλητη και χειροτερεύει.
Άρα, το κράτος δεν είναι απών στην περιοχή. Δεν λέμε εμείς αυτό. Το κράτος είναι παρών όταν είναι να χωροθετήσει, να χρηματοδοτήσει και να αδειοδοτήσει τις επενδύσεις, που είναι και ο μεγάλος ένοχος στην τελική ανάλυση. Για αυτό και εμφανίζεται επιλεκτικά ανίκανο να προστατεύσει τη ζωή και την περιουσία του λαού. 
Είπατε ότι πήρατε μέτρα αμέσως μετά την πυρκαγιά. Ναι! Πέρασε ένα μεγάλο χρονικό διάστημα, ένα πολύ μεγάλο χρονικό διάστημα. Αυτό σημαίνει ότι υπήρξαν και καθυστερήσεις σε αυτές τις περιπτώσεις. Ο λαός, λοιπόν, ζει μόνιμα με τον κίνδυνο ενός μεγάλου ατυχήματος. Και καλά που υπάρχει η ηρωική προσπάθεια των πυροσβεστών, των εθελοντών, των κατοίκων. Αλλά το ανάλγητο κράτος πού περιορίζεται; Στο «112»! Δηλαδή ο σώζων εαυτόν σωθήτω! Μα, δεν είναι έτσι τα πράγματα! Το θέμα δεν είναι να προκληθεί μια πυρκαγιά. Το θέμα είναι να προλάβεις την πυρκαγιά, να προλάβεις το χειρότερο. Παραμένει, λοιπόν, ανύπαρκτο ένα ολοκληρωμένο σχέδιο αντιμετώπισης βιομηχανικών ατυχημάτων, εκκένωσης και προστασίας του πληθυσμού.
Έχουμε καταθέσει πάρα πολλές ερωτήσεις ως ΚΚΕ και για την αντιπυρική προστασία και για τα μέτρα υγιεινής και ασφάλειας στους χώρους δουλειάς, για περιοχές που γειτνιάζουν με βιομηχανικές ζώνες, και τα λοιπά. Εμείς σας καλούμε να λάβετε όλα τα αναγκαία μέτρα, να απομακρύνεται τώρα που είναι νωρίς την εγκατάσταση αποθήκευσης φιαλών υγραερίου και επικίνδυνων βιομηχανικών μονάδων στη συγκεκριμένη περιοχή. Αλλιώς, θα έχουμε θύματα. Σας ξεκαθαρίζουμε, λοιπόν, ότι δεν θα περιμένουμε το επόμενο έγκλημα. Καλούμε τους κατοίκους να είναι σε εγρήγορση και να απαιτήσουν την εκπλήρωση των αιτημάτων τους.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Συντυχάκη.
Τον λόγο τώρα έχει ο κύριος Υπουργός για τη δική του δευτερολογία.
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Σας ευχαριστώ, κύριε Πρόεδρε.
Κύριε Συντυχάκη, μου είπατε πιο αναλυτικά αυτά τα ερωτήματα τα οποία θέσατε και στην πρωτολογία σας. Συνοψίζοντας μού μιλήσατε για εκρηκτικό μείγμα συνύπαρξης βιομηχανιών και βιοτεχνιών με σπίτια. Μιλήσατε για ανύπαρκτη ρυμοτομία στην περιοχή, για ανάπτυξη Βιομηχανικού Πάρκου στην περιοχή Φοινικιάς – Μαλάδων, χωρίς κατάλληλες υποδομές, χωρίς οδικό δίκτυο, χωρίς μονάδες υγείας. 
Σας ρωτώ το εξής επειδή με εγκαλείτε κιόλας ότι σας είπα ότι δεν είναι στην αρμοδιότητά μου. Και βέβαια δεν είναι στην αρμοδιότητά μου, διότι όλα αυτά είναι θέματα του Υπουργείου Περιβάλλοντος και Υγείας. Παρ’ όλα αυτά, με εγκαλείτε. 
Εσείς ως αρμόδιος Βουλευτής που έχετε κάποιους από κάτω σας ανθρώπους, κάποιους που σας ψηφίζουν, δεν αισθάνεστε την ανάγκη να γνωρίσετε ποιανού αρμοδιότητα είναι αυτά, για να απευθυνθείτε και να συνομιλήσετε και να κάνετε προτάσεις; Πέραν από αυτό και πέρα από τη διαμαρτυρία, ποιες είναι οι προτάσεις, γιατί δεν τις άκουσα; Σε ποιο Υπουργείο απευθύνεστε; Το επαναλαμβάνω αυτό, γιατί ήσασταν και αρκετά δηκτικός. Θα πρέπει να γνωρίζετε ποιανού αρμοδιότητα είναι, για να μπορέσετε να συνεργαστείτε και να μπορέσετε να πετύχετε πράγματα για τον λαό τον οποίο εκπροσωπείτε. 
Πέραν τούτου, θα ήθελα να σας πω ότι για περιοχές που αλλάζουν δομή και φύση και λειτουργία με το πέρασμα του χρόνου -γιατί υπήρχαν οι βιοτεχνίες, οι βιομηχανίες και χτίστηκαν και σπίτια ή και το ανάποδο- θα πρέπει να ακολουθούνται κάποιες διαδικασίες και κάποιες νομοθεσίες που προβλέπονται από το Υπουργείο Περιβάλλοντος και Ενέργειας. Έχει συγκεκριμένες διαδικασίες, με τις οποίες, σύμφωνα δηλαδή με το ΥΠΕΝ και τη Διεύθυνση Πολεοδομικού Σχεδιασμού 72343/1885 σε ΦΕΚ 3545/Β/21, προβλέπεται τι πρέπει να γίνει όσον αφορά την επικαιροποίηση του πολεοδομικού σχεδιασμού, για να διορθωθούν πράγματα τα οποία προέκυψαν από το ότι ήρθε κατοικημένη περιοχή και δημιουργήθηκε μέσα σε μια βιομηχανική περιοχή ή, επαναλαμβάνω, και το ανάποδο.
Συγκεκριμένα, να σας πω ότι για την εν λόγω περιοχή υπάρχει πράγματι, σύμφωνα με το τοπικό πολεοδομικό σχέδιο -το οποίο συντάσσεται σύμφωνα με το Πρόγραμμα «Δοξιάδης»- και περιλαμβάνονται ήδη σε αυτό το επικαιροποιημένο σχέδιο, οι περιοχές της Αλικαρνασσού, του Ηρακλείου, του Τεμένους, της Γοργόλαινης, της Παλιανής και βέβαια της περιοχής την οποία εσείς μας αναφέρετε τώρα. 
[bookmark: _Hlk234436186]Πέρα από αυτό, κύριε Συντυχάκη, για τα θέματα όσον αφορά το Πυροσβεστικό Σώμα στα οποία αναφέρεστε για δήθεν υπεράριθμους, εγώ έχω να σας πω ότι ενισχύουμε μονίμως και συστηματικά και κατ’ έτος τις υπηρεσίες του νησιού και του Ηρακλείου. Δηλαδή, είχαμε πράγματι είκοσι πέντε υπεράριθμους στο νησί φέτος. Από αυτούς μετατέθηκαν οι τέσσερις. Οι τρεις γιατί δεν είχαν νομό προτίμησης το Νομό Ηρακλείου και τους υπόλοιπους νομούς της Κρήτης και ο ένας γιατί το ζήτησε. Αντί για τους τέσσερις, εμείς φέραμε επτά, οι οποίοι επαναπατρίστηκαν γιατί έκλεισαν τον κύκλο των μεταθέσεων τους. Άρα, λοιπόν, είχαμε ένα θετικό ισοζύγιο. 
Όμως, κύριε Συντυχάκη, εμείς δεν μείναμε εκεί. Εμείς κάθε χρόνο συστηματικά ενισχύουμε το νησί. Να σας πω για παράδειγμα ότι το 2021 στην Κρήτη υπηρετούσαν εννιακόσιοι σαράντα ένας πυροσβέστες και οι πυροσβέστριες, ενώ σήμερα υπηρετούν χίλιοι εκατόν σαράντα πέντε. Δηλαδή, έχουμε μια αύξηση 23%. Αντίστοιχα, στο Νομό Ηρακλείου το 2021 υπηρετούσαν τριακόσιοι εξήντα ένας πυροσβέστες και πυροσβέστριες. Σήμερα υπηρετούν τετρακόσιοι σαράντα τρεις. Δηλαδή, έχουμε μια αύξηση πάλι της τάξεως του 23%. 
Παράλληλα, να σας πω ότι στην Κρήτη δημιουργήσαμε δύο Ειδικές Μονάδες Δασικών Επιχειρήσεων, στο Ηράκλειο και στα Χανιά. Και δεν μείναμε εκεί. Ενισχύσαμε ακόμα περισσότερο το νησί με τέσσερα εναέρια μέσα, δύο στο Ηράκλειο και δύο στα Χανιά. Στο παρελθόν υπήρχαν από ένα έως κανένα. 
Θέλω να πω, κύριε Συντυχάκη, ότι εμείς με σοβαρότητα και υπευθυνότητα προσπαθούμε να δημιουργήσουμε έναν μηχανισμό και ενισχύουμε το σύνολο της επικράτειας όλης της περιφέρειας και βέβαια και την Κρήτη. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Σειρά έχει τώρα η έβδομη με αριθμό 1202/12-7-2026 επίκαιρη ερώτηση του πρώτου κύκλου του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Πέμπτος συνεχόμενος ηλικιακός αποκλεισμός των έμπειρων Εποχικών Πυροσβεστών και σοβαρά ερωτηματικά για την επάρκεια των Μέσων Ατομικής Προστασίας».
Κύριε συνάδελφε, έχετε τον λόγο για την πρωτολογία σας.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε.
Δημοσιεύθηκε καινούργια προκήρυξη 30 Ιουνίου του 2026 για πρόσληψη εξακοσίων Πυροσβεστών Επί Θητεία (ΠΕΘ) και επιβεβαιώνει για άλλη μια φορά με τον πλέον προκλητικό τρόπο την πάγια πλέον τακτική της Κυβέρνησης να απαξιώνει τμήμα του πιο έμπειρου έμψυχου δυναμικού της Πολιτικής Προστασίας. 
Για πέμπτη συνεχόμενη φορά από το 2022, μετά τις τρεις προκηρύξεις ΕΜΟΔΕ το 2022, 2023, 2025 και προκήρυξη ΠΕΘ το 2025, η συντριπτική πλειονότητα των Εποχικών Πυροσβεστών αποκλείεται οριζόντια από τις διαδικασίες μόνιμης ή δωδεκάμηνης απασχόλησης, αποκλειστικά και μόνο λόγω του ηλικιακού ορίου των τριάντα ετών. Η Κυβέρνηση αποκλείει εκούσια και χαρακτηρίζει «ηλικιακά ακατάλληλους» ανθρώπους που επί σειρά ετών επιχειρούν στην πρώτη γραμμή των δασικών πυρκαγιών και των φυσικών καταστροφών, οι οποίοι διαθέτουν πιστοποιημένη επιχειρησιακή επάρκεια, αξιολογούνται θετικά κάθε χρόνο και καλύπτουν πάγιες και διαρκείς ανάγκες ενός υπέρμετρα υποστελεχωμένου Πυροσβεστικού Σώματος, γεγονός που θα έπρεπε να αναγνωριστεί σε σχετικές προκηρύξεις μέσω δικαιώματος συμμετοχής άνευ ορίου ηλικίας για τους εποχικούς πυροσβέστες, ώστε να δοθεί η δυνατότητα απορρόφησης του συνόλου του εποχικού προσωπικού. Ο ωμός αυτός ηλικιακός αποκλεισμός στερείται κάθε επιχειρησιακής λογικής, τη στιγμή μάλιστα που εκκρεμεί η εφαρμογή του ν.3938/2011 για την ορθή απορρόφησή τους. 
Σαν να μην έφτανε η εργασιακή ομηρία, έντονη ανησυχία προκαλούν και οι συνεχιζόμενες καταγγελίες και διαμαρτυρίες πυροσβεστών αναφορικά με την ασφάλεια τους στο πεδίο των μαχών. Παρά το γεγονός ότι εσχάτως παραδόθηκαν ορισμένα Μέσα Ατομικής Προστασίας, παραμένει έντονο ερωτηματικό αν υπάρχει πλήρης, καθολική και ποιοτική κάλυψη όλων των μάχιμων υπαλλήλων, μόνιμων, ΠΕΘ και εποχικών, με τον απαραίτητο και σύγχρονο εξοπλισμό προστασίας, θέτοντας σε άμεσο κίνδυνο τη σωματική τους ακεραιότητα σε μία ήδη βεβαρημένη αντιπυρική περίοδο. 
Κατόπιν τούτων, ερωτάται ο αρμόδιος Υπουργός αν προτίθεται το Υπουργείο να προχωρήσει στην άμεση άρση του άδικου ηλικιακού ορίου των τριάντα ετών για τη νέα προκήρυξη των εξακοσίων Πυροσβεστών Επί Θητεία, αναγνωρίζοντας έμπρακτα την πολυετή προϋπηρεσία, την εκπαίδευση και την πολύτιμη εμπειρία των Εποχικών Πυροσβεστών. 
Ποια είναι η ακριβής κατάσταση αναφορικά με τον εφοδιασμό του προσωπικού σε Μέσα Ατομικής Προστασίας, αν καλύπτονται πλήρως και χωρίς εξαιρέσεις όλοι οι πυροσβέστες της πρώτης γραμμής και πώς απαντά το Υπουργείο στις διαμαρτυρίες των σωματείων για ελλείψεις και καθυστερήσεις στην παράδοση του εξοπλισμού. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Βουλευτή.
Ο κύριος Υπουργός έχει τον λόγο.
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Ευχαριστώ, κύριε Πρόεδρε.
Κύριε Ηλιόπουλε, ως προς το πρώτο ζήτημα σχετικά με το ηλικιακό όριο για την πρόσληψη των Πυροσβεστών Επί Θητεία, πρώτα απ’ όλα θα ήθελα να επισημάνω το προφανές ότι δηλαδή τα ηλικιακά όρια δεν αποτελούν την αιτία αποκλεισμού. Είναι γεγονός ότι προβλέπονται διαχρονικά για όλες σχεδόν τις κατηγορίες προσωπικού του Πυροσβεστικού Σώματος, αλλά και των υπολοίπων Σωμάτων Ασφαλείας και των Ενόπλων Δυνάμεων. Και φυσικά, πρόκειται για μια επιλογή που δεν υπαγορεύεται από πολιτικά κριτήρια, αλλά από αντικειμενικές επιχειρησιακές ανάγκες, όπως αυτές αξιολογούνται από το ίδιο το Πυροσβεστικό Σώμα, το οποίο έχει και την επιχειρησιακή ευθύνη για τη στελέχωσή του.
 Στο πλαίσιο ενός ορθολογικού και μακροπρόθεσμου επιχειρησιακού σχεδιασμού, το Σώμα οφείλει να διασφαλίζει ότι το προσωπικό του παραμένει αξιόμαχο, λειτουργικό και επιχειρησιακά αποτελεσματικό, όχι μόνο σήμερα, αλλά και στις επόμενες δεκαετίες. Η ιδιαίτερη φύση του επαγγέλματος του πυροσβέστη απαιτεί φυσική κατάσταση και ιδιαίτερες σωματικές ικανότητες που συνδέονται με την ηλικία. Αυτό είναι κάτι που έχει ασπαστεί τόσο η ενωσιακή νομοθεσία όσο και το δικαστήριο της Ευρωπαϊκής Ένωσης το οποίο έχει αποφανθεί με πληθώρα αποφάσεων όσον αφορά τα ηλικιακά όρια. 
Ταυτόχρονα, απαιτείται να διασφαλίζεται η μακροχρόνια αξιοποίηση των πυροσβεστών ώστε να μπορούν να ολοκληρώνουν την υπηρεσιακή τους σταδιοδρομία με πλήρη διασφάλιση των συνταξιοδοτικών τους δικαιωμάτων. Ως εκ τούτου, δεν μπορεί να στελεχώνεται αποσπασματικά, αλλά με βάση ένα επιχειρησιακό σχεδιασμό που θα λαμβάνει υπόψη όλες τις παραμέτρους. 
Από κει και πέρα, όχι μόνο δεν παραγνωρίζεται η προϋπηρεσία των εποχικών πυροσβεστών, αλλά αξιοποιείται ουσιαστικά στις διαδικασίες πρόσληψης τόσο των δασοκομάντο όσο και των πυροσβεστών πενταετούς θητείας μέσω ειδικής μοριοδότησης. Αυτό αποδεικνύεται από τα ποσοστά των θέσεων που καταλαμβάνουν στις εν λόγω προκηρύξεις από τη δεξαμενή των εποχικών πυροσβεστών που ξεπερνά το 80%. Όμως, αυτή η εμπειρία δεν μπορεί να αποτελεί το μοναδικό κριτήριο στελέχωσης ενός Σώματος Ασφαλείας το οποίο οφείλει να σχεδιάζει το ανθρώπινο δυναμικό του με ορίζοντα δεκαετιών.
 Ως προς το δεύτερο ζήτημα σας ενημερώνω ότι μόνο κατά την περίοδο των δύο τελευταίων ετών 2024-2025 χορηγήθηκαν στο προσωπικό του Πυροσβεστικού Σώματος χιλιάδες είδη Μέσων Ατομικής Προστασίας, όπως ενδεικτικά επτά χιλιάδες εξακόσιες πενήντα στολές εργασίας, τρεις χιλιάδες επενδύτες πυρκαγιάς, έξι χιλιάδες κράνη δασοπυρόσβεσης και είκοσι οκτώ ζευγάρια γαντιών για δασικές και αστικές επιχειρήσεις. Επιπλέον, χορηγήθηκαν δεκαπέντε χιλιάδες άρβυλα δασοπυρόσβεσης, τέσσερις χιλιάδες άρβυλα αστικά, δεκατέσσερις χιλιάδες αντιπυρικές κουκούλες, δεκατέσσερις χιλιάδες μάσκες δασοπυρόσβεσης με φίλτρο, είκοσι οκτώ χιλιάδες κοντομάνικες μπλούζες και τρεις χιλιάδες κράνη αστικών συμβάντων με φακό. Όλα αυτά τα δύο τελευταία χρόνια αδιάλειπτα.
 Παράλληλα, να σας πω ότι πραγματοποιούνται συνεχώς μαζικές χορηγήσεις προς όλες τις περιφέρειες της χώρας, αλλά και καθημερινές αντικαταστάσεις Μέσων Ατομικής Προστασίας όπου διαπιστώνεται φθορά από τη συμμετοχή τους σε επιχειρήσεις. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Τον λόγο έχει τώρα για τη δευτερολογία του ο κ. Νάσος Ηλιόπουλος. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Κύριε Υπουργέ, να το κάνουμε συγκεκριμένο. Μας λέτε ότι κάποιος ο οποίος είναι τριάντα τρία και τριάντα πέντε, με επτά και οκτώ χρόνια εμπειρία δεν είναι ικανός για να μπει σε αυτές τις προκηρύξεις. Δεν είναι ότι μπαίνει στα τριάντα του στο Σώμα. Είναι άνθρωποι που έχουν πει από τα είκοσι πέντε τους, από τα είκοσι έξι, από τα είκοσι επτά, μετράνε πολλά χρόνια πλέον εμπειρίας στο πεδίο στη μάχη, αλλά τους λέτε επειδή πέρασες τα τριάντα, σε πετάω έξω. 
Σας περισσεύουν; Σας περισσεύει η εμπειρία τους; Και λέτε ότι είναι αξιόμαχο, είναι ζήτημα μακροχρόνιας αξιοποίησης η φυσική κατάσταση; Και πώς κουμπώνει αυτό το επιχείρημα με το γεγονός ότι σήμερα έχετε στο Πυροσβεστικό Σώμα ανθρώπους εξήντα επτά και εβδομήντα χρονών; Πώς κουμπώνει; Θα το λύσετε με το να αποκλείσετε αυτόν που είναι τριάντα δύο και τριάντα τρία και έχει επτά χρόνια μάχιμης εμπειρίας; Δεν βλέπετε την αντίφαση; 
Κι επειδή δε γίνεται να τα έχει όλα δικά σας, το επιχείρημα που λέτε για τη φυσική κατάσταση των πυροσβεστών θα το άκουγα, αν δεν βγαίνανε στη σύνταξη στα χρόνια που βγαίνουν. Αν λέγατε ότι επειδή είναι ιδιαίτερα μάχιμο το Σώμα, σε βγάζω στη σύνταξη στα πενήντα δύο. Δεν γίνεται αυτό, όμως, να μην το κάνετε και να λέτε σε άνθρωπο ξαναλέω που είναι τριάντα δύο χρονών και έχει πέντε και έξι χρόνια μάχιμης εμπειρίας στο πεδίο να του λες ότι ηλικιακά δεν μου κάνεις. Δεν γίνεται, κύριε Υπουργέ. Αυτό, ναι, είναι αποκλεισμός, ο οποίος δεν είναι ορθολογικός, δεν υπηρετεί κανένα υπηρεσιακό κριτήριο. Γιατί δεν συζητάμε γενικά κι αόριστα για τα όρια. 
Είπατε κάποια πράγματα για τα ΜΑΠ. Θα επανέλθω με συγκεκριμένη γραπτή ερώτηση και θα σας δώσω τις καταγγελίες που υπάρχουν από τα σωματεία. Ελπίζω να καταθέσετε χαρτιά για να δούμε ακριβώς τι ισχύει σε σχέση με την κατάσταση των ΜΑΠ. Όμως, πρέπει να αναφερθώ και σε κάτι ακόμα για τα οποία θα σας κατατεθεί γραπτή ερώτηση και ελπίζω να απαντήσετε. Γιατί το τελευταίο διάστημα η Κυβέρνηση δεν απαντάει στις γραπτές ερωτήσεις. 
Έχετε ένα κακό προηγούμενο σε σχέση με το πώς κατανοείτε τη σχέση σας με τα σωματεία, τη σχέση σας με το αν ακούτε ή αν χρησιμοποιείτε κυρίως την καταστολή. Σας το έχω ξαναπεί, είστε Υπουργός, είστε εκπρόσωπος της Κυβέρνησης. Ήσασταν Υφυπουργός. Δεν είστε βασιλιάς. Είστε ο άνθρωπος ο οποίος είχατε βάλει πειθαρχική ποινή σε εκλεγμένους εκπροσώπους για συνδικαλιστική ανακοίνωση και τους κόψατε 900 ευρώ μισθό. Με το που αναλάβατε στερήσατε συνδικαλιστικές άδειες από τον Πρόεδρο του Εργατικού Κέντρου Μεγάρων που τυγχάνει να είναι πυροσβέστης πενταετούς θητείας με το επιχείρημα ότι είναι μόνιμος δημόσιος υπάλληλος. Κύριε Τουρνά, αυτά δεν μπορείτε να τα κάνετε. Δεν μπορείτε να βαφτίζετε άνθρωπο που είναι πενταετούς θητείας και είναι εκλεγμένος πρόεδρος εργατικού κέντρου να του στερείτε τη συνδικαλιστική του άδεια λέγοντας ότι είναι μόνιμος δημόσιος υπάλληλος. Γιατί τα Μέγαρα είναι μια βαριά βιομηχανική ζώνη και ο Πρόεδρος του Εργατικού Κέντρου έχει υποχρέωση να πηγαίνει, να επισκέπτεται, να βλέπει εργασιακούς χώρους. 
Είμαστε στη χώρα που δεν επιτρέπατε στα σωματεία να πάνε στη «Βιολάντα» και είδαμε τι έγινε στη «Βιολάντα». Είμαστε στη χώρα που στη Δυτική Αττική πάλι υπήρξε έκρηξη και κάηκαν άνθρωποι από πυρκαγιά. Κι έρχεστε μετά από όλα αυτά και κόβετε συνδικαλιστικές άδειες από πρόεδρο εργατικού κέντρου, λέγοντας ότι είναι μόνιμος δημόσιος υπάλληλος; Πού τα έχετε δει αυτά τα πράγματα; Δεν μπορείτε να τα κάνετε. 
Επίσης, δεν μπορείτε να μην εφαρμόζετε δικαστικές αποφάσεις. Αναφέρομαι σε περίπτωση εποχικού από τη Νάξο που ήταν οδηγός το 2025. Τον κόψατε γιατί πήρε νόμιμες αναρρωτικές άδειες. Έχει απόφαση δικαστηρίου ότι πρέπει να επιστρέψει και δεν εφαρμόζετε την απόφαση δικαστηρίου. Γι’ αυτά θα σας έρθουν γραπτές ερωτήσεις πολύ συγκεκριμένες και ελπίζουμε να απαντήσετε.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ηλιόπουλο.
Τον λόγο έχει για τη δική του δευτερολογία ο κύριος Υπουργός.
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Ευχαριστώ, κύριε Πρόεδρε.
Ό,τι να 'ναι, κύριε Ηλιόπουλε! Μου αναφέρετε για ποινές, μου αναφέρετε γιατί κόψαμε τον Πρόεδρο του Εργατικού Κέντρου. Έχετε μπερδευτεί. Μιλάτε για διοικητική δικαιοδοσία του αρχηγού του Πυροσβεστικού Σώματος και του επιτελικού σχεδιασμού του Πυροσβεστικού Σώματος. Ούτε καν το γνώριζα. Μην κάνετε αυτές τις χειρονομίες, κύριε Ηλιόπουλε. Ούτε καν το γνώριζα και δεν με ενδιαφέρει και δεν θα ασχοληθώ με αυτό το θέμα. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Είναι δημόσιος υπάλληλος; 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Για όλα αυτά τα θέματα που αναφέρετε παίρνω θέση όταν φτάνουν σε μένα. Δεν έχει φτάσει κάτι σε μένα. Αυτό πρέπει να γνωρίζετε και φροντίστε να ενημερωθείτε καλύτερα. 
Πάμε λίγο παρακάτω στα θέματα τα οποία θίξατε. Για να τελειώνουμε με τα θέματα των ΜΑΠ, από τη στιγμή που δημιουργήθηκε το Υπουργείο έχουν γίνει τεράστιες παραγγελίες και χορηγήσεις σε όλους τους πυροσβέστες όλων των κατηγοριών. Να σας πω ότι οι αποθήκες μας είναι γεμάτες και έχουμε να καλύψουμε και τους τριακοσίους σαράντα που πρόκειται να προσλάβουμε μέσω των πανελληνίων τον Σεπτέμβριο, τους νέους πυροσβέστες και πυροσβέστριες, και τους εξακόσιους για τους οποίους έχει γίνει προκήρυξη τώρα. 
Η είδηση θα έπρεπε να είναι ότι πράγματι γίνονται προσλήψεις, χίλια εκατό άτομα φέτος, όπως και κάθε χρόνο, και ενισχύουμε το Πυροσβεστικό Σώμα. Όχι αυτά τα οποία μας λέτε τώρα όσον αφορά τα ΜΑΠ. Γιατί να σας πω για τα ΜΑΠ ότι επιπλέον αυτών χορηγήσαμε και πεντέμισι χιλιάδες συλλογές σε όλους τους εθελοντές πυροσβέστες της Πολιτικής Προστασίας. Πεντέμισι χιλιάδες ΜΑΠ. Άρα, λοιπόν, στείλτε και την έγγραφη όπως λέτε. Θα σας απαντήσουμε και επίσημα. Όμως και αυτή εδώ η απάντηση έχει καταγραφεί και είναι η επίσημη απάντηση.
 Πάμε παρακάτω να δούμε τι γίνεται όσον αφορά το ηλικιακό όριο. Σας είπα ότι και το ευρωπαϊκό δικαστήριο, αλλά και το ενωσιακό δίκαιο εγκρίνει, συμφωνεί με τα όρια όσον αφορά τα ειδικά καθήκοντα που έχουν κάποια ειδικά Σώματα Ασφαλείας και οι Ένοπλες Δυνάμεις και σε αυτό κινούμαστε. 
Από εκεί και πέρα εγώ θα ρωτήσω το εξής. Θα σας πω κατ’ αρχάς ότι επικαλείστε το ν. 3938/2011 επί ΠΑΣΟΚ. Ήταν η καταστροφή του Σώματος. Αφορά στους Πυροσβέστες Πενταετούς Υποχρέωσης οι οποίοι μπήκαν χωρίς όρια όσον αφορά την ηλικία μπαίνοντας ούτε τα όρια συνταξιοδότησης. Γι’ αυτό κάποιοι παραμένουν ακόμα στο Σώμα και θα δούμε πώς θα το λύσουμε, γιατί πρέπει να το λύσουμε.
Πάμε παρακάτω να δούμε. Αυτοί οι άνθρωποι έχουν ένα μέσο όρο ηλικίας πενήντα επτά ετών. Το σύνολο του Πυροσβεστικού Σώματος, χάρη στη συντονισμένη επιχειρησιακή σχεδίαση που έχει γίνει έχουμε φτάσει από πενήντα χρόνια που μας εγκαλούσατε ότι ήταν ο μέσος όρος ηλικίας, να είναι σήμερα σαράντα τρία. Και των ΠΠΥ είναι πενήντα επτά. Αυτοί είναι που ανεβάζουν το συνολικό όριο. 
Μας λέτε να μπαίνουν χωρίς όριο ηλικίας. Εγώ, όμως, θέλω να ρωτήσω εσάς προσωπικά, κύριε Ηλιόπουλε. Θα καταθέσω εδώ αυτήν εδώ την επίκαιρη ερώτηση της Νέας Αριστεράς στα Πρακτικά, σύμφωνα με την οποία μας εγκαλείτε για γερασμένο προσωπικό. Μέσος όρο ηλικίας, μας λέτε τότε, τα σαράντα εννέα έτη. Πέρυσι μας το λέγατε. «Ακόμα και εβδομηντάχρονοι επιχειρούν στις πρώτες γραμμές». Τι θέλετε, να κατεβάσουμε τον μέσο όρο ηλικίας ή να ανοίξουμε και να μπαίνει άνευ ορίου ηλικίας; Το καταθέτω για τα Πρακτικά.
(Στο σημείο αυτό Υπουργός Κλιματικής Κρίσης και Πολιτικής Προστασίας  κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Μιλάω για τους ανθρώπους που είναι τριάντα πέντε χρόνων. 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Και θα σας πω και πριν από τρεις μήνες πάλι με την υπογραφή σας, κύριε Ηλιόπουλε…
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Τριάντα πέντε χρόνων και τους πετάτε έξω από την Πυροσβεστική.
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Λέτε ότι παρατηρείται γήρανση του προσωπικού, ενώ σημαντικό μέρος των δυνάμεων βρίσκεται κοντά στη συνταξιοδότηση. 
Παρακαλώ, το καταθέτω για να Πρακτικά, για να φρεσκάρουμε τη μνήμη του κ. Ηλιόπουλου. 
(Στο σημείο αυτό Υπουργός Κλιματικής Κρίσης και Πολιτικής Προστασίας  κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Τελικά, κύριε Ηλιόπουλε, τι πρέπει να κάνουμε, να μειώσουμε τον μέσο όρο ηλικίας ή να βάλουμε άνευ ορίων ηλικίας, όπως μου λέτε στην επίκαιρη ερώτησή σας; 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Δεν καταλαβαίνετε; 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Καταλαβαίνω.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Κάνετε τον χαζό; 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Παρακαλώ, σας άκουσα.
Και θέλω να ρωτήσω ειλικρινά; Ποιον κοροϊδεύετε, εμάς εδώ ή αυτούς εκεί έξω;
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Εσείς κοροϊδεύετε!
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Κύριε Ηλιόπουλε, εμείς προχωράμε με σοβαρότητα και υπευθυνότητα να φτιάξουμε ένα Πυροσβεστικό Σώμα σύμφωνα με τις ανάγκες του και σύμφωνα με την αποστολή του και όπως σχεδιάζεται και προωθείται ιεραρχικά από την ιεραρχία του Πυροσβεστικού Σώματος προς την πολιτική ηγεσία. Η δουλειά μας είναι να βρούμε το προσωπικό για να ενισχύσουμε το Πυροσβεστικό Σώμα. 
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Συνεχίζουμε με την επίκαιρη ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Νικόλαου Παππά, στον οποίο ευχόμαστε καλή επιτυχία στα νέα, ιδιαίτερα επαυξημένα καθήκοντά του.
Πρόκειται για την τέταρτη με αριθμό 1200/10-7-2026 επίκαιρη ερώτηση του πρώτου κύκλου του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς τον Υπουργό Εθνικής Οικονομίας και Οικονομικών με θέμα: «Απόκρυψη των δυνατοτήτων διεύρυνσης του δημοσιονομικού χώρου και αδικαιολόγητη μη αξιοποίηση των δυνατοτήτων του νέου Συμφώνου Σταθερότητας για την ελάφρυνση νοικοκυριών και ΜμΕ».
Στην ερώτηση θα απαντήσει ο κ. Μαρκόπουλος. 
Κύριε συνάδελφε, έχετε τον λόγο.
 ΝΙΚΟΛΑΟΣ ΠΑΠΠΑΣ: Ευχαριστώ, κύριε Πρόεδρε.
 Κύριε Υπουργέ, υπάρχει ένα νέφος στη συζήτηση γύρω από τα δημοσιονομικά, το οποίο χρησιμοποιείτε για να επιβάλλετε την πολιτική η οποία περιορίζει τις δυνατότητες δαπανών. Το νέφος αφορά την ερμηνεία του πώς λειτουργεί ο νέος δημοσιονομικός κανόνας. 
Θέλω να υπενθυμίσω ξεκινώντας ότι η χώρα έχει ξανά προβλεπόμενα -δεν εκπλήσσεται κανείς- 6 δισεκατομμύρια υπερπλεόνασμα, δηλαδή είμαστε 6 δισεκατομμύρια πάνω από τον υπεσχημένο στόχο και ταυτόχρονα 40 δισεκατομμύρια ταμειακά διαθέσιμα, «μαξιλάρι» κατά το κοινώς λεγόμενο. 
Στους προϋπολογισμούς των κρατών μελών του 2026 υπάρχουν δαπάνες από 0,5% έως 1% οι οποίες αφαιρούνται από τον σχετικό δείκτη του φρένου δαπανών. Ποιες είναι αυτές οι δαπάνες; Είναι οι δαπάνες οι οποίες γίνονται άπαξ, one-off τα λένε στην επεξήγηση του δημοσιονομικού δείκτη. Αξιοποιεί αυτή τη δυνατότητα η ελληνική Κυβέρνηση; Δεν την αξιοποιεί. 
Υπάρχει και δεύτερη δυνατότητα, η δυνατότητα των Μέτρων Διακριτικής Ευχέρειας. Αξιοποιεί αυτή τη δυνατότητα η Κυβέρνηση; Όχι μόνο δεν την αξιοποιεί, αλλά την επιβάλλει με αρνητικό πρόσημο στις δυνατότητες δαπανών. Είναι απολύτως ψευδές ότι τα έσοδα δεν παίζουν ρόλο με βάση τον δημοσιονομικό κανόνα. Αυτό που κάνει ο δημοσιονομικός κανόνας και θα το παραδεχτούμε, είναι ότι αποτρέπει να θεσμοθετούνται μόνιμες δαπάνες στη βάση περιστασιακών ή παροδικών εσόδων. Αυτό, ναι. Όμως, όποιος λέει ότι τα έσοδα δεν έχουν καμία σημασία, ψεύδεται ενώπιον του ελληνικού λαού. Διευκρινίζω ότι δεν σας έχω ακούσει να το λέτε εσείς αυτό. Το έχω ακούσει στον δημόσιο διάλογο.
 Το ερώτημα είναι, κύριε Υπουργέ. Επειδή η Ισπανία, η Γαλλία, η Ιταλία, η Γερμανία και η Πολωνία αξιοποίησαν και προγραμμάτισαν Μέτρα Διακριτικής Ευχέρειας, η Ισπανία, η Ολλανδία, η Δανία και η Βουλγαρία προχώρησαν σε μέτρα άπαξ, έκτακτες δαπάνες, γιατί αρνείστε να αξιοποιήσετε τις προβλέψεις του σχετικού κανονισμού που έχει επικρατήσει να λέγεται δημοσιονομικός κόφτης, το γεγονός ότι έχουμε τα υπερπλεονάσματα και γιατί αρνείστε να θεσμοθετήσετε και τα Μέτρα Διακριτικής Ευχέρειας. 
Θα μπορούσαν να διαμορφωθούν οι δυνατότητες για παραπάνω δαπάνες, τουλάχιστον 1%, 1,5% ή και 2% του ΑΕΠ. Γιατί λοιπόν πάτε αποκρύπτοντας αυτές τις πάρα πολύ συγκεκριμένες δυνατότητες, οι οποίες είναι καταγεγραμμένες και υπογεγραμμένες; Ο κ. Πιερρακάκης θα το γνωρίζει ως Πρόεδρος του Eurogroup.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παππά.
Τον λόγο έχει ο κ. Μαρκόπουλος.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Παππά, να σας ευχηθώ και εγώ για τους νέους αγώνες που έχετε μπροστά σας. Εσείς είσαστε από εκείνους που υπερασπίζονται την κυβερνητική κληρονομιά του ΣΥΡΙΖΑ. Άλλοι επιδιώκουν να ξεχαστούν κάποια πράγματα. Είστε εδώ με τη συνέπεια, την κομματική. 
Να θυμίσω κάποια συγκεκριμένα πράγματα για να μην ξεχνιόμαστε. Οφείλουμε να είμαστε δημοσιονομικά υπεύθυνοι. Και προφανώς αυτή η Κυβέρνηση είναι ξεκάθαρη ως προς την κατεύθυνση αυτή. Θυμίζω ότι υπάρχουν ευρωπαϊκοί κανόνες, οι οποίοι δεν μπορούν να παραβιαστούν. Και είμαι σαφής. Έχουμε τον κανόνα δαπανών, το γνωρίζετε πάρα πολύ καλά και ως πολιτικός και ως οικονομολόγος και το νέο ευρωπαϊκό δημοσιονομικό πλαίσιο. Οι δαπάνες δεν μπορούν να υπερβαίνουν ένα συγκεκριμένο όριο, το οποίο αναφέρεται μάλιστα και στους στόχους του μεσοπρόθεσμου δημοσιονομικού σχεδίου του 2025-2028. Υπάρχουν, λοιπόν, συγκεκριμένα πλαίσια, στα οποία καλούμαστε να κινηθούμε. 
Στο πλαίσιο αυτό το πρωτογενές πλεόνασμα του 2025 δεν μπορεί να διανεμηθεί στο σύνολο όπως ακούσαμε πρόσφατα και από τον κ. Τσίπρα -δεν σας κατηγορώ γι’ αυτό, μπορώ να σας κατηγορήσω για άλλα, αλλά ο κ. Τσίπρας πλέον έχει χαράξει τη δική του διαδρομή, όπως πρότεινε- γιατί στην περίπτωση που το κάναμε, πολύ απλά θα παρεκκλίναμε από τους δημοσιονομικούς στόχους, από αυτά τα οποία ορίζονται και θα ήταν μια διαδικασία που θα μας οδηγούσε σε υπερβολικό έλλειμμα. 
Εμείς με υπευθυνότητα σας λέμε ότι δεν πρόκειται να επιστρέψουμε σε δύσκολες καταστάσεις που κόστισαν στον ελληνικό λαό. Λέμε ότι μπορούμε να δίνουμε μόνο εντός των ορίων, που θέτει ο κανόνας των δαπανών, ασχέτως από τα πρωτογενή πλεονάσματα. Επειδή πολύς λόγος γίνεται για το πρωτογενές πλεόνασμα, να σας ενημερώσω ότι μειώνεται σε 3,2% φέτος από 4,9% πέρσι, χαμηλότερο κατά 3,6 δισεκατομμύρια ευρώ, διανέμοντας όσα επιτρέπονται εντός όμως των δημοσιονομικών κανόνων. Είπατε πριν για κάποιες χώρες οι οποίες ακολουθούν την πολιτική της διακριτικής ευχέρειας των one-off των πολιτικών κ.λπ.. Να θυμίσουμε ότι δέκα χώρες βρίσκονται σε διαδικασία υπερβολικού ελλείμματος, σε εποπτεία και σε ενδεχόμενα αντίμετρα. Τι σημαίνουν αντίμετρα; Επιπλέον φόρους. Όσον αφορά τα μέτρα διακριτικής ευχέρειας, τα DRMs, είναι έσοδα που προέρχονται από νομοθετική παρέμβαση ή κανονιστική παρέμβαση του κράτους. Είναι μόνιμα έσοδα που μετράνε στον στόχο των δαπανών. Τέτοια μέτρα για παράδειγμα είναι το myData, μέτρα τα οποία έχουμε πάρει σε επίπεδο φορολογίας, η διασύνδεση των ταμειακών με POS, η ψηφιακή κάρτα εργασίας και άλλα ενεργητικά μέτρα που αυξάνουν τα έσοδα του κράτους κατά μόνιμο τρόπο. 
Όσον αφορά τις one-off δαπάνες που είπαμε και πριν, εννοούμε δαπάνες με έκτακτο χαρακτήρα. Παραδείγματος χάρη για φυσικές καταστροφές και για παρόμοια φαινόμενα, οι οποίες δεν υπόκεινται στον έλεγχο της Κυβέρνησης. Για να δώσω ένα παράδειγμα. Η ενεργειακή κρίση δεν θεωρείται από την επιτροπή ως one-off δαπάνη και δεν εξαιρείται από τον στόχο δαπανών για καμία ευρωπαϊκή χώρα, επειδή είναι στη διακριτική ευχέρεια της χώρας αν θα δώσει ή όχι επιδότηση. Αντίθετα, οι αποζημιώσεις για φαινόμενα τύπου «Daniel», αυτές εντάσσονται γιατί είναι οι μεγάλες φυσικές καταστροφές, οι οποίες εξαιρέθηκαν από το όριο δαπανών. 
Συνεπώς, η πρότασή σας ότι το κράτος είναι απολύτως ικανό ταμειακά να προχωρήσει σε έκτακτες δαπάνες της τάξης του 1% του ΑΕΠ, ελαφρύνοντας τα εισοδήματα των νοικοκυριών και τους ισολογισμούς των μικρομεσαίων επιχειρήσεων, γιατί αυτές εξαιρούνται του ορίου δαπανών ως one-off δαπάνες είναι αντίθετη, να το ξεκαθαρίσουμε, με τους κανόνες που λειτουργεί ο στόχος των δαπανών. Είναι ξεκάθαρο, λοιπόν, ότι αυτό το οποίο λέτε δεν μπορεί να ισχύσει, αλλιώς θα υπάρξει δημοσιονομική παρέκκλιση και θα υπάρξει ξεκάθαρα πρόβλημα, με ενδεχόμενα αντίμετρα και επιπρόσθετη φορολογία στα ελληνικά νοικοκυριά, κάτι το οποίο εμείς θέλουμε ξεκάθαρα να αποφύγουμε. 
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει τώρα ο κ. Νικόλαος Παππάς, προκειμένου να αναπτύξει τη δευτερολογία του. 
ΝΙΚΟΛΑΟΣ ΠΑΠΠΑΣ: Δεν απαντήσατε, κύριε Υπουργέ, λυπάμαι.
Έχετε καταθέσει στο μεσοπρόθεσμο ότι οι δαπάνες σωρευτικά θα αυξηθούν κατά 7%. Υπάρχει λοιπόν το περιθώριο αύξησης δαπανών. Γιατί επιστρέφετε στο επιχείρημα ότι υπάρχει η δυνατότητα μόνο 1,7 δισεκατομμύρια; Έρχεστε και μας λέτε, μέτρα διακριτικής ευχέρειας. Μάλιστα. Γιατί δεν φορολογείτε τα υπερκέρδη; Γιατί βοηθάει την οικονομία οι τράπεζες να γράφουν 5 δισεκατομμύρια κέρδη; Δεν καταλαβαίνω. Δεν είναι πληγή στην ανταγωνιστικότητα αυτό; Γιατί δεν φορολογείτε τις επιχειρήσεις ενέργειας; Δεν είναι πλήγμα στην ανταγωνιστικότητα των ελληνικών επιχειρήσεων να θέλουν ολοένα και μεγαλύτερο κομμάτι του κόστους λειτουργίας τους, να το διοχετεύουν στις επιχειρήσεις ενέργειας; Αυτά είναι τα μέτρα διακριτικής ευχέρειας και όχι τα myDATA. Τώρα για τα μέτρα άπαξ, όχι δεν ισχύει καθόλου ότι είναι μόνο για φυσικές καταστροφές. Είναι και για φυσικές καταστροφές, αλλά δεν έχει πέσει μετεωρίτης, δεν έγινε Αρμαγεδδώνας στην Ισπανία για να έχει άπαξ μέτρα 1% του ΑΕΠ και να πηγαίνουν για τις φυσικές καταστροφές. Είναι μέτρα παρέμβασης. Έχουν εκτοξευτεί τα έσοδα από ΦΠΑ. Και πείτε μου εσείς και σας ρωτάω και απευθυνόμενος βεβαίως στην ιδιότητα σας, το 2021 με το 2026 τα έσοδα από ΦΠΑ έχουν αυξηθεί κατά 91%. Να το επαναλάβω; Κατά 91%. Παραλάβατε ΦΠΑ στα 17 δισεκατομμύρια είσπραξη και το πάτε για τα 30, πανηγυρίζοντας. Πώς μιλάτε για μείωση φόρων; Από πού προκύπτει αυτή; 
Άρα, λοιπόν, λαμβάνω τοις μετρητοίς την απάντησή σας. Είναι σαφές ότι δεν θέλετε να αξιοποιήσετε τα εργαλεία που αξιοποιούν μια σειρά από χώρες. Δείτε ξανά τα μεσοπρόθεσμα που έχουν καταθέσει και τα ξέρει πάρα πολύ καλά και ο Υπουργός, τα βλέπει στο Eurogroup. Έχουν λάβει και τις δύο πρόνοιες που προβλέπει ο Κανονισμός, δηλαδή μέτρα άπαξ, δαπάνες που προκύπτουν από αυξημένα έσοδα και βεβαίως μέτρα διακριτικής ευχέρειας. Δεν είναι τα myDATA και δευτερεύουσες λειτουργικές πρωτοβουλίες, τις οποίες παίρνετε, εντάξει, να συζητήσουμε αν είναι αποτελεσματικές ή όχι. Υπάρχει ο ελέφαντας στο δωμάτιο. Και ο ελέφαντας στο δωμάτιο είναι ότι εταιρείες οι οποίες δυστυχώς μετριούνται στα δάκτυλα των δύο χεριών, έχουν συσσωρεύσει κάποια δισεκατομμύρια, τα οποία αρνείστε να ακουμπήσετε. Δεν καταλαβαίνω. Είμαι πραγματικά πολύ πρόθυμος να ακούσω μία οικονομική εξήγηση για το πώς βοηθιέται η οικονομία από μία τέτοιου τύπου συσσώρευση. Δεν έχουμε ακούσει εξήγηση, κύριε Υπουργέ, λυπάμαι πάρα πολύ. Και θα σας έλεγα και ενόψει της Διεθνούς Έκθεσης Θεσσαλονίκης, μην επιμείνετε στη στρέβλωση του δημοσιονομικού κανόνα. Θα σας προκαλέσουμε στη δημόσια συζήτηση και θα φέρνουμε ξανά και ξανά τα παραδείγματα και με ακόμα μεγαλύτερη λεπτομέρεια από τις χώρες, οι οποίες αξιοποίησαν αυτές τις δυνατότητες, και τα μέτρα άπαξ και τα μέτρα διακριτικής ευχέρειας. Δεν αγγίζετε εκεί, δεν ακουμπάτε, κάνει τζιζ. Προτιμάτε να αποπληρώνετε πολύ πιο νωρίς τα φτηνά δάνεια του πρώτου και του δεύτερου μνημονίου.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παππά. Ο κ. Μαρκόπουλος έχει τον λόγο για την δευτερολογία του.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Παππά, ένα από τα μόνιμα λάθη που κάνει ο ΣΥΡΙΖΑ και ως Αντιπολίτευση από το 2019 είναι να υποτιμά τις επιτυχίες. Μας κατηγορείτε ουσιαστικά γιατί πετύχαμε. Θυμηθείτε ότι το πρόβλημα των δημοσίων εσόδων ήταν ένα πρόβλημα, το οποίο και εσείς κληθήκατε να το αντιμετωπίσετε, όχι με την ίδια επιτυχία με εμάς. Αλλά μας κατηγορείτε γιατί πετύχαμε. Το κρατάω αυτό. 
Ακούστε για τα έκτακτα μέτρα. Ακούω για τη φορολόγηση των διυλιστηρίων, των τραπεζών. Δεν μπορούν να χρηματοδοτήσουν μόνιμες λύσεις. Δεν μπορούν να χρηματοδοτήσουν μόνιμα μέτρα ανακούφισης των πολιτών. Όμως, εμείς θα μιλήσουμε με τη δική μας αλήθεια. Εμείς ήμασταν εκείνοι οι οποίοι φορολόγησαν τα διυλιστήρια και μάλιστα, δύο φορές με έκτακτη εισφορά, όχι εσείς. Εμείς το κάναμε. Εμείς είχαμε επιβάλει τη μείωση ή τον μηδενισμό στις προμήθειες των τραπεζών, σε ένα ευρύ φάσμα συναλλαγών. Εμείς το κάναμε. Δεν το κάνατε εσείς. Εσείς είχατε κλείσει τις τράπεζες, να τα θυμίζουμε μέρες που είναι. Εμείς έχουμε επιβάλει όρια στα περιθώρια κέρδους των επιχειρήσεων, ιδιαίτερα στις περιόδους των ανατιμήσεων. Εμείς, κύριε Παππά, έχουμε πεπραγμένα. Δεν έχουμε «θα», έχουμε «να». Να οι πολιτικές μας, όχι στα λόγια, στις πράξεις. 
Εμείς λοιπόν όταν λέμε στον πολίτη ότι θα σε ανακουφίσουμε μόνιμα, του λέμε ταυτόχρονα ότι αυτό δε γίνεται με έκτακτα μέτρα. 

Και να σας πω και κάτι, το εύκολο είναι να «πετάξεις» μια «τράπεζες και διυλιστήρια» και καθάρισες. Ναι, αλλά το θέμα είναι αυτά τα μέτρα να γίνουν μόνιμα για τους πολίτες. Εδώ, λοιπόν, πρέπει και εσείς να μας εξηγήσετε τι προτείνετε. Πόσο να πάει η φορολογία των τραπεζών; Να ακούσουμε μια ιδέα. Και αν διπλασιαστεί ή τριπλασιαστεί η φορολογία τι πιστεύετε ότι θα συμβεί; Δεν θα επηρεαστεί η πορεία των τραπεζών, οι τιμές των μετοχών, η κεφαλαιακή τους επάρκεια; 
Μήπως, ενδεχομένως όταν μιλάμε ακοστολόγητα, οδηγούμε το τραπεζικό σύστημα, με ό,τι συνεπάγεται αυτό, γιατί οι τράπεζες -το ξέρετε πολύ καλά, το βιώσατε και σε ένα βαθμό επιδιώξατε κατόπιν της ευρωπαϊκής πίεσης να το βελτιώσετε- αποτελούν ένα βραχίονα της καθημερινής οικονομικής λειτουργίας. Εάν πάμε, λοιπόν, σε νέες περιπέτειες και πειραματισμούς, θα πρέπει να μας πείτε πώς θα πάμε σε όλα αυτά. 
Η Κυβέρνηση, λοιπόν, κύριε Παππά, έχει επέμβει με υπεύθυνο τρόπο και χωρίς να θέσει σε κανέναν κίνδυνο τόσο το τραπεζικό σύστημα, αλλά και υπέρ των πολιτών. Εγώ σας επαναλαμβάνω… 
Βλέπω έχετε και συναναστροφή με το ΠΑΣΟΚ. Δεν ξέρουμε τι πρόκειται να γίνει στο μέλλον σε επίπεδο συμμαχιών. σε αδυναμία το ΠΑΣΟΚ, έχετε και εσείς τα δικά σας. Δεν ξέρω μήπως υπάρχει και κανένα πρόκριμα συμπόρευσης. 
Σε κάθε περίπτωση, εμείς, κύριε Παππά, εδώ είμαστε με δημοσιονομική ορθότητα, χωρίς να βάλουμε την οικονομία και τις τράπεζες σε περιπέτειες, να δώσουμε λύσεις οι οποίες να είναι εφαρμόσιμες. Και έχουμε δώσει λύσεις και το ξέρετε. Και το τραπεζικό σύστημα επί των ημερών της Κυβέρνησης της δικής μας έχει ευστάθεια και δεν πέρασε περιπέτειες και οι πολίτες έχουν ανακουφιστεί στο μέτρο και τον βαθμό των δικών μας δημοσιονομικών δυνατοτήτων και μέσα σε αυτό το πλάνο θα εξακολουθήσουμε να συνεχίζουμε.
Η Ελλάδα δεν θέλει να μπει, όπως άλλες δέκα χώρες, σε μία διαδικασία περαιτέρω φορολόγησης, γιατί παρεκκλίνει της δημοσιονομικής ευρωπαϊκής νόρμας. Γιατί μας λέτε για κάποια παραδείγματα, να μας πείτε όμως και για τις χώρες που έχουν μπει κάτω από ένα καθεστώς επιτήρησης-παρακολούθησης. Τι σημαίνει αυτό; Να το πούμε στον πολίτη που μας παρακολουθεί. Σημαίνει πρόσθετη αύξηση φόρων, νέα μέτρα. Και εάν δεν θέλετε να τα πούμε «μνημόνια», ας τα πούμε «ημιμνημόνια».
Αυτήν την περίοδο η πατρίδα μας δεν θα την ξαναζήσει και το εγγυάται η Νέα Δημοκρατία.
ΠΡΟΕΔΡΕΥΩΝ (Πάρις Κουκουλόπουλος): Συνεχίζουμε με την όγδοη επίκαιρη ερώτηση με αριθμό 1208/13-7-2026 του δευτέρου κύκλου της Βουλευτού Καβάλας της Κ.Ο. ΝΕΑ ΔΗΜΟΚΡΑΤΙΑ κυρίας Αγγελικής Δεληκάρη προς τον Υπουργό Εθνικής Οικονομίας και Οικονομικών με θέμα: «Επέκταση της περιόδου 15/3/2026-30/6/2026 σε 01/02/2026-30/6/2026 για παραστατικά που αφορούν στην αγορά λιπασμάτων ώστε να συμπεριληφθούν και οι αμπελουργοί».
Κυρία συνάδελφε, έχετε τον λόγο. 
ΑΓΓΕΛΙΚΗ ΔΕΛΗΚΑΡΗ: Σας ευχαριστώ πολύ, κύριε Πρόεδρε.
Κύριε Υφυπουργέ, η απόφαση της Κυβέρνησης να στηρίξει τους ανθρώπους του πρωτογενούς τομέα μέσω της επιδότησης της αγοράς λιπασμάτων, αποτελεί αναμφίβολα μια θετική πρωτοβουλία, καθώς συμβάλλει στην αντιμετώπιση του αυξημένου κόστους παραγωγής που εξακολουθούν να αντιμετωπίζουν οι αγρότες.
 Ωστόσο, κατά την έναρξη της διαδικασίας υποβολής των παραστατικών έγινα αποδέκτης έντονων διαμαρτυριών από αμπελουργούς της περιφερειακής ενότητας Καβάλας, οι οποίοι, εξαιτίας των ιδιαίτερων χαρακτηριστικών της καλλιέργειας τους, μένουν ουσιαστικά εκτός της συγκεκριμένης ενίσχυσης.
Στην περιφερειακή ενότητα Καβάλας βρίσκεται και η ζώνη του οίνου Προστατευμένης Γεωγραφικής Ένδειξης «Παγγαίο», η οποία θεσπίστηκε το 1995 και περιλαμβάνει τις δημοτικές κοινότητες Ελευθερών, Ελευθερούπολης, Ορφανού Παγγαίου και Πιερέων. Πρόκειται, για μια ιδιαίτερα δυναμική, αμπελουργική περιοχή στις πλαγιές του όρους Παγγαίου και του όρους Συμβόλου, όπου παράγονται οίνοι υψηλής ποιότητας με σημαντική συμβολή στην τοπική οικονομία και στην εξωστρέφεια του ελληνικού αμπελοοινικού κλάδου. 
Το πρόβλημα, όμως, είναι απολύτως πρακτικό. Η λίπανση των αμπελώνων σύμφωνα με τις καλλιεργητικές πρακτικές, πραγματοποιείται στα τέλη του χειμώνα, κυρίως τον Φεβρουάριο και το αργότερο στις αρχές Μαρτίου. Αυτό σημαίνει, ότι οι παραγωγοί είχαν ήδη προμηθευτεί τα απαραίτητα λιπάσματα πριν από τις 15 Μαρτίου 2026, ημερομηνία από την οποία και μετά τα σχετικά παραστατικά θεωρούνται επιλέξιμα για τη χορήγηση της ενίσχυσης. Ως αποτέλεσμα οι αμπελουργοί της Καβάλας από το Παγγαίο έως τον Νέστο αποκλείονται από το μέτρο, όχι επειδή δεν πραγματοποίησαν τις σχετικές δαπάνες, αλλά επειδή τις πραγματοποίησαν στον χρόνο που επιβάλλει η ίδια η καλλιέργειά τους. 
Αντίστοιχο ζήτημα αντιμετωπίζουν και οι αμπελουργοί άλλων οινοπαραγωγικών περιοχών της χώρας. 
Κύριε Υφυπουργέ, θεωρώ ότι πρόκειται για μία αδικία που οφείλεται αποκλειστικά στο χρονικό πλαίσιο εφαρμογής του μέτρου και όχι σε υπαιτιότητα των παραγωγών. Για τον λόγο αυτό σας ρωτώ αν υπάρχει πρόθεση από την πλευρά του Υπουργείου να επανεξετάσει το κριτήριο της επιλεξιμότητας των παραστατικών και να μεταφέρει την ημερομηνία έναρξης των επιλέξιμων αγορών λιπασμάτων από τις 15 Μαρτίου 2026 στην 1η Φεβρουαρίου 2026, ώστε να μην αποκλειστούν οι αμπελουργοί που, λόγω των ιδιαιτεροτήτων της καλλιέργειας τους, προμηθεύτηκαν εγκαίρως τα λιπάσματα τους. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Στη Βουλευτή θα απαντήσει ο κ. Μαρκόπουλος. 
Ορίστε, κύριε Υπουργέ.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ.
Κυρία Δεληκάρη, να πω ότι είναι πολύ θετικό το γεγονός ότι ασχολείστε με ένα πρόβλημα το οποίο έχει προκύψει στην περιοχή σας για τους αμπελουργούς και ότι προφανώς σε ό,τι αφορά τη συγκεκριμένη ομάδα και πολύ περισσότερο την περιοχή σας, δεν είμαστε αδιάφοροι. 
Επίσης, θα θυμίσω ότι η Ελλάδα σε ό,τι αφορά την πολιτική της για την επιδότηση λιπασμάτων ήταν η πρώτη στην Ευρωπαϊκή Ένωση η οποία έλαβε αποφάσεις και κινήθηκε τάχιστα. 
Είναι δεδομένο ότι ο πόλεμος στη Μέση Ανατολή, που έχει ξεκινήσει -αν δεν κάνω λάθος- στις 28 Φεβρουαρίου του τρέχοντος έτους, δημιούργησε μια σειρά στρεβλώσεων στην εφοδιαστική αλυσίδα και στη διακίνηση αγαθών. Τις επόμενες ημέρες και εβδομάδες άρχισαν να παρατηρούνται και ανατιμήσεις στα καύσιμα λόγω της διεθνούς ανόδου της τιμής στο πετρέλαιο. Για τον λόγο αυτό και προκειμένου να περιοριστούν οι επιπτώσεις από την απότομη άνοδο της τιμής των καυσίμων, ελήφθησαν άμεσα κυβερνητικά μέτρα. 
Στην κύρωση της από 25η Μαρτίου 2026 Πράξης Νομοθετικού Περιεχομένου με τίτλο «Επείγουσες ρυθμίσεις για την αντιμετώπιση της αύξησης του ενεργειακού κόστους και την προστασία των κλάδων της οικονομίας» στο άρθρο 3 υπάρχει κατηγορία: οικονομική ενίσχυση επιχειρήσεων γεωργικών εκμεταλλεύσεων. 
Εκεί, κυρία Δεληκάρη, καθορίστηκε ενίσχυση για τους δικαιούχους αγρότες σε ποσοστό 15% επί του συνολικού ποσού των παραστατικών για την αγορά λιπασμάτων, όπως κι εσείς αναφέρετε, που εκδίδονται κατά το χρονικό διάστημα από την 15η Μαρτίου 2026 έως και τις 31 Μαΐου 2026. Είναι πιεστικές ανάγκες για αυτό και κρίθηκε αναγκαία η συγκεκριμένη ενίσχυση που ήρθε, όπως είπαμε, από την πολεμική σύρραξη στη Μέση Ανατολή και είχε προφανώς και τη συνέπεια αύξησης της ανόδου των λιπασμάτων. Ήταν ένα μέτρο με προσωρινό χαρακτήρα και προφανώς κατανοείτε ότι έπρεπε να δούμε και την κλιμάκωση ή αποκλιμάκωση της κατάστασης. 
Στη συνέχεια προσθέσαμε νέα μέτρα που ανακοινώθηκαν στις 22 Απριλίου 2026. Άρα είχαμε επέκταση της επιδότησης στα λιπάσματα. Επεκτάθηκε έτσι η επιδότηση λιπασμάτων 15% της αξίας των τιμολογίων που αγοράζουν την περίοδο οι αγρότες που είναι κανονικού καθεστώτος και ειδικού, αλλά κατά κύριο λόγο οι κατ’ επάγγελμα αγρότες την περίοδο Ιουνίου έως Αύγουστο. 
Άρα έχουμε συνολικά επιδότηση από τις 15 Μαρτίου έως το τέλος του επόμενου μήνα, έως το τέλος Αυγούστου. Το συνολικό κόστος για την όλη περίοδο εκτιμάται στα 41 εκατομμύριο ευρώ από στις 15 Μαρτίου ως τα τέλη Αυγούστου. 
Μόλις την περασμένη Πέμπτη, 16 Ιουλίου, δόθηκε και η έγκριση από την Ευρωπαϊκή Επιτροπή του ελληνικού καθεστώτος ενισχύσεων ύψους 40 εκατομμυρίων ευρώ για τη στήριξη των γεωργικών επιχειρήσεων που αντιμετωπίζουν αυξημένες τιμές λιπασμάτων λόγω της κρίσης στη Μέση Ανατολή. 
Το αναφέρω αυτό γιατί οφείλουμε να λαμβάνουμε υπ’ όψιν πάντα και τους κοινοτικούς κανόνες ενισχύσεων. Ο ειδικός μηχανισμός του Ευρωπαϊκού Πλαισίου Κρατικών Ενισχύσεων επιτρέπει στα κράτη μέλη υπό συγκεκριμένες, όμως, προϋποθέσεις, να αποζημιώνουν επιχειρήσεις για μέρος του πρόσθετου κόστους που υφίστανται λόγω της αύξησης των διεθνών τιμών από την κρίση στη μέση ανατολή. Συνεπώς, είναι σαφές ότι δεν δύναται, βάσει του Ευρωπαϊκού Πλαισίου, να επιδοτηθούν τα λιπάσματα για περίοδο πριν την αύξηση των τιμών. 
Σε κάθε περίπτωση, η χώρα μας ήταν η πρώτη -και το υπενθυμίζω- στην Ευρωπαϊκή Ένωση που έλαβε μέτρα για την επιδότηση λιπασμάτων από τότε που αυξήθηκαν οι τιμές. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Η κ. Δεληκάρη έχει τον λόγο για την δευτερολογία της. 
ΑΓΓΕΛΙΚΗ ΔΕΛΗΚΑΡΗ: Κύριε Υφυπουργέ, δεν αμφισβητώ ότι η ημερομηνία προβλέπεται από την ισχύουσα απόφαση. Ωστόσο, το ερώτημα είναι αν η Κυβέρνηση αναγνωρίζει ότι η συγκεκριμένη πρόβλεψη δημιουργεί μια αντικειμενική αδικία και τους αμπελουργούς. Εγώ θα παρακαλούσα να εξεταστεί ξανά το ενδεχόμενο να έχουμε μια μετακίνηση της ημερομηνίας, γιατί οι κανονιστικές πράξεις εκδίδονται από τη διοίκηση και όταν διαπιστώνεται ότι παράγουν ανεπιθύμητα αποτελέσματα, θα πρέπει και η διοίκηση να έχει τη δυνατότητα να τις διορθώσει. Αυτήν ακριβώς την πολιτική απόφαση θα σας παρακαλούσα να την επανεξετάσετε. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ, έχετε τον λόγο για τη δική σας δευτερολογία. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κυρία Δεληκάρη, προφανώς καταγράφω το κοινωνικό αίτημα το οποίο έρχεστε εσείς εδώ να εκφράσετε. Η κρίση στη Μέση Ανατολή -το παρακολουθείτε-, άρα και η πορεία μια σειράς πραγμάτων και προφανώς των τιμών και των καυσίμων και των λιπασμάτων, ακολουθεί μια σταδιακή πορεία. Υπάρχει μια κατάσταση, θα έλεγα, βήμα-βήμα. 
Προφανώς, λοιπόν, υπάρχει το περιθώριο μέχρι τα τέλη Αυγούστου. Εξετάζουμε τις καταστάσεις και βλέπετε ότι η Κυβέρνηση καθημερινά παρεμβαίνει όπου είναι αναγκαίο. Σε αυτή τη δεδομένη στιγμή ισχύουν όσα σας έχω πει. Αυτή τη στιγμή η κρίση εξελίσσεται. Την προηγούμενη εβδομάδα πηγαίναμε για μια αποκλιμάκωση. Βλέπετε ότι αυτή την εβδομάδα πάμε σε κλιμάκωση. Αυτά τα πράγματα, γνωρίζετε πολύ καλά -έχετε και εμπειρία και ως καθηγήτρια εξάλλου-, ότι έχουν μια δυναμική. Αναπτύσσουν δυναμικές. Υπάρχει το πικ, υπάρχει και σε κάποια στιγμή και η αποκλιμάκωση. 
Εμείς, λοιπόν, είμαστε εδώ. Μέχρι στιγμής ισχύουν τα όσα σας αναφέρω. Όμως, σε κάθε περίπτωση, η Κυβέρνηση παρακολουθώντας την πορεία των εξελίξεων, θα έχει και τις απαντήσεις όταν πρέπει. 
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Συνεχίζουμε με τη δεύτερη επίκαιρη ερώτηση με αριθμό 1199/10-7-2026 του δευτέρου κύκλου του Βουλευτή Ροδόπης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιλχάν Αχμέτ προς την Υπουργό Εργασίας και Κοινωνικής Ασφάλισης με θέμα: «Διπλή εισφοροδοτική επιβάρυνση αγροτών με παράλληλη απασχόληση μέσω εργοσήμου-ανάγκη επαναφοράς συμψηφισμού εισφορών ΟΓΑ/ ΕΦΚΑ και εργόσημου».
Ο κύριος Βουλευτής έχει τον λόγο για την πρωτολογία. 
ΙΛΧΑΝ ΑΧΜΕΤ: Καλημέρα, κυρία Υπουργέ. Καλημέρα σας, κύριε Πρόεδρε. 
Πριν καταθέσουμε την επίκαιρη είχαμε, όπως ξέρετε, καταθέσει μια γραπτή ερώτηση. Επειδή, όμως, βάσει του Κανονισμού στις τριάντα ημέρες δεν απάντησε το Υπουργείο, μετατράπηκε σε επίκαιρη ερώτηση. Στην γραπτή μας ερώτηση είχαμε αναπτύξει πλήρως το θέμα με όλες τις νομικές διαστάσεις του. Παρά ταύτα, όμως, γι’ ‘αυτούς που μας ακούνε έχουμε να πούμε το εξής: 
Αντιμετωπίζεται σοβαρό πρόβλημα με την ασφάλιση και τις εισφορές αγροτών που απασχολούνται ταυτοχρόνως εργάτες γης με εργόσημο. Όπως ήδη μας λένε στην Περιφέρεια και οι βαμβακοπαραγωγοί και όλοι. Οι ασφαλισμένοι αυτοί καταβάλλουν τις εισφορές τους αγρότες στον πρώην ΟΓΑ, νυν ΕΦΚΑ και παράλληλα εισφορές μέσω εργοσήμου για την απασχόλησή τους ως εργάτες γης. 
Μέχρι και το 2019, σύμφωνα με τις διατάξεις του άρθρου 42 του ν.4387/2016 και εγκυκλίους του ΟΓΑ και ΕΦΚΑ, ήταν δυνατός ο συμψηφισμός των εισφορών εργοσήμου με τις εισφορές του ΟΓΑ, με αποτέλεσμα να αποφεύγεται η διπλή επιβάρυνση. Είχε εκδοθεί μια υπουργική απόφαση επί Κυβερνήσεως του ΣΥΡΙΖΑ. Κι επειδή πρέπει να πούμε και το καλό που είχε γίνει, όχι μόνο να λέμε τα κακά, είχε λύσει το πρόβλημα με μια υπουργική απόφαση η προηγούμενη Κυβέρνηση του ΣΥΡΙΖΑ. 
Μετά το 2019 και την έκδοση των εγκυκλίων και τις διατάξεις του άρθρου 38 του 2020, καταργήθηκε από τη δικιά σας Κυβέρνηση η δυνατότητα του αυτόματου συμψηφισμού, με αποτέλεσμα οι ασφαλισμένοι υποχρεούνται να πληρώνουν εισφορές και στις δύο κατηγορίες, χωρίς να υπάρχει μηχανισμός αναγνώρισης των καταβληθέντων ποσών από το εργόσημο. Αυτό έχει οδηγήσει σε διπλή εισφοροδοτική επιβάρυνση, ιδιαίτερα τους αγρότες, με αποτέλεσμα οι αγρότες που κανονικά πληρώνουν ΟΓΑ, να μη θέλουν να πηγαίνουν στα χωράφια να δουλεύουν το καλοκαίρι και με εργόσημο και σε μια περίοδο που έχουμε ανάγκη τους εργάτες. 
Ρωτάμε: Μπορεί το Υπουργείο να επαναφέρει τη δυνατότητα, όπως ήταν παλαιά, με υπουργική απόφαση του αυτοματοποιημένο συμψηφισμού των εισφορών, καθώς και την πρωτοβουλία για την αναδρομική μείωση των εισφορών; Αυτή είναι η μία ερώτηση μας. 
Και μια δεύτερη ερώτηση είχαμε: Θα θεσπιστούν διαδικασίες επανελέγχου και επιστροφής τυχόν αχρεωστήτως καταβληθέντων εισφορών από την περίοδο αυτή, όπου οι εισφορές εργοσήμου δεν ψηφίστηκαν πλήρως με τις εισφορές του ΟΓΑ, με ταυτόχρονη έκδοση οδηγιών ή εγκυκλίων ή υπουργικής απόφασης για τη ρύθμιση σε αυτό το θέμα;
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε. 
Απαντάει η κ. Άννα Ευθυμίου από την πλευρά του Υπουργείου.
Ορίστε, κυρία Υπουργέ. 
ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης): Ευχαριστώ, κύριε Πρόεδρε. Και εύχομαι σιδεροκέφαλος στην καινούργια σας θέση. Δεν ξαναβρεθήκατε, άρα εγκάρδιες ευχές για καλή επιτυχία στην καινούργια σας θέση.
ΠΡΟΕΔΡΕΥΩΝ (Πάρις Κουκουλόπουλος): Ευχαριστώ.
ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης): Κύριε συνάδελφε, καταρχάς, πραγματικά είμαι εδώ να απαντάω ερωτήσεις μέσα στο πλαίσιο των δυνατοτήτων και των αρμοδιοτήτων μου, όπως ο Κανονισμός της Βουλής ορίζει και φυσικά με την απόλυτα θετική μου διάθεση να συμβάλλω στο κοινοβουλευτικό έργο με όποιον τρόπο είναι για μένα εφικτός 
Έρχομαι τώρα στην ερώτησή σας. Θα ήθελα να ξεκαθαρίσω ότι από το 2017 και εντεύθεν, ο ισχυρισμός ότι δεν υφίσταται μηχανισμός συνυπολογισμού των εισφορών που έχουν καταβληθεί μέσω εργοσήμου δεν ευσταθεί, διότι το ισχύον θεσμικό πλαίσιο προβλέπει ρητά αυτή τη δυνατότητα. Πώς το προβλέπει; Πρώτον, την περίοδο 2017-2019 είχε εφαρμοστεί ο Νόμος Κατρούγκαλου. Ο Νόμος Κατρούγκαλου είχε αποσυνδέσει το προηγούμενο σύστημα που ήταν με τις ασφαλιστικές κατηγορίες που αφορούσε τον ΟΓΑ και το είχε συνδέσει με το εισόδημα. Έπρεπε να βγει μια υπουργική απόφαση για να εφαρμοστεί. Δεν βγήκε ποτέ αυτή η υπουργική απόφαση και δεν εφαρμόστηκε ο Νόμος Κατρούγκαλου στο συγκεκριμένο, με αποτέλεσμα να μην μπορούν να α μην υπολογιστούν οι εισφορές και ο ασφαλιστικός χρόνος των εργατών γης βάσει του ν.3863/2010. 
Έρχεται μεταγενέστερη νομοθέτηση της Νέας Δημοκρατίας με το άρθρο 38 του ν.4670/2020, το οποίο αναδρομικά εισάγει ειδικό μηχανισμό εκκαθάρισης και για τους εργάτες γης που αμείβονται με εργόσημο και παράλληλα ασκούν αγροτική δραστηριότητα. Με τη ρύθμιση αυτή οι εισφορές που έχουν καταβληθεί μέσω του εργοσήμου δεν θα παραμένουν εκτός υπολογισμού. Αντιθέτως, συνυπολογίζονται στην εκκαθάριση. 
Συγκεκριμένα υπολογίζεται η ασφαλιστική εισφορά που προκύπτει από την αγροτική δραστηριότητα, σύμφωνα με το τότε ισχύον σύστημα βάσει καθαρού φορολογητέου αποτελέσματος και στο ποσό αυτό προσμετράται εισφορά που έχει ήδη καταβληθεί μέσω εργοσήμου. Συνακόλουθα, εξετάζεται το σύνολο των καταβληθεισών εισφορών. Αν υπολείπεται της προβλεπόμενης ελάχιστης εισφοράς, η διαφορά αναζητείται από τον ασφαλισμένο. Αν την υπερκαλύπτει, τότε αξιοποιείται το επιπλέον ποσόν για τη λήψη ασφαλιστικών παροχών και συγκεκριμένα ανταποδοτικά στη σύνταξη. Άρα για τα έτη 2017-2019 υφίσταται. 
Πάμε για τα έτη από 1-1-2020 μέχρι σήμερα. Με το άρθρο 76 του ν.4826/2021 προβλέφθηκε ότι αν οι καταβληθείσες εισφορές συμπεριλαμβανομένων αυτών και του εργοσήμου υπολείπονται της εισφοράς που αντιστοιχεί στην ασφαλιστική κατηγορία, τότε αναζητείται διαφορά. Αν την υπερκαλύπτει -υπερβαίνουν δηλαδή την εισφορά της οικείας ασφαλιστικής κατηγορίας-, τότε το υπερβάλλον ποσό επιστρέφεται σύμφωνα με το ισχύον θεσμικό πλαίσιο. 
Επίσης, εφόσον απαιτείται, μετά την ολοκλήρωση των διαδικασιών εκκαθάρισης -θα μιλήσω γι’ αυτά στη δευτερολογία μου, δεν προλαβαίνω τώρα, θα αναφερθώ αναλυτικά- τότε θα πραγματοποιηθεί τροποποίηση διόρθωσης τυχόν βεβαιωμένων οφειλών στο ΚΕΑΟ. 
Άρα, κατά συνέπεια, από τα παραπάνω γίνεται ξεκάθαρο πως υφίσταται μηχανισμός συνυπολογισμού των εισφορών που έχουν καταβληθεί μέσω εργοσήμου. Το θεσμικό πλαίσιο προβλέπει τόσο τον συνυπολογισμό σχετικών εισφορών, όσο και τη μεταχείριση τυχόν διαφοράς, είτε πρόκειται για έλλειμμα είτε για υπερβάλλον ποσό. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Υπουργέ. 
Τον λόγο έχει ο κ. Ιλχάν Αχμέτ για να αναπτύξει τη δευτερολογία του. 
ΙΛΧΑΝ ΑΧΜΕΤ: Όπως ξέρετε, κυρία Υπουργέ, εμείς είμαστε Βουλευτές από την επαρχία και έρχονται διάφοροι συμπολίτες μας αγρότες στα γραφεία μας και εργοδότες που δίνουν δουλειά στους εργαζόμενους αγρότες να δουλεύουν στα χωράφια τους και μας κατήγγειλαν και μας καταγγέλλουν ότι αυτό που λέτε εσείς σήμερα και το χαιρετίζω και φαίνεται το ότι όντως είναι λυμένο και νομοθετημένο, ότι δεν εφαρμόζεται στην πράξη.
Τώρα πού υπάρχει λάθος και έχουν αυτή την εντύπωση οι αγρότες μας, δεν το γνωρίζω να σας πω. Μπορεί ίσως -αν ξέρετε- να μας πείτε στη δευτερολογία σας ότι αυτή η διαδικασία είναι αυτόματη; Δηλαδή, χρειάζεται αυτοί να κάνουν κάτι; Αυτόματα γίνεται αυτός ο συμψηφισμός από το σύστημα; Δεν γνωρίζω.
 Πάντως οι ίδιοι ισχυρίζονται ότι αυτό που λέτε δεν ισχύει από το 2019 και μετά, ότι ίσχυε την προηγούμενη φορά όπως σας είπα στην πρωτολογία μου. Και μάλιστα και οι μεγάλοι, αυτοί που έχουν πολλά χωράφια και θέλουν να βρουν εργαζόμενους, το καταγγέλλουν αυτό. Και θα ήθελα μια πιο ξεκάθαρη απόφαση. 
Σε κάθε περίπτωση, όμως, εφόσον υπάρχει αυτός ο νόμος, πρέπει να είναι σε ισχύ. Και καλό θα ήταν να έχει απαντηθεί αυτή η ερώτηση και γραπτώς. Σαφώς βέβαια τα Πρακτικά θα τα προσκομίσω στην κοινωνία της Ροδόπης και το βίντεο θα το παρακολουθήσουν, ούτως ώστε να δουν ποιος ακριβώς είναι ο ισχυρισμός της Κυβερνήσεως. Και αν όντως δεν έχουν πληρωθεί, θα δούμε τι θα κάνουμε περαιτέρω για να δούμε αν υπάρχει κάποιο πρόβλημα ή πού «κολλάει», σε εισαγωγικά, το θέμα. 
Οπότε περιμένω με αγωνία να δω τη δευτερολογία σας για να δω ακριβώς τι ισχύει. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει η κυρία Υπουργός για την δική της δευτερολογία.
ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης): Αγαπητέ, κύριε συνάδελφε, κατ’ αρχάς αναγνωρίζω τον ρόλο σας ως Βουλευτής επαρχίας και ότι έχετε άμεση επαφή με όλους τους συμπολίτες σας εκεί και είναι ιδιαίτερα σοβαρός και κρίσιμος. Γι’ αυτό και εμείς θέλουμε να σας δίνουμε με πληρότητα τα στοιχεία που υπάρχουν. Άρα, στο πλαίσιο αυτό θεσμικά ξεκαθαρίσαμε με τη νομοθεσία, όπως προανέφερα, ότι το θέμα είναι λυμένο. 
Ένα είναι το θεσμικό και πάμε να δούμε τώρα τι γίνεται στη διαδικασία της εκκαθάρισης. Σύμφωνα, λοιπόν, με τα στοιχεία που μας έχουν διαβιβαστεί από τον e-ΕΦΚΑ για τις περιπτώσεις απασχολουμένων εργατών γης με παράλληλη μη μισθωτή δραστηριότητα ή και με παράλληλη αγροτική δραστηριότητα, η εκκαθάριση των εισφορών για τα έτη 2017-2019 έχει ολοκληρωθεί σύμφωνα με την αριθμό 45/2023 εγκύκλιο του e-ΕΦΚΑ. Με βάση αυτή την εγκύκλιο ρυθμίστηκε η εκκαθάριση, ολοκληρώθηκε, τελείωσε.
 Και να πούμε ότι και γι’ αυτές τις περιπτώσεις το πλαίσιο του νέου ολοκληρωμένου πληροφοριακού συστήματος του e-ΕΦΚΑ υπάρχει η δυνατότητα να πραγματοποιείται συστημικά τροποποίηση των ήδη πραγματοποιθεισών εκκαθαρίσεων ή νέα εκκαθάριση σε περιπτώσεις εξαιρέσεων από την ετήσια εκκαθάριση, εφόσον έχουν προκύψει ασφαλιστικές ή οικονομικές μεταβολές.
Σε όσες περιπτώσεις, όμως, δεν έχει ολοκληρωθεί από εκεί και μετά η διαδικασία της εκκαθάρισης -υπάρχουν δηλαδή περιπτώσεις που δεν έχει ολοκληρωθεί- οφείλεται στο ότι εκκρεμούσε σε πρώτο στάδιο η ολοκλήρωση της διαδικασίας τροποποίησης των ήδη ενεργηθεισών εκκαθαρίσεων. Και όσες, δηλαδή, ήταν σε διαδικασία εκκαθάρισης και έχουν γίνει τροποποιήσεις, εκκρεμούσε η ολοκλήρωση της διαδικασίας αυτής. Όπως όμως ενημερώθηκα σχετικά -γιατί επίσπευσα να λάβω ενημέρωση- αναμένεται αυτό να ολοκληρωθεί σε έναν άμεσο εύλογο χρόνο ή υπό την αίρεση της ολοκλήρωσης της μετάπτωσης του υποσυστήματος των μη μισθωτών στο νέο ολοκληρωμένο πληροφοριακό σύστημα του ΕΦΚΑ.
Κοιτάξτε, αυτή τη στιγμή βρισκόμαστε σε μια πάρα πολύ μεγάλη μετάβαση ολόκληρου του ΕΦΚΑ με το ολοκληρωμένο πληροφοριακό σύστημα. Αυτή τη στιγμή μεταπίπτουν οι μη μισθωτοί. Άρα, είναι μια διαδικασία μετάβασης. Ό,τι, λοιπόν, δεν έχει ολοκληρωθεί, είμαστε πραγματικά εδώ και μόλις ανέβει και ολοκληρωθεί να δούμε και τι πιθανές δυσχέρειες έχουν προκύψει.
 Και να πούμε ότι σε κάθε περίπτωση η προτεραιότητά μας είναι η ανωτέρω υλοποίηση να μην αποτελέσει αιτία καθυστέρησης στην εξέταση συνταξιοδοτικών υποθέσεων. Οπότε ήδη επεξεργαζόμαστε ρεαλιστικές λύσεις στη βάση καθορισμού του τρόπου εξωσυστημικής διαχείρισης των περιπτώσεων αυτών. Και λέμε να μην καθυστερήσουν συνταξιοδοτικά αιτήματα. 
Αλλά πέρα από αυτό, εφόσον ολοκληρωθούν αυτές οι προϋποθέσεις που σας είπα, είμαστε πραγματικά στη διάθεσή σας κι εφόσον υπάρχουν θέματα διαδικασιών, να βρούμε ρεαλιστικές λύσεις. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Ευθυμίου.
Και συνεχίζουμε με δύο επίκαιρες ερωτήσεις αρμοδιότητας του Υπουργείου Αγροτικής Ανάπτυξης, τις οποίες θα απαντήσει ο κ. Ιωάννης Ανδριανός.
Ξεκινάμε με την με αριθμό 1206/13-7-2026 έκτη επίκαιρη ερώτηση δευτέρου κύκλου του Βουλευτή Α΄ Θεσσαλονίκης της ΚΟ ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Αγροτικής Ανάπτυξης και Τροφίμων με θέμα: «Άμεση λήψη μέτρων για την πλήρη αποζημίωση από τις εκτεταμένες καταστροφές που προκάλεσε ο περονόσπορος σε αμπελοκαλλιέργειες της χώρας». 
Ορίστε, κύριε συνάδελφε, έχετε τον λόγο.
ΙΩΑΝΝΗΣ ΔΕΛΗΣ: Ευχαριστώ, κύριε Πρόεδρε.
 Όπως είπατε και εσείς για μία ακόμα χρονιά, βέβαια, χιλιάδες αμπελουργοί σε όλη τη χώρα βρίσκονται πραγματικά σε απόγνωση. Και στην Ανατολική Μακεδονία και την Κεντρική Μακεδονία και συγκεκριμένα στους Δήμους του Παγγαίου και της Αμφίπολης αλλά και στη Θεσσαλία στην περιοχή του Τυρνάβου, οι παραγωγοί βλέπουν το βιός τους, κύριε Υπουργέ, να καταστρέφεται από τη φετινή πολύ σφοδρή έξαρση του περονόσπορου.
 Οι παρατεταμένες βροχοπτώσεις και η υψηλή υγρασία των τελευταίων μηνών δημιούργησαν τις χειρότερες δυνατές συνθήκες και οι βιοπαλαιστές αγρότες έδωσαν μία πραγματική μάχη. Ψέκασαν ξανά και ξανά, επιβαρύνθηκαν με έξοδα δυσβάσταχτα, αλλά ο μύκητας δυστυχώς δεν αναχαιτίστηκε. Σε πολλές περιοχές η απώλεια της παραγωγής, κύριε Υπουργέ, αγγίζει το 100%. Μιλάμε, δηλαδή, για ολοκληρωτική οικονομική καταστροφή, την ίδια ώρα, βέβαια, που το κόστος παραγωγής ενέργειας σε καύσιμα, σε εφόδια, έχει εκτιναχθεί. 
Εδώ προκύπτουν και πολύ συγκεκριμένες ευθύνες για την ίδια την Κυβέρνηση. Και το λέμε αυτό γιατί είναι αδιανόητο, είναι πραγματικά αδιανόητο και πέρα από κάθε λογική ο Κανονισμός του ΕΛΓΑ να μην αναγνωρίζει τον περονόσπορο ως ασφαλιζόμενη ζημιά -γιατί αυτό λέει ο Κανονισμός του ΕΛΓΑ- και οι πληγέντες να μένουν έτσι χωρίς ούτε ένα ευρώ αποζημίωσης. 
Την ίδια στιγμή, βεβαίως, αναζητείται η κρατική στήριξη και αλλού. Δεν υπάρχει καμία ουσιαστική επιστημονική καθοδήγηση. Η στελέχωση των γεωπονικών υπηρεσιών είναι στην πραγματικότητα υποστελέχωση. Και αυτές είναι οι υπηρεσίες οι οποίες θα αναλάβουν το έργο της πρόληψης ή έστω της έγκαιρης αντιμετώπισης τέτοιων φαινομένων. 
Γι’ αυτό και σας ρωτούμε πάρα πολύ συγκεκριμένα, κύριε Υπουργέ: Προτίθεστε -και να μας το πείτε, θα σας ακούσουμε με προσοχή- να δώσετε εντολή ώστε να γίνει άμεση καταγραφή των ζημιών από τα συνεργεία του ΕΛΓΑ σε όλες τις πληγείσες περιοχές; Παραπέρα, σκοπεύετε να αποζημιώσετε στο 100%, όμως, της πραγματικής ζημιάς τους αμπελουργούς για το χαμένο τους εισόδημα; 
Και βέβαια η δεύτερη ερώτηση είναι: Πότε επιτέλους θα αλλάξει αυτός ο απαράδεκτος Κανονισμός του ΕΛΓΑ ώστε να ασφαλίζει και να αποζημιώνει στο 100% την παραγωγή και το αγροτικό κεφάλαιο από όλους -το τονίζουμε!- τους φυσικούς κινδύνους και τις νόσους; Και φυσικά για όλα αυτά θα χρειαστεί μια επαρκής κρατική χρηματοδότηση, καταργώντας παράλληλα και όλες αυτές τις δυσβάστακτες ασφαλιστικές εισφορές οι οποίες γονατίζουν τους περισσότερους από τους αγρότες, ιδίως τους μικρομεσαίους. 
Περιμένουμε τις απαντήσεις σας. 
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κ. Ανδριανός για την πρωτολογία του.
Ορίστε, κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Αξιότιμε κύριε συνάδελφε, πράγματι οι καιρικές συνθήκες που επικράτησαν φέτος σε ορισμένες από αμπελουργικές περιοχές με παρατεταμένες βροχοπτώσεις και υψηλή υγρασία, ιδίως κατά τα ευαίσθητα στάδια της άνθισης και της καρπόδεσης, ευνόησαν την ανάπτυξη του περονόσπορου, ο οποίος μπορεί να προκαλέσει σημαντικές απώλειες τόσο στην ποσότητα, όσο και στην ποιότητα παραγωγής.
 Για την έγκαιρη ενημέρωση και την προστασία των καλλιεργειών, το Περιφερειακό Κέντρο Προστασίας Φυτών Ποιοτικού και Φυτοϋγειονομικού Ελέγχου Καβάλας σε συνεργασία με τις ΔΑΟΚ Ανατολικής Μακεδονίας και Θράκης και την ΔΑΟΚ Σερρών εξέδωσε στις 30 Απριλίου το υπ’ αριθμόν 14 Δελτίο Γεωργικών Προειδοποιήσεων με αναλυτικές οδηγίες αντιμετώπισης της ασθένειας. Ακολούθησαν νεότερα δελτία, ενώ στο υπ’ αριθμόν 23 της 19ης Ιουνίου καταγράφεται βάσει επιτόπιων ελέγχων των αρμοδίων υπηρεσιών η εμφάνιση προσβολών περονόσπορου στην ευρύτερη περιοχή και κατά τόπους αυξημένων. Σύμφωνα παράλληλα με το Μπενάκειο Ινστιτούτο μέσα στο 2026 δεν είχαν αποσταλεί στο εργαστήριο μυκητολογίας δείγματα με συμπτώματα πιθανής προσβολής. 

Το στοιχείο αυτό αφορά, βεβαίως, αποκλειστικά τα δείγματα που υποβλήθηκαν στο ινστιτούτο και δεν αναιρεί τις επιτόπιες διαπιστώσεις των αρμοδίων υπηρεσιών. Δείχνει όμως ότι τα διαθέσιμα στοιχεία δεν επιτρέπουν ακόμη συνολική ποσοτικοποίηση των ζημιών σε εθνικό επίπεδο.
Ως προς την αποζημίωση οι ζημιές αυτές στις αμπελοκαλλιέργειες από μυκητολογικές προσβολές, όπως ο περονόσπορος, δεν καλύπτονται ασφαλιστικά από τον ισχύοντα, όπως είπατε, κανονισμό του ΕΛΓΑ. Υπάρχει, ωστόσο, η δυνατότητα ένταξης σε προγράμματα κρατικών οικονομικών ενισχύσεων. Προϋπόθεση εδώ, βεβαίως, και το γνωρίζετε, είναι η παραγωγή του έτους της ζημιάς να έχει μειωθεί ανά είδος καλλιέργειας και σε επίπεδο νομού κατά τουλάχιστον 30% σε σχέση με τη μέση απόδοση των τριών προηγούμενων ετών. Πρέπει ακόμη να τεκμηριωθεί ότι δεν υπήρχαν κατάλληλα μέσα αντιμετώπισης της προσβολής και ότι η απώλεια οφείλεται αποκλειστικά σε δυσμενείς καιρικές συνθήκες. 
Οι γεωτεχνικές υπηρεσίες του ΕΛΓΑ παρακολουθούν ήδη την εξέλιξη των αμπελοκαλλιεργειών στην ευρύτερη περιοχή του Παγγαίου. Κατά την περίοδο της συγκομιδής όταν θα υπάρχουν πλήρη και ασφαλή στοιχεία για την πραγματική απώλεια της παραγωγής θα συνεδριάσει η αρμόδια περιφερειακή επιτροπή ΚΟΕ. Εφόσον διαπιστωθεί ότι πληρούνται όλες οι νόμιμες προϋποθέσεις, οι ζημιές θα μπορούν να προταθούν για ένταξη σε σχετικό πρόγραμμα. Αυτή είναι λοιπόν η θεσμικά διαθέσιμη διαδικασία. 
Εδώ υπογραμμίζω την αποδεδειγμένη δέσμευση της Κυβέρνησης να εξαντλούμε κάθε διαθέσιμο μέσο και εργαλείο για τη στήριξη των παραγωγών μας πάντα στο πλαίσιο των δημοσιονομικών δεδομένων και του εθνικού και Ενωσιακού πλαισίου, όπως είχαμε κάνει με το Μέτρο 23, που είχαμε ενισχύσει μεταξύ άλλων και τους αμπελουργούς. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Τον λόγο είχε ο Βουλευτής κ. Δελής για τη δευτερολογία του. 
ΙΩΑΝΝΗΣ ΔΕΛΗΣ: Δυστυχώς, κύριε Υπουργέ, η απάντησή σας έμεινε σε μια απλή περιγραφή και καταγραφή του προβλήματος. Είπατε ότι είναι αδύνατη η ποσοτικοποίηση σε εθνικό επίπεδο. Γιατί όμως είναι αδύνατη; Μήπως γιατί οι υπηρεσίες είναι υποστελεχωμένες; Και είπατε ότι «όταν θα υπάρχουν πλήρη και ασφαλή στοιχεία», δηλαδή πότε; Εν τω μεταξύ οι άνθρωποι αυτοί πρέπει να ζήσουν, τα έξοδά τους τρέχουν. Προσπάθησαν μόνοι τους να αντιμετωπίσουν τον περονόσπορο. Θα πει βέβαια εδώ κανείς ο πραγματικός περονόσπορος είναι η κυβερνητική πολιτική, αλλά τέλος πάντων.
Υπάρχει το Γεωτεχνικό Επιμελητήριο, ο επίσημος σύμβουλος του κράτους, ο οποίος θέτει το πρόβλημα, νομίζω, με μεγάλη επάρκεια και επιστημονική και λέει ότι θα πρέπει οι άνθρωποι αυτοί να αποζημιωθούν, αυτοί που είχαν τις καταστροφές στα αμπέλια τους. Ζητά το πόρισμα του Γεωτεχνικού Επιμελητηρίου πολύ συγκεκριμένα πράγματα, να κινητοποιηθούν οι υπηρεσίες για να καταγραφούν και βεβαίως ζητά και την κατ’ εξαίρεση οικονομική στήριξη των πληγέντων παραγωγών. Αυτό το υπονοήσατε και εσείς, αν και το είπατε πολύ-πολύ γενικά. 
Καταρχάς εδώ, για να σας βοηθήσουμε, υπάρχει μια αντίστοιχη πρακτική από το 2014, όπου και τότε πάλι σε μια αντίστοιχη περίπτωση είχαν βρεθεί εκείνα τα κονδύλια και αποζημιώθηκαν όχι βέβαια στο 100%, πολύ πίσω από τις ανάγκες, οι αμπελουργοί οι οποίοι είχαν πληγεί. Ήταν μια ανεπαρκής βέβαια λύση, πιθανόν να βρεθούν αυτά. Το μεγάλο πρόβλημα είναι ότι στον κανονισμό του ΕΛΓΑ ο περονόσπορος -αυτό είναι το ζήτημα- δεν λογίζεται, δεν ασφαλίζεται και δεν αποζημιώνεται. Αυτό πρέπει να αλλάξει. Αυτό είναι πολιτική απόφαση της Κυβέρνησης, δεν χρειάζεται να γίνει κάτι άλλο. Το ζητάει η ίδια η λογική. 
Άρα το ένα είναι η αλλαγή του κανονισμού του ΕΛΓΑ. Γιατί ξέρετε το πρόβλημα δεν είναι ότι ο καιρός ευνόησε φέτος τον περονόσπορο. Εντάξει, φέτος τον ευνόησε, του χρόνου μπορεί να μην τον ευνοήσει. Δεν θα έχουμε δηλαδή κάθε χρόνο ή χρόνο-παραχρόνο τα ίδια πράγματα. Θα πρέπει να είναι ασφαλιζόμενη αυτή η ασθένεια και αποζημιούμενη, βέβαια. 
Εν τω μεταξύ, κύριε Υπουργέ, επιμένουμε στη διάσταση της αποζημίωσης αυτών των ανθρώπων γιατί δεν είναι ότι έχασαν μόνο τη σοδειά τους αυτοί οι αμπελουργοί. Έχασαν διπλά λεφτά φέτος, γιατί επιχείρησαν μόνοι τους, δυστυχώς, ολομόναχοι, να κάνουν διπλάσιους και τριπλάσιους ψεκασμούς -όσοι ξέρουν από αμπέλια καταλαβαίνουν τι εννοώ- αγοράζοντας γεωργικά φάρμακα τα οποία είναι πανάκριβα, και το πετρέλαιο βέβαια και το ρεύμα βρίσκονται στα ύψη. Συνεπώς, προκύπτει μεγάλη ανάγκη, είναι επείγουσα η ανάγκη, για να αποζημιωθούν αυτοί οι άνθρωποι. 
Βεβαίως τα χρήματα υπάρχουν, μπορούν και να δοθούν. Ελπίζω να μη μας πείτε ότι δεν υπάρχουν λεφτά. Υπάρχουν πλεονάσματα δισεκατομμυρίων τα οποία βεβαίως έχουν άλλη κατεύθυνση, πάνε σε νατοϊκές δαπάνες, πάνε σε πολεμικούς εξοπλισμούς, πάνε επιχειρηματικούς ομίλους. Ε, ας δοθεί ένα τμήμα τους και σε αυτούς τους ανθρώπους, τους βιοπαλαιστές που χάνουν το βιός τους. Σε κάθε περίπτωση θέλουμε να ακούσουμε μια δέσμευσή σας ότι θα αλλάξει επιτέλους αυτός ο αναχρονιστικός κανονισμός του ΕΛΓΑ για τον περονόσπορο.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Δελή.
Τον λόγο έχει ο κύριος Υπουργός για τη δική του δευτερολογία.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Κύριε συνάδελφε, η κλιματική κρίση πράγματι δοκιμάζει όλο και πιο συχνά τα όρια του σημερινού γεωασφαλιστικού συστήματος. Νέοι κίνδυνοι εμφανίζονται, οι ζημιές γίνονται συχνότερες και οι παραγωγοί χρειάζονται ένα πλαίσιο σύγχρονο, αξιόπιστο και οικονομικά βιώσιμο, βεβαίως. Γι’ αυτούς ακριβώς τους λόγους η Κυβέρνηση προχωρά τη διαδικασία εκσυγχρονισμού του κανονισμού του ΕΛΓΑ. Στόχος είναι η κάλυψη περισσότερων ζημιογόνων αιτιών, ιδιαίτερα εκείνων που συνδέονται με την κλιματική κρίση, με ανταποδοτικότητα, διαφάνεια και σταθερή συνδρομή του κράτους, ώστε το σύστημα να μπορεί να αποζημιώνει ακόμα αποτελεσματικότερα πραγματικές και τεκμηριωμένες όμως ζημίες χωρίς να τίθεται σε κίνδυνο η λειτουργία του. 
Θυμίζω εδώ ότι ο ΕΛΓΑ επιχορηγείται για λειτουργικές δαπάνες με ποσό που μπορεί να φτάσει έως το 20% των εσόδων του από την ειδική ασφαλιστική εισφορά. Η επιχορήγηση αυτή ανέρχεται περίπου στα 30 εκατομμύρια ευρώ τον χρόνο, ενώ από το 2011 μέχρι σήμερα έχουν καταβληθεί στον οργανισμό κρατικές επιχορηγήσεις περίπου 480 εκατομμυρίων ευρώ. Συνολικά τα τελευταία χρόνια ο ΕΛΓΑ έχει στηρίξει τους παραγωγούς με περισσότερα από 2 δισεκατομμύρια ευρώ ποσό στο οποίο οι ασφαλιστικές εισφορές των αγροτών δεν αντιστοιχούν ούτε στο μισό. 
Σε κάθε περίπτωση πάντως η πρόταση για αποζημίωση στο 100% της ζημιάς από κάθε φυσικό κίνδυνο ή ασθένεια και ταυτόχρονα για κατάργηση των ασφαλιστικών εισφορών δεν μπορεί να εφαρμοστεί ως γενικός και αυτόματος κανόνας. Κάθε ασφαλιστικό σύστημα χρειάζεται σαφείς καλύψεις, τεκμηρίωση της ζημιάς, ανταποδοτικότητα και σταθερή χρηματοδότηση. Διαφορετικά οι πρώτοι που τελικά θα βρεθούν εκτεθειμένοι θα είναι οι ίδιοι οι παραγωγοί.
Ως προς τη στελέχωση τώρα των υπηρεσιών του Υπουργείου, γιατί οι γεωτεχνικές υπηρεσίες που υπάγονται οργανικά στις περιφέρειες δεν ανήκουν στην αρμοδιότητα του Υπουργείου Αγροτικής Ανάπτυξης και Τροφίμων, υπενθυμίζω ότι στους προγραμματισμούς προσλήψεων των ετών 2021 έως 2026 εγκρίθηκαν συνολικά 170 μόνιμες θέσεις γεωπονικού προσωπικού, 145 θέσεις ΠΕ Γεωτεχνικών ειδικότητας Γεωπόνων και 25 θέσεις ΤΕ Τεχνολόγων Γεωπονίας ειδικότητας Γεωπονίας. Από αυτές λοιπόν οι 161 έχουν ήδη περιληφθεί σε προκηρύξεις του ΑΣΕΠ και 79 έχουν μέχρι σήμερα καλυφθεί με ανάληψη υπηρεσίας. Ειδικά για τους Γεωπόνους ΠΕ αναμένεται έως τον Σεπτέμβριο σημαντική αύξηση των θέσεων που θα έχουν καλυφθεί, καθώς προχωρούν οι διορισμοί στο πλαίσιο της σχετικής προκήρυξης του ΑΣΕΠ του έτους 2025.
Ανακεφαλαιώνω λοιπόν, παρακολουθούμε στενά την εξέλιξη των ζημιών από περονόσπορο, ώστε να εξεταστεί η ένταξη σε ΚΟΕ, σε κρατικές οικονομικές ενισχύσεις, βάσει της προβλεπόμενης διαδικασίας και ταυτόχρονα προχωράμε τον εκσυγχρονισμό του κανονισμού του ΕΛΓΑ για την κάλυψη ακόμη περισσότερων ζημιών που συνδέονται με την κλιματική αλλαγή και τη διασφάλιση όμως της βιωσιμότητας της κρατικής στήριξης και της διαφάνειας των κανόνων, αλλά και ενισχύουμε σταθερά και ουσιαστικά τις σχετικές υπηρεσίες του Υπουργείου Αγροτικής Ανάπτυξης και Τροφίμων.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ανδριανό.
Συναφής με τον περονόσπορο είναι και η επόμενη ερώτηση. Πρόκειται για την έβδομη με αριθμό 1198/10-7-2026 επίκαιρη ερώτηση δεύτερου κύκλου του Βουλευτή Καβάλας της Κ.Ο. ΝΕΑ ΔΗΜΟΚΡΑΤΙΑ κ. Μακάριου Λαζαρίδη προς τον Υπουργό Αγροτικής Ανάπτυξης και Τροφίμων με θέμα: «Στήριξη των αμπελοπαραγωγών Παγγαίου λόγω των εκτεταμένων ζημιών από περονόσπορο».
Κύριε συνάδελφε, έχετε τον λόγο.
ΜΑΚΑΡΙΟΣ ΛΑΖΑΡΙΔΗΣ: Ευχαριστώ πολύ, κύριε Πρόεδρε.
Κύριε Υπουργέ, σε συνέχεια και της προηγούμενης ερώτησης γνωρίζετε πάρα πολύ καλά ότι στην Περιφερειακή Ενότητα Καβάλας ολόκληρο τον Μάιο και μέχρι τις 18 Ιουνίου είχαμε μία πρωτοφανή φυτοπαθολογική κρίση, μία εκτεταμένη προσβολή του μύκητα του περονόσπορου, προκαλώντας καταστροφικές ζημιές έως και 100% σε συγκεκριμένες κατά βάση περιοχές, στη Νέα Πέραμο, στη Φωλιά, στο Μυρτόφυτο, στις Ελευθερές και στο Ελαιοχώρι. Τι ήταν εκείνο το οποίο συνέβαλε σε αυτόν τον μύκητα; Οι καιρικές συνθήκες. Υπήρξε ένα ευνοϊκό περιβάλλον για ταχεία και ευρεία εξάπλωση της συγκεκριμένης επιδημικής ασθένειας. Ποιες ήταν αυτές οι συνθήκες; Αυξημένες βροχοπτώσεις, παρατεταμένη υψηλή υγρασία, δηλαδή, κύριε Υπουργέ, ένα κλιματολογικό περιβάλλον ευνοϊκό στο ζήτημα της ασθένειας του περονόσπορου.
Και θέλω να σας πω, κύριε Υπουργέ, ότι τα στοιχεία τα οποία υπάρχουν για τον Μάιο και τον Ιούνιο του 2026 είναι στοιχεία από μετεωρολογικούς σταθμούς που ανήκουν στο Εθνικό Αστεροσκοπείο Αθηνών, δηλαδή δεν είναι απλά στο μυαλό των αγροτών ή το λένε για να το πουν. Η πραγματικότητα, επομένως, είναι ότι η Καβάλα έχει πληγεί πάρα πολύ με το ζήτημα του περονόσπορου.
Και ξέρετε, το φοβερότερο από όλα, κύριε Υπουργέ, είναι το εξής και αυτό θέλω να το λάβετε υπ’ όψιν σας: Ακόμα και σήμερα που μιλάμε -σήμερα που δεν έχει βροχές- επειδή ξέρετε ότι είναι μία επιδημική ασθένεια η οποία μεταφέρεται, έχουμε χωράφια, έχουμε παραγωγούς, χωρίς να ευνοούν οι κλιματολογικές συνθήκες, που χάνουν τα χωράφια τους. Θέλω, λοιπόν, να σκύψετε με τη σοβαρότητα -που πάντα το κάνετε- και ειρήσθω εν παρόδω, θέλω να ευχαριστήσω και την ηγεσία του Υπουργείου Αγροτικής Ανάπτυξης για την απόφαση να ενισχύσει τους παραγωγούς των Τεναγών των Φιλίππων με 5 εκατομμύρια ευρώ μέχρι το τέλος Σεπτεμβρίου. Θεωρώ ότι με κάποιο τρόπο συνέβαλα και εγώ σε αυτό με την επίκαιρη ερώτησή μου.
Άρα, θέλω να δω αν προτίθεστε να ξεκινήσουμε τις διαδικασίες καταγραφής αυτών των ζημιών και αν, βεβαίως, θα υπάρξουν αποζημιώσεις, αξιοποιώντας είτε εθνικά είτε ευρωπαϊκά κονδύλια.
Σας ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Βουλευτή.
Ο κύριος Υπουργός έχει τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Αξιότιμε κύριε συνάδελφε, όπως επεσήμανα -και το είπατε και εσείς- κατά τη συζήτηση της αμέσως προηγούμενης επίκαιρης ερώτησης με το ίδιο θέμα, η περίπτωση του Παγγαίου παρακολουθείται ήδη από τις αρμόδιες υπηρεσίες. Η ερώτησή σας, λοιπόν, εστιάζει ειδικά στην περιοχή και μας δίνει τη δυνατότητα να παρουσιάζουμε αναλυτικότερα τα διαθέσιμα τοπικά στοιχεία. Η απάντηση, λοιπόν, στο πρώτο ερώτημα είναι σαφής: Η επιτόπια παρακολούθηση έχει ήδη ξεκινήσει και η τεχνική αξιολόγηση βρίσκεται σε εξέλιξη. Το Περιφερειακό Κέντρο Προστασίας Φυτών, Ποιοτικού και Φυτοϋγειονομικού Ελέγχου Καβάλας σε συνεργασία με τις ΔΑΟΚ Ανατολικής Μακεδονίας και Θράκης και τη ΔΑΟΚ Σερρών εξέδωσε ήδη από τις 30 Απριλίου το υπ’ αριθμόν 14 Δελτίο Γεωργικών Προειδοποιήσεων με συγκεκριμένες οδηγίες για την πρόληψη και την αντιμετώπιση του περονόσπορου. Ακολούθησαν νεότερα δελτία έως το υπ’ αριθμό 23, όπως είπα και πριν, της 19ης Ιουνίου. Με βάση επιτόπιους ελέγχους των αρμοδίων υπηρεσιών καταγράφηκαν στην ευρύτερη περιοχή προσβολές περονόσπορου κατά τόπους αυξημένες.
Παράλληλα, σύμφωνα με τα περιβαλλοντικά δεδομένα που επικαλείται στο σχετικό του έγγραφο το Μπενάκειο Φυτοπαθολογικό Ινστιτούτο για τις περιοχές του Παγγαίου, οι συνθήκες που επικράτησαν τον Μάιο και τον Ιούνιο, ιδίως ως προς το ύψος και την κατανομή των βροχοπτώσεων και τη μέση ημερήσια σχετική υγρασία, ήταν ιδιαίτερα ευνοϊκές για την εμφάνιση και την εξέλιξη της ασθένειας του περονόσπορου. Οι συνθήκες αυτές, μάλιστα, συνέπεσαν με ευαίσθητα φαινολογικά στάδια της αμπέλου, όπως η άνθιση και η αρχή της καρπόδεσης, που ταυτόχρονα δυσχέραναν τη διενέργεια έγκαιρων και αποτελεσματικών ψεκασμών.
Επομένως, η επίδραση των μετεωρολογικών συνθηκών στην εμφάνιση και την εξέλιξη της ασθένειας έχει ήδη αποτελέσει αντικείμενο επιστημονικής εξέτασης, έχει τεκμηριωθεί ότι οι συνθήκες αυτές ευνόησαν την εκδήλωση και την εξάπλωσή της και δυσχέραναν την έγκαιρη και αποτελεσματική αντιμετώπισή της.
Διευκρινίζω μόνο ότι σε επίπεδο εργαστηριακών δειγμάτων το Μπενάκειο εξέτασε μέσα στο 2026 δώδεκα δείγματα αμπέλου χωρίς να διαπιστώσει περονόσπορο σε κανένα από αυτά. Κανένα, όμως, από αυτά τα δείγματα δεν προερχόταν από την Περιφερειακή Ενότητα Καβάλας. Το στοιχείο αυτό, συνεπώς, δεν αναιρεί τις επιτόπιες διαπιστώσεις στο Παγγαίο. Ταυτόχρονα, όμως, δεν επιτρέπει την εξαγωγή συμπεράσματος για την έκταση ή το μέγεθος της ζημιάς στην Περιφερειακή Ενότητα Καβάλας. Η ποσοτικοποίηση, όπως είπα και πριν, της απώλειας θα γίνει με ασφαλέστερο τρόπο κατά την περίοδο της συγκομιδής.
Ταυτόχρονα, οι γεωτεχνικές υπηρεσίες του ΕΛΓΑ παρακολουθούν την εξέλιξη των αμπελοκαλλιεργειών στην ευρύτερη περιοχή. Κατά την περίοδο της συγκομιδής, όταν θα υπάρχουν πλήρη στοιχεία για την πραγματική απώλεια της παραγωγής, θα συνεδριάσει η αρμόδια Τριμελής Περιφερειακή Επιτροπή Κρατικών Οικονομικών Ενισχύσεων, ώστε να εξεταστεί η δυνατότητα ένταξης των ζημιών σε αυτό το εργαλείο.
Και βεβαίως, για τα Τενάγη έχουμε κάνει όλη αυτήν τη διαδικασία, την προετοιμασία και σε συνεργασία με την περιφέρεια αναμένουμε, λοιπόν, τα στοιχεία για να προχωρήσουμε στη στήριξη των παραγωγών, όπως είπατε. Όμως, έχει σχέση και με το νέο ΟΣΔΕ, για κάποια στοιχεία ήδη έχω στείλει και επιστολή στον κ. Τοψίδη και είμαστε σε συνεργασία για να βρούμε τη λύση ώστε να πληρωθούν, να αποζημιωθούν οι συγκεκριμένοι πληγέντες αγρότες.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Ο κ. Λαζαρίδης έχει τον λόγο για τη δευτερολογία του.
ΜΑΚΑΡΙΟΣ ΛΑΖΑΡΙΔΗΣ: Κύριε Υπουργέ, χαίρομαι πάρα πολύ για το γεγονός ότι έχετε στο Υπουργείο Αγροτικής Ανάπτυξης και Τροφίμων αντιληφθεί το μέγεθος του προβλήματος. Θέλω να προσθέσω πολύ γρήγορα δύο στοιχεία, τα οποία δείχνουν τι συνέβη στην Καβάλα τον Μάιο και τον Ιούνιο. Στον Μετεωρολογικό Σταθμό της Νέας Περάμου τον Μάιο του 2026 είχαμε 53,4 χιλιοστά βροχής, όταν ο πολυετής μέσος όρος είναι 26 χιλιοστά βροχής, δηλαδή είχαμε μια αύξηση 104,6%. Αντίστοιχες αυξήσεις υπάρχουν σε όλα τα χωριά και βεβαίως και στον Πλατανότοπο και στο Ορφάνι, πέραν των χωριών των οποίων ανέφερα νωρίτερα.
Θέλω λίγο να αντιληφθούμε κάτι το οποίο το θεωρώ πολύ σημαντικό, που φαντάζομαι ότι το αντιλαμβάνεστε, αλλά οφείλω να το τονίσω και εγώ, κύριε Υπουργέ: Η εκδήλωση της ασθένειας δεν μπορεί και δεν πρέπει να αποδοθεί σε πλημμελή καλλιεργητική πρακτική. Οφείλεται αποκλειστικά και μόνον στις ασυνήθιστες κλιματολογικές συνθήκες και βεβαίως, στην αστάθεια που αυτές προκάλεσαν.
Θέλω να σας πω, κύριε Υπουργέ, ότι συζητώντας με πάρα πολλούς γεωπόνους στην Καβάλα -και πρέπει να σας πω ότι έχουμε πολλούς και καλούς και έμπειρους γεωπόνους- μου λένε ότι στην ουσία αυτήν την κρίση οι αγρότες μας δεν μπορούσαν να τη διαχειριστούν. Είμαστε σε μία κατάσταση πραγματικά έκτακτης ανάγκης. Το μολυσματικό φορτίο δεν καταπολεμάται και σας είπα και πριν ότι σήμερα που δεν έχουμε βροχές εμφανίζονται με μολύνσεις χωράφια τα οποία μέχρι πρότινος δεν είχαν κανένα απολύτως πρόβλημα.
Έχω και εδώ φωτογραφίες, κύριε Υπουργέ, τις οποίες θα καταθέσω στα Πρακτικά, για να δείτε και εσείς για μία ακόμη φορά το μέγεθος του προβλήματος.
Και θέλω, αν μου επιτρέπετε, να βοηθήσω λίγο την ηγεσία του Υπουργείου Αγροτικής Ανάπτυξης στο ζήτημα της από ό,τι καταλαβαίνω θετικής προσέγγισης για την εξεύρεση κονδυλίων για τις αποζημιώσεις. Έχω μπροστά μου, κύριε Υπουργέ, ένα ΦΕΚ από τις 20 Αυγούστου 2014, Κυβέρνηση Νέας Δημοκρατίας-ΠΑΣΟΚ, Σαμαρά-Βενιζέλου. Τότε υπήρξε απόφαση να στηριχτούν παραγωγοί και για περονόσπορο. Άρα, το λέω γιατί υπάρχει προηγούμενο της ελληνικής πολιτείας σχετικά πρόσφατα όπου έχουν αποζημιωθεί, παρά το γεγονός ότι ο κανονισμός του ΕΛΓΑ δεν το επιτρέπει, αγρότες με πρόβλημα περονόσπορου.
Και το δεύτερο το οποίο θέλω να θυμίσω είναι ότι πολύ σωστά η Κυβέρνησή μας δίνει αποζημιώσεις σε προανθικό στάδιο, που και πάλι ο κανονισμός του ΕΛΓΑ δεν το επιτρέπει.
Άρα, θέλω να πω ότι από τη στιγμή που υπάρχει η πρόθεση και της Κυβέρνησης και της ηγεσίας του Υπουργείου Αγροτικής Ανάπτυξης, είμαι πεπεισμένος, κύριε Υπουργέ, ότι στο τέλος της ημέρας και οι παραγωγοί μας στην Περιφερειακή Ενότητα Καβάλας και βεβαίως και σε άλλες περιφερειακές ενότητες της χώρας που έχουν το ίδιο πρόβλημα, θα λάβουν τις αποζημιώσεις τους σε μια κρίσιμη οικονομικά στιγμή και για τους ίδιους.
Σας ευχαριστώ πολύ.
(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Λαζαρίδη.
Ο κύριος Υπουργός έχει τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Αξιότιμε κύριε συνάδελφε, όπως ανέφερα και προηγουμένως, οι ζημιές από μυκητιολογικές προσβολές -το είπατε και εσείς- όπως ο περονόσπορος, δεν καλύπτονται ασφαλιστικά από τον ισχύοντα κανονισμό του ΕΛΓΑ. Δεν είναι, συνεπώς, δυνατόν να κινηθεί η συνήθης διαδικασία εκτίμησης και αποζημίωσης του Οργανισμού ως προς ασφαλιζόμενο κίνδυνο. Αυτό, όμως, δεν σημαίνει ότι δεν υπάρχει θεσμικά διαθέσιμη δυνατότητα στήριξης.
Η συγκεκριμένη, λοιπόν, δυνατότητα με τα σημερινά δεδομένα είναι η εξέταση των ζημιών για ένταξη σε προγράμματα κρατικών οικονομικών ενισχύσεων. Το ίδιο κάναμε και στην περίπτωση του προανθικού. Δεν είναι χρήματα από τον ΕΛΓΑ, αλλά είναι ad hoc πρόγραμμα.
Όπως γνωρίζετε, λοιπόν, η διαδικασία των ΚΟΕ διέπεται από συγκεκριμένους εθνικούς και ενωσιακούς κανόνες και προϋποθέτει να συντρέχουν σωρευτικά όλοι οι όροι του ισχύοντος πλαισίου. Ειδικότερα, πρέπει η παραγωγή του έτους της ζημιάς να έχει μειωθεί ανά είδος καλλιέργειας και σε επίπεδο περιφερειακής ενότητας κατά τουλάχιστον 30% σε σχέση με τη μέση απόδοση των τριών προηγούμενων ετών. Πρέπει, επίσης, μεταξύ άλλων να αποδειχθεί ότι δεν υπήρχαν κατάλληλα μέσα αντιμετώπισης της προσβολής, καθώς και να τεκμηριωθεί επιστημονικά ότι η απώλεια της παραγωγής συνδέεται αιτιωδώς με δυσμενείς καιρικές συνθήκες.
Η αξιολόγηση του Μπενακείου ότι οι συνθήκες Μαΐου και Ιουνίου στο Παγγαίο ήταν ιδιαίτερα ευνοϊκές για τις ασθένειες και έτσι έκριναν τους αναγκαίους ψεκασμούς. Είναι ένα ουσιώδες επιστημονικό στοιχείο. Δεν αρκεί, όμως, από μόνο του για να προκαταλάβει την τελική κρίση, καθώς πρέπει να ποσοτικοποιηθεί η απώλεια της παραγωγής και να εξεταστεί το σύνολο των νόμιμων προϋποθέσεων. Αυτός είναι και ο λόγος για τον οποίο η Τριμελής Περιφερειακή Επιτροπή Κρατικών Οικονομικών Ενισχύσεων θα συνεδριάσει κατά την περίοδο της συγκομιδής, όταν θα υπάρχουν ασφαλή δεδομένα.
Εφόσον, λοιπόν, διαπιστωθεί ότι πληρούνται όλες οι προϋποθέσεις, οι ζημιές θα μπορούν να προταθούν για ένταξη σε σχετικό πρόγραμμα.
Ως προς το δεύτερο ερώτημά σας, το Υπουργείο δεν αποκλείει καμία θεσμικά διαθέσιμη οδό. Άλλωστε, η Κυβέρνηση έχει αποδείξει στην πράξη ότι εξαντλεί κάθε δυνατότητα στήριξης των παραγωγών, στο πλαίσιο βεβαίως πάντα των εθνικών και ενωσιακών κανόνων και των δημοσιονομικών περιθωρίων, όπως έχουμε κάνει          -όπως είπα και πριν- με το Μέτρο 23, που στηρίξαμε την αμπελοκαλλιέργεια.
Η άμεσα, λοιπόν, εξεταζόμενη διαδικασία είναι αυτή των κρατικών οικονομικών ενισχύσεων. Αν μετά την ολοκλήρωση της τεχνικής αξιολόγησης προκύψει ότι υπάρχει και άλλο κατάλληλο εθνικό ή ενωσιακό χρηματοδοτικό εργαλείο, αυτό θα εξεταστεί από τις αρμόδιες υπηρεσίες, με βάση τα πραγματικά δεδομένα και τους κανόνες που το διέπουν.
Ταυτόχρονα, όπως επισήμανα και στην προηγούμενη επίκαιρη ερώτηση, η Κυβέρνηση προχωρά στον εκσυγχρονισμό του κανονισμού του ΕΛΓΑ, ώστε το γεωργοασφαλιστικό σύστημα να ανταποκρίνεται αποτελεσματικότερα στους κινδύνους που εντείνονται από την κλιματική κρίση. Στόχος είναι η ένταξη περισσότερων ζημιογόνων αιτιών, με διασφάλιση της διαφάνειας του δημοσίου χαρακτήρα βεβαίως και της βιωσιμότητας του συστήματος.
Κλείνω με το ουσιώδες. Οι αρμόδιες υπηρεσίες έχουν ήδη πραγματοποιήσει επιτόπιους ελέγχους. Η σύνδεση με τις μετεωρολογικές συνθήκες έχει εξεταστεί επιστημονικά. Η εξέλιξη των αμπελοκαλλιεργειών παρακολουθείται και η διαδικασία για την αξιολόγηση της δυνατότητας ένταξης σε ΚΟΕ θα προχωρήσει κατά τα προβλεπόμενα.
Η στήριξη, λοιπόν, των παραγωγών χρειάζεται ακριβή καταγραφή, καθαρούς κανόνες και αξιοποίηση κάθε πραγματικά διαθέσιμου εργαλείου. Σε αυτή την κατεύθυνση εργαζόμαστε.
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Κυρίες και κύριοι συνάδελφοι, θα ήθελα να σας ανακοινώσω ότι ο Βουλευτής κ. Συμεών Κεδίκογλου, με την από 20 Ιουλίου 2026 επιστολή του προς τον Πρόεδρο της Βουλής, μας γνωστοποιεί την παραίτησή του από το βουλευτικό αξίωμα.
Η προαναφερθείσα επιστολή κατατίθεται στα Πρακτικά της σημερινής συνεδρίασης.
(Η προαναφερθείσα επιστολή καταχωρίζεται στα Πρακτικά και έχει ως εξής:


ΠΡΟΕΔΡΕΥΩΝ (Πάρις Κουκουλόπουλος): Έχω να κάνω μια δεύτερη ανακοίνωση.
Ο Αντιπρόεδρος της Κυβέρνησης και Υπουργός Επικρατείας, οι Υπουργοί Εθνικής Οικονομίας και Οικονομικών, Εθνικής Άμυνας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Κλιματικής Κρίσης και Πολιτικής Προστασίας και Επικρατείας, κατέθεσαν στις 17-7-2026 σχέδιο νόμου: «Κύρωση σύμβασης παραχώρησης του δικαιώματος διοίκησης, διαχείρισης, λειτουργίας, ανάπτυξης, επέκτασης, συντήρησης και εκμετάλλευσης του Διεθνούς Αερολιμένα Καλαμάτας ‘‘Καπετάν Βασ. Κωνσταντακόπουλος’’».
Παραπέμπεται στην αρμόδια Διαρκή Επιτροπή.
Συνεχίζουμε, κυρίες και κύριοι συνάδελφοι, τη διαδικασία των επίκαιρων ερωτήσεων στην Ολομέλεια, με τρεις ερωτήσεις αρμοδιότητας του Υπουργείου Περιβάλλοντος. Θα συζητηθούν κατά σειρά του κ. Μπουκώρου, της κ. Βέττα, του κ. Κυριαζίδη. Στις ερωτήσεις θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Τσάφος.
Ξεκινάμε με την πρώτη με αριθμό 1188/7-7-2026 επίκαιρη ερώτηση πρώτου κύκλου του Βουλευτή Μαγνησίας της Κ.Ο. ΝΕΑ ΔΗΜΟΚΡΑΤΙΑ κ. Χρήστου Μπουκώρου προς τον Υπουργό Περιβάλλοντος και Ενέργειας, με θέμα: «Αναγκαία η διασφάλιση της ομαλής ολοκλήρωσης του προγράμματος ‘‘Εξοικονομώ 2025’’».
Κύριε συνάδελφε, έχετε τον λόγο.
ΧΡΗΣΤΟΣ ΜΠΟΥΚΩΡΟΣ: Ευχαριστώ, κύριε Πρόεδρε.
Κύριε Υπουργέ, θα είμαι πολύ σύντομος, γιατί, όπως αντιλαμβάνονται όλοι, δεν υπάρχει πλέον αντικείμενο.
Κατέθεσα τη σχετική ερώτηση 7 Ιουλίου, όταν το Υπουργείο είχε δώσει παράταση έως 17 Ιουλίου, για την οποία είχα διαβλέψει ότι δεν θα είναι αρκετή για την ολοκλήρωση των έργων. Το είδε η ηγεσία του Υπουργείου και την προηγούμενη Παρασκευή έδωσε παράταση για την ολοκλήρωση αυτών των έργων μέχρι τον ερχόμενο Νοέμβριο.
«Εξοικονομώ 2021», «Εξοικονομώ 2023», «Εξοικονομώ 2025» και «Εξοικονομώ – Ανακαινίζω για Νέους».
Να θυμίσουμε απλώς εδώ σε όσους μας ακούν, ότι μιλάμε για τα προγράμματα «Εξοικονομώ» και «Ανακαινίζω» -για τα προγράμματα «Εξοικονομώ 2021, 2023 και 2025» και για τα προγράμματα «Εξοικονομώ-Ανακαινίζω για Νέους»- που είναι σημαντικά χρηματοδοτικά εργαλεία για την ενίσχυση του κτιριακού αποθέματος, για τη βελτίωση της ποιότητας ζωής των πολιτών, οι οποίοι πραγματικά αξιοποιούν αυτές τις ευκαιρίες, για να βελτιώσουν τις συνθήκες διαβίωσής τους.
Άρα, ορθώς το Υπουργείο δίνει παράταση μέχρι τον ερχόμενο Νοέμβριο. Υπάρχει εκτίμηση ότι θα ολοκληρωθεί το 85% των έργων που έχουν ενταχθεί, δηλαδή περίπου τριάντα χιλιάδες έργα, μια χονδρική προσέγγιση. Απομένουν άλλα πέντε χιλιάδες έργα που βρίσκονται σε γκρίζα ζώνη.
Είμαι βέβαιος ότι το Υπουργείο θα αναζητήσει μια κάποια λύση και για αυτούς, διότι η απορροφητικότητα -το ξέρετε- σε αυτά τα έργα είναι 100%. Έρχεται και το νέο πρόγραμμα από το περιβαλλοντικό κοινωνικό ταμείο για το «Ανακαινίζω», που είναι πάρα πολύ σημαντικοί πόροι. Αυτά, λοιπόν, όλα είναι πολύ θετικά χρηματοδοτικά εργαλεία.
Δεν ξέρω αν έχετε να προσθέσετε κάτι καινούργιο στη συζήτησή μας, κύριε Υπουργέ, από τα όσα έγιναν γνωστά την Παρασκευή. Ωστόσο, η επίκαιρη ερώτηση απαντούσε σε μια ανάγκη της κοινωνίας, των δικαιούχων προγραμμάτων, των μηχανικών, των κατασκευαστών. Διότι υπάρχει και μεγάλο έλλειμμα στα συνεργεία, οπότε τώρα τους δίδεται ο απαραίτητος χρόνος για να ολοκληρώσουν τα έργα τους.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ο κύριος Υπουργός έχει τον λόγο για την απάντησή του.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Βουλευτά, σας ευχαριστώ πάρα πολύ για την ερώτηση.
Όπως αναφέρατε και εσείς, παρακολουθούσαμε πολύ στενά το χρονοδιάγραμμα υλοποίησης του έργου και όπως ξέρετε, υπήρχαν κάποια χρονοδιαγράμματα τα οποία ορίζονται από το Ταμείο Ανάκαμψης και Ανθεκτικότητας. Άρα, θέλαμε να γίνουν όσο το δυνατόν περισσότερες παρεμβάσεις και αυτές για τις οποίες δεν καταφέραμε να έχουμε την ολοκλήρωσή τους μέχρι την καταληκτική ημερομηνία του ΤΑΑ, θα είναι αυτές για τις οποίες δώσαμε μια παράταση.
Όμως, ήθελα και εγώ να σταθώ σε αυτό που είπατε και εσείς, γιατί νομίζω ότι έχει αξία τώρα που κλείνει το Ταμείο Ανάκαμψης να αντιληφθούμε όλοι ότι έγινε μια ιστορική επένδυση στην εξοικονόμηση της χώρας.
Από τα διάφορα προγράμματα «Εξοικονομώ» είχαμε πάνω από εκατό χιλιάδες παρεμβάσεις και από το 2021, το 2023, το 2025 κι αυτό για τους νέους. Αυτή είναι μια ιστορική επέμβαση στο κτηριακό απόθεμα της χώρας, που έχει άμεσο αντίτυπο στους καταναλωτές. 
Ταυτόχρονα, τα προγράμματα «Εξοικονομώ» είναι μέρος ενός ευρύτερου συμπλέγματος δράσεων από αυτήν την Κυβέρνηση. Είχαμε την παρέμβαση για τις αντλίες θερμότητας και τους θερμοσίφωνες, όπου πάνω από ενενήντα τρεις χιλιάδες παρεμβάσεις έχουν ολοκληρωθεί και φυσικά είχαμε και παλαιότερα προγράμματα, πάλι για να αλλάξει ο κόσμος συσκευές και θερμοσίφωνες, που είχαμε εκατοντάδες χιλιάδες δικαιούχους. 
Συνολικά, λοιπόν, έχουμε μια τεράστια επένδυση στην εξοικονόμηση, η οποία θεωρούμε ότι πρέπει να γίνει αντιληπτή ως μια ιστορική παρέμβαση στη σύγχρονη πορεία της χώρας. 
Ταυτόχρονα, έχει αξία να αντιληφθούμε ότι αυτός ήταν ένας από τους τρεις μεγάλους πυλώνες του Ταμείου Ανάκαμψης. Περίπου 1,5 δισ. πήγε στην εξοικονόμηση ενέργειας. Άλλο 1-1,5 δισ. πήγε σε ΑΠΕ, Δίκτυα και Αποθήκευση. Ενισχύσαμε τον λογαριασμό του ΕΛΑΠΕ για να χτίσουμε περισσότερες ΑΠΕ. Κάναμε προγράμματα όπως τα φωτοβολταϊκά στη στέγη και τα φωτοβολταϊκά στο χωράφι. Ενισχύσαμε την αποθήκευση ενέργειας που τόσο χρειαζόμαστε και κάναμε κομβικές επενδύσεις στα δίκτυα που τόσο πολύ επίσης χρειάζεται η χώρα. 
Ο τρίτος πυλώνας του Ταμείου Ανάκαμψης ήταν στοχευμένος στη βιομηχανία και την καινοτομία, σε έργα υδρογόνου, δέσμευσης και αποθήκευσης άνθρακα για τη βιομηχανία και σε παραγωγικές διαδικασίες μέσω του προγράμματος «Produc-E Green», όπου εκεί διοχετεύτηκαν περίπου 400 εκατομμύρια ευρώ. 
Στο σύνολό του, λοιπόν, το πρόγραμμα του Ταμείου Ανάκαμψης για τον τομέα της ενέργειας ήταν περίπου 3,3 δισ., δηλαδή 1,5 δισ. «Εξοικονόμηση», 1,5 δισ. «ΑΠΕ», «Αποθήκευση», «Δίκτυα» και 400 εκατομμύρια «Βιομηχανία». 
Και επειδή γίνεται πάρα πολύς λόγος -και σε αυτή την Αίθουσα- για το Ταμείο Ανάκαμψης και εάν η χώρα μας εκμεταλλεύτηκε ή όχι τους πόρους τους οποίους είχαμε διαθέσιμους, νομίζω ότι αυτά τα νούμερα και ειδικά το πρόγραμμα «Εξοικονομώ» δίνουν μια σαφέστατη απάντηση για την ικανότητα αυτής της Κυβέρνησης να αξιοποιήσει αυτούς τους ευρωπαϊκούς πόρους προς όφελος του καταναλωτή. 
Σας ευχαριστώ και πάλι για την ερώτηση. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Ο Βουλευτής κ. Μπουκώρος έχει τον λόγο για τη δευτερολογία του. 
ΧΡΗΣΤΟΣ ΜΠΟΥΚΩΡΟΣ: Κύριε Υπουργέ, το μόνο αρνητικό που βλέπω στη συζήτησή μας είναι ότι αργήσατε λίγο σαν Υπουργείο να απαντήσετε στην ερώτησή μου, για να προλάβουμε την επέκταση του χρονοδιαγράμματος υλοποίησης και τις παρατάσεις. Όλα τα άλλα ασφαλώς είναι θετικά, όπως είπατε. 
Και δεν είναι μόνο η περιβαλλοντική διάσταση του «Εξοικονομώ». Δεν είναι μόνο αυτή η διάσταση ούτε μόνο η διάσταση της ανθεκτικότητας ή της βελτίωσης των συνθηκών ζωής των συμπολιτών μας. Είναι κυρίως ότι αυτά τα κονδύλια έτυχαν μεγάλου βαθμού μόχλευσης στην ελληνική οικονομία. Δηλαδή, με τα προγράμματα «Ανακαινίζω» και τα προγράμματα «Εξοικονομώ» οι δικαιούχοι βελτίωσαν τις κατοικίες τους, αλλά εργάστηκε και ένας τεράστιος κύκλος ανθρώπων, μηχανικοί, εργολάβοι, εργαζόμενοι, έμποροι υλικών. 
Νομίζω ότι οι πόροι από το Ταμείο Ανάκαμψης σε αυτόν τον τομέα πέτυχαν τη μεγαλύτερη δυνατή μόχλευση και αυτό και είναι σημαντικό για την οικονομία μας και όταν συζητάμε βεβαίως για την αξιοποίηση των πόρων του Ταμείου Ανάκαμψης, είναι ένα επιχείρημα ότι κινήθηκε όλος αυτός ο εξαιρετικά δυναμικός κλάδος για τη χώρα μας. 
Από εκεί και πέρα, είπα και προηγουμένως ότι τώρα αυτό που ενδιαφέρει είναι το Περιβαλλοντικό Κοινωνικό Ταμείο που είναι πάλι αρμοδιότητα του Υπουργείου σας και είναι πάρα πολύ σημαντικοί οι πόροι. Αν δεν με απατά η μνήμη μου, είναι περίπου 6 δισεκατομμύρια ευρώ. Πολλά έργα αναμένεται να γίνουν και από αυτό. Βεβαίως, οι δικαιούχοι των προγραμμάτων «Εξοικονομώ» 2021, 2023, 2025 και το «Εξοικονομώ - Ανακαινίζω για νέους» νομίζω ότι θεωρούν και οι ίδιοι ότι η παράταση που δόθηκε μέχρι τον Νοέμβριο είναι ικανή για να ολοκληρώσουν τα έργα τους και όχι μόνο τα έργα τους, κύριε Υπουργέ -και τελειώνω εδώ-, γιατί όλα αυτά τα έργα συνοδεύονται από ένα πλήθος διαδικασιών, εγγράφων, πιστοποιήσεων κ.λπ. 
Μακάρι αυτά τα έργα να συνεχίζονται, γιατί έχουμε διάχυση οικονομικών πόρων στην ελληνική κοινωνία, βελτίωση συνθηκών και περιβαλλοντική και κοινωνική θωράκιση. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μπουκώρο. 
Ο κ. Τσάφος έχει τον λόγο για τη δευτερολογία του.  
Κύριε Υπουργέ, παρακαλώ. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Θα κάνω μια σύντομη τοποθέτηση. 
Σας ευχαριστώ και πάλι για την ερώτηση και για τον διάλογο που κάναμε. Πρώτον, όπως αντιλαμβάνεστε, ο στόχος του Υπουργείου είναι πάντα να πετυχαίνουμε τα χρονοδιαγράμματα που έχουμε από το Ταμείο Ανάκαμψης, οπότε ήμασταν εκεί εστιασμένοι, να βάλουμε και να πετύχουμε όσο το δυνατόν περισσότερες παρεμβάσεις σε αυτό το αυστηρό χρονοδιάγραμμα, έτσι ώστε να μην χαθούν οι πόροι και φυσικά ταυτόχρονα ψάχναμε να βρούμε επιπλέον πόρους για να μπορέσουμε να καλύψουμε τους ανθρώπους οι οποίοι δεν θα καλύπτονταν από το Ταμείο Ανάκαμψης. Αυτός ήταν και ένας από τους λόγους καθυστέρησης για να δώσουμε ξεκάθαρη απάντηση στους υπόλοιπους δικαιούχους. 
Να κάνω και ένα σχόλιο -όπως μιλήσατε και εσείς- για το μέλλον, διότι αυτή η ιστορική επένδυση στην εξοικονόμηση της χώρας προφανώς τελειώνει. Κλείνει το κεφάλαιο του Ταμείου Ανάκαμψης. Όμως έχουμε άλλα χρηματοδοτικά εργαλεία, μεταξύ των οποίων, όπως αναφερθήκατε και εσείς και το Κοινωνικό Κλιματικό Ταμείο, το οποίο για το Υπουργείο Περιβάλλοντος και Ενέργειας είναι ένα Ταμείο που θα ακουμπήσει όλη την οικονομία. Έχουν πάρα πολλά Υπουργεία δράσεις σε εμάς. Είναι περίπου 2 δισεκατομμύρια από το σύνολο, όπου σε ένα μεγάλο βαθμό είναι πάλι δράσεις εξοικονόμησης ενέργειας, είναι δράσεις για αντλίες θερμότητας και θερμοσίφωνες, που να θυμίσουμε στον κόσμο ότι έχουν πάρα πολύ σημαντική προστιθέμενη αξία για την εγχώρια βιομηχανία. 
Άρα, πέρα από το περιβαλλοντικό τους αποτύπωμα και το κοινωνικό και το οικονομικό, έχουν και ένα βιομηχανικό αποτύπωμα, διότι αυτές είναι παραγωγικές εργασίες, οι οποίες γίνονται στη χώρα μας. Άρα, είναι πάρα πολύ σημαντικό να συνεχίσουμε να στηρίζουμε και αυτόν τον κλάδο. Άρα, η σκέψη του Υπουργείου τώρα που τελειώνει αυτό το κεφάλαιο, είναι πώς να συνεχίσουμε αυτή την ιστορική επέμβαση επένδυσης στην εξοικονόμηση της χώρας, να μοχλεύσουμε ό,τι άλλα εργαλεία έχουμε και συνεχίζουμε πάντα να αναζητούμε επιπλέον πόρους για να μπορέσουμε να συνεχίσουμε και τέτοιες δράσεις, αλλά και ευρύτερες δράσεις εξοικονόμησης, όπως για παράδειγμα, στον δημόσιο τομέα, όπου είχαμε κάποια προγράμματα, τα οποία άργησαν λίγο να προχωρήσουν. 
Αυτό που μπορώ να πω και με μεγάλη ευχαρίστηση είναι ότι το Υπουργείο έχει αποκτήσει πάρα πολύ σημαντική τεχνογνωσία στο πώς να τρέχει αυτά τα προγράμματα, έτσι ώστε να μπορούμε από το 2021 στο 2023 και από το 2023 στο 2025 να μαθαίνουμε και να υλοποιούμε τα νέα προγράμματα σε πολύ ταχύτερους ρυθμούς, έτσι ώστε να μπορεί ο κόσμος να κάνει την αίτηση, να έχει την απάντηση, να κάνει τις δράσεις, να κλείνει ο κύκλος και να μην τραβάνε αυτά τα προγράμματα εσαεί. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Επιτροπή Αναθεώρησης του Συντάγματος, σύμφωνα με το άρθρο 119 του Κανονισμού της Βουλής, κατέθεσε την έκθεσή της σήμερα 20 Ιουλίου 2026. 
Η Έκθεση θα καταχωριστεί στα Πρακτικά της σημερινής συνεδρίασης, θα αναρτηθεί στην επίσημη ιστοσελίδα της Βουλής και θα διανεμηθεί σε έντυπη μορφή στους Βουλευτές. 
(Να καταχωριστεί το link)
Επόμενη είναι η πέμπτη με αριθμό 1183/6-7-2026 επίκαιρη ερώτηση πρώτου κύκλου της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Περιβάλλοντος και Ενέργειας με θέμα: «H "εξαφάνιση" των λιγνιτικών υποδομών στη Δυτική Μακεδονία στερεί από τη Χώρα και την Δυτική Μακεδονία το δικαίωμα στο μέλλον». 
Κυρία συνάδελφε, έχετε τον λόγο. 
ΚΑΛΛΙΟΠΗ ΒΕΤΤΑ: Ευχαριστώ, κύριε Πρόεδρε. 
Κύριε Τσάφο, βρισκόμαστε πάλι σε αυτήν την Αίθουσα να συζητήσουμε την πορεία της βίαιης απολιγνιτοποίησης, τις αυθαιρεσίες της ΔΕΗ, αλλά και ένα σοβαρό ζήτημα ηθικής, θα έλεγα, και οικονομικής τάξης και χρέους στις τωρινές και τις επερχόμενες γενιές. Αφορά την πρωτοφανή διαδικασία οριστικής καταστροφής του παραγωγικού και ενεργειακού κεφαλαίου της Δυτικής Μακεδονίας. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Κανείς πολίτης δεν μπορεί να βγάλει από το μυαλό του τις αποτρόπαιες εικόνες καταστροφής των καδοφόρων εκσκαφέων στη Μαυροπηγή Εορδαίας και αυτό το υλικό βγήκε με βίντεο, ευτυχώς, στη δημοσιότητα και με εικόνες και πάγωσε τους πολίτες όλης της Ελλάδας. 
Η ΔΕΗ βέβαια, που προσπάθησε να διαχειριστεί επικοινωνιακά αυτό το θέμα έκανε για λίγο πίσω υπερασπιζόμενη αυτήν την πολιτική της και ανέστειλε για λίγο το καταστροφικό της πρόγραμμα. Ωστόσο, την ίδια ώρα προχωράει σε έναν διαγωνισμό κατεδάφισης των πύργων ψύξης και συνοδών εγκαταστάσεων των μονάδων του Αγίου Δημητρίου, όπως ξέρουμε, και αντίστοιχες διαδικασίες εξελίσσονται και στον ΑΗΣ Καρδιάς. 
Και όπως σημειώνω και στην ερώτηση που σας κατέθεσα, η καταστροφή συμβαίνει σε μια περίοδο κατά την οποία οι διεθνείς ενεργειακές εξελίξεις αποδεικνύουν ότι κανένα ενεργειακό σενάριο δεν μπορεί να θεωρείται μόνιμο και αμετάβλητο. 
Αυτή η καταστροφή συμβαίνει σε εγκαταστάσεις που δημιουργήθηκαν με δημόσιους πόρους, με τον ιδρώτα και τον κόπο των Δυτικομακεδόνων και όλων των Ελλήνων και αφαιρεί από τη χώρα, αν μη τι άλλο, τη δυνατότητα προσαρμογής σε μελλοντικές κρίσεις, σε έκτακτες ανάγκες ή ακόμη και σε τεχνολογικές εξελίξεις. 
Παράλληλα -και δεν είναι υποδεέστερο αυτό- με την κατεδάφιση των πύργων και των συνοδών εγκαταστάσεων καταστρέφονται εμβληματικά βιομηχανικά έργα, καταστρέφεται η μνήμη της περιοχής και η βιομηχανική κουλτούρα, καταστρέφεται η ιστορία, θα έλεγα, της ηλεκτροπαραγωγής, ενώ σας είχα καταθέσει άλλωστε από το Βήμα της Βουλής και εικόνες ότι αντίστοιχες εγκαταστάσεις τις εκμεταλλεύονται στην Ευρώπη, στη Γερμανία συγκεκριμένα, για μουσεία βιομηχανικής ιστορίας ή για χώρους πολιτισμού.
Εσείς και ο κ. Στάσης πρέπει να το καταλάβετε, δεν είστε μόνιμοι στην Κυβέρνηση αυτή. Δεν είστε μόνιμοι και ούτε αιώνιοι στα πόστα σας και δεν έχετε κανένα δικαίωμα σ’ αυτήν την καταστροφή, κύριε Τσάφο. Μέχρι τότε όμως, που θα αλλάξει η κατάσταση -ελπίζουμε-, δεν είστε ανεξέλεγκτοι. Γι’ αυτό οφείλετε να…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Βέττα. Τελείωσε ο χρόνος. 
ΚΑΛΛΙΟΠΗ ΒΕΤΤΑ: Έχω ακόμη ένα λεπτό.
ΠΡΟΕΔΡΕΥΩΝ (Βασίλειος Βιλιάρδος): Δυστυχώς τελείωσε. 
ΚΑΛΛΙΟΠΗ ΒΕΤΤΑ: Τρία συν ένα.
ΠΡΟΕΔΡΕΥΩΝ (Βασίλειος Βιλιάρδος): Δυο συν ένα είναι η πρωτολογία.
Ευχαριστούμε πολύ, κυρία Βέττα. 
Κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κυρία Βέττα, θα συνεχίσουμε τη συζήτηση που κάναμε την προηγούμενη εβδομάδα για την απολιγνιτοποίηση.
Θα ξεκινήσω καταρχήν, επειδή πάλι λέτε για βίαιη απολιγνιτοποίηση, και παρουσιάζετε μια απολιγνιτοποίηση λες και τη βγάλαμε από το κεφάλι μας, θα κάνω μια αναφορά στο κόμμα του ΣΥΡΙΖΑ, αν μου επιτρέπετε. Ξέρω ότι έχετε φύγει πια από το κόμμα του ΣΥΡΙΖΑ. 
ΚΑΛΛΙΟΠΗ ΒΕΤΤΑ: Κύριε Τσάφο, το ερώτημα!
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Το ερώτημα τι είναι; Το τελευταίο εξάμηνο πριν αναλάβει ο ΣΥΡΙΖΑ ο λιγνίτης έπεσε 47%. Το 50% της μείωσης από το 2014 έως σήμερα έγινε επί ΣΥΡΙΖΑ και τώρα το 2026 σε εντελώς διαφορετικές συνθήκες, με πολύ πιο ακριβό κόστος διοξειδίου του άνθρακα, ξαφνικά ο ΣΥΡΙΖΑ έχει αποφασίσει ότι ο λιγνίτης είναι εθνικός θησαυρός. Όταν ήταν κυβέρνηση, 50% κάτω ο λιγνίτης, τώρα που είναι αντιπολίτευση, ο λιγνίτης είναι το εθνικό καύσιμο και είναι βίαιη απολιγνιτοποίηση. 50% μείωση 2014 με 2019.
Τα έχουμε πει πάρα πολλές φορές για τα οικονομικά του λιγνίτη ότι δεν βγαίνουνε. Γι’ αυτό και οποιαδήποτε κυβέρνηση έχει κυβερνήσει αυτήν τη χώρα τα τελευταία 20 χρόνια έχει παραδώσει λιγότερο λιγνίτη από αυτόν που βρήκε. Ακόμα και η «Πτολεμαΐδα 5» με τις εκπομπές που έχει, το κόστος που χρειάζεται για να καλύψει μόνο τις εκπομπές είναι ίσο με το κόστος χονδρικής αυτήν τη στιγμή στη χώρα μας. Τα νούμερα απλά δεν βγαίνουν. 
Έχω πει σ’ αυτήν την Αίθουσα, σε άλλη επίκαιρη ερώτηση, αν θέλετε να κάνετε ένα επιχείρημα ότι ο Έλληνας πρέπει να πληρώνει παραπάνω ρεύμα για να έχουμε λιγνίτη, πείτε το. Εγώ το θεωρώ ότι είναι ένα σεβαστό επιχείρημα. Δεν το συμμερίζομαι, αλλά είναι ένα σεβαστό επιχείρημα, να πληρώνουμε παραπάνω για να έχουμε εθνικό καύσιμο, αλλά πείτε το. Μην έχουμε αυτήν την παραφιλολογία για τον φθηνό λιγνίτη. 
Πάμε τώρα στις εγκαταστάσεις της ΔΕΗ, γιατί, προφανώς, δεν έχετε διαβάσει την ανακοίνωση που έκανε η ΔΕΗ που απαντάει σε όλα τα ερωτήματα τα οποία εσείς θέσατε στην ερώτησή σας. 
Και πριν πάω στην ανακοίνωση της ΔΕΗ, τι θέλετε να κάνουμε με αυτές τις παλιές μονάδες, αυτά τα ορυχεία και αυτές τις εγκαταστάσεις και τα μηχανήματα; Να τα αφήσουμε εκεί, να τα βλέπουμε να σκουριάζουν, να μη γίνει αποκατάσταση; Δηλαδή να πούμε στη ΔΕΗ να παραβιάσει τους όρους της ΑΕΠ που έχει την αποκατάσταση αυτών των χώρων, έτσι ώστε να μπορούμε να τους εκμεταλλευτούμε για κάτι άλλο;
Η ΔΕΗ μιλάει για τις επιλογές που έχει κάνει και σας διαβάζω τώρα επιλεκτικά ότι αξίζει να σημειωθεί ότι πρόκειται για εξοπλισμό, ο οποίος λόγω της παλαιότητάς του ξεπερνάει τα 50 έτη και λόγω της κακής λειτουργικής κατάστασης, δεν ενδιαφέρει κανέναν να τον αγοράσει -δεν διαβάζω λέξη προς λέξη- και ότι αν γινόταν αποσυναρμολόγηση, θα έπρεπε να ανέβει κόσμος πάνω σ’ αυτές τις μηχανές, το οποίο θα έθετε σε κίνδυνο τη σωματική ακεραιότητα και την ασφάλεια αυτών των ανθρώπων. Γι’ αυτό επιλέχθηκε η μέθοδος που επιλέχθηκε. 
Πέρα από τις λέξεις της ανακοίνωσης της διοίκησης της ΔΕΗ, νομίζω δεν καταλαβαίνουμε ότι σε κάποια φάση κάποιες μηχανές έχουνε φτάσει πια στο τέλος της χρησιμότητάς τους και δεν μπορούν να αξιοποιηθούν πια; 
Η ΔΕΗ, μάλιστα μιλάει για συγκεκριμένες μηχανές, οι οποίες αν καταστραφούν, θα οδηγηθούν στην ανακύκλωση και κάποιες συγκεκριμένες μηχανές οι οποίες θα διατηρηθούν για να γίνουν εκθέματα σ’ ένα μουσείο, για να μπορέσει να αναδειχθεί η ιστορία της περιοχής. 
Όλα αυτά, λοιπόν, που λέτε εσείς η ΔΕΗ λέει ότι τα κάνει. Προφανώς δεν διαβάζετε αυτά που λέει η ΔΕΗ ούτε σας ενδιαφέρει η πραγματική οικονομική βιωσιμότητα του λιγνίτη. Απλά σας ενδιαφέρει να λέτε για τη βίαιη απολιγνιτοποίηση και ότι εάν είχαμε λιγνίτη, όπως είχαμε τον παλιό καλό καιρό, θα είχανε φθηνό ρεύμα, κάτι το οποίο δεν έχει καμία σχέση με την πραγματικότητα. 
Εμείς αναγνωρίζουμε τον ιστορικό ρόλο που έπαιξε ο λιγνίτης, αναγνωρίζουμε επίσης ότι στη σημερινή εποχή τα οικονομικά του λιγνίτη είναι τόσο απαγορευτικά…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. Τελείωσε και ο δικός σας χρόνος. 
Το θέμα είναι πάντως, αν μου επιτρέπετε, η ερημοποίηση της Δυτικής Μακεδονίας. Αυτό εννοεί η συνάδελφος.
Κυρία Βέττα, έχετε τον λόγο. 
ΚΑΛΛΙΟΠΗ ΒΕΤΤΑ: Κύριε Υπουργέ, πραγματικά μου κάνει εντύπωση η απάντηση. Την ανακοίνωση της ΔΕΗ την έχω διαβάσει, την έχω εδώ. Και μάλιστα μου κάνει εντύπωση ότι υιοθετείτε το επιχείρημα ότι αυτές οι εγκαταστάσεις ήταν παροπλισμένες. 
Η ΔΕΗ έχει δημοσιοποιήσει, εκτός από την ανακοίνωση, και μια φωτογραφία. Την είδατε τη φωτογραφία των εκσκαφέων; Αυτήν την είδατε; Σε ένα συγκεκριμένο σάιτ κιόλας. Και πραγματικά μας κάνει εντύπωση ότι σχεδόν υιοθετείτε αυτήν την άποψη, διότι αυτοί οι εκσκαφείς δεν ανήκουν στο ορυχείο Μαυροπηγής και αυτό αποδεικνύεται από την αρίθμηση που είναι ΗΜ2 και ΚΠ3. Θα το καταθέσω μετά και φαίνεται ακριβώς ο αριθμός αυτός. Δεν υπήρξαν ποτέ στα ορυχεία τα δικά μας. 
Αντίθετα, η αρίθμηση αυτή υπήρξε στο ορυχείο της Μεγαλόπολης και μάλιστα στη φωτογραφία φαίνεται και ο ΑΗΣ της Μεγαλόπολης. Δηλαδή κατέφυγε σε ένα ψέμα για να πει ότι είναι παροπλισμένος αυτός ο εξοπλισμός. Και το επιβεβαιώνουν οι εργαζόμενοι, οι εργαζόμενοι που έχουν μοχθήσει πάνω σ’ αυτούς τους εκσκαφείς. 
(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Πάμε παρακάτω. Αρχίσατε πάλι να μου λέτε για τον ΣΥΡΙΖΑ. Τώρα τι κάνουμε; Η μετάβαση έχει πετύχει; Βίαιη δεν είναι η απολιγνιτοποίηση; Και μην μου λέτε πάλι για το κόστος, γιατί το κόστος της ενέργειας σήμερα είναι 115 ευρώ η μεγαβατώρα και του φυσικού αερίου και του λιγνίτη. Έχετε καταστρέψει την περιοχή μας.
Επίσης, η καταστροφή αυτών των υποδομών είναι πράξη εγκληματική, θα έλεγα. Ισοδυναμεί με ένα έγκλημα, κύριε Τσάφο. Είναι έγκλημα κατά της δημόσιας περιουσίας, της εθνικής και τοπικής οικονομίας και της ενεργειακής ασφάλειας της χώρας μας. Διότι ξέρετε τι θα φέρει το μέλλον; Εμείς δεν είπαμε να βασίζεται μόνο στον λιγνίτη. Το ΤΕΕ λέει με 10% στο μίγμα. Ξέρετε τι θα φέρει το μέλλον; Οι γεωπολιτικές συνθήκες τι μας δείχνουν; 
Είστε τόσο εγκλωβισμένοι. Λειτουργείτε ως Κυβέρνηση σαν ντίλερ των συμφερόντων του φυσικού αερίου, του LNG και των καρτέλ της ενέργειας. Είστε ντίλερ. Τίποτα περισσότερο. Δεν σας ενδιαφέρει τίποτε περισσότερο. 
Είναι καταστροφή υποδομής δισεκατομμυρίων. Δεν έχετε αυτό το δικαίωμα. Κτίστηκε με τον ιδρώτα του ελληνικού λαού και για να δημιουργηθεί μόνο ο ενεργειακός κολοσσός, η ΔΕΗ, που έχει ιδιωτικοποιηθεί με δική σας ευθύνη πάλι. Η βίαιη και ολοκληρωτική αυτή καταστροφή γίνεται με έναν στόχο, να μην επαναλειτουργήσουν ποτέ αυτοί οι σταθμοί. 
Εγώ θέλω να σας θέσω δύο ερωτήματα όσο προλαβαίνω. Με βάση ποιον στρατηγικό σχεδιασμό κρίθηκε ότι οι συγκεκριμένες εγκαταστάσεις και υποδομές δεν θα χρειαστούν στο μέλλον για λόγους ενεργειακής επάρκειας ή εθνικής ασφάλειας και ποιες τεχνικές, οικονομικές, περιβαλλοντολογικές και κοινωνικές μελέτες και γνωμοδοτήσεις τεκμηριώνουν ότι η κατεδάφιση και η ανατίναξη αποτελούν τη βέλτιστη επιλογή έναντι της διατήρησης ή της επαναχρησιμοποίησής τους;
Δεύτερον, έπειτα και από την πάνδημη κατακραυγή, θα αλλάξετε την απόφασή σας, η οποία στερεί από τη χώρα και τη Δυτική Μακεδονία το δικαίωμα στο μέλλον, κύριε Τσάφο; (FT)
Απαντήστε μου σε αυτά τα δύο ερωτήματα, παρακαλώ πολύ και μην καταφεύγετε πάλι στην κυβέρνηση ΣΥΡΙΖΑ.
Ξέρετε ότι το μέλλον του τόπου μας, η δημόσια περιουσία, η βιομηχανική κληρονομιά, όλα αυτά δεν είναι παλιοσίδερα, κύριε Τσάφο, και δεν είναι αναλώσιμα για τα σχέδια κανενός. Όσοι υλοποιούν και όσοι ανέχονται αυτό το έγκλημα κατά της Ελλάδας και των πολιτών, θα λογοδοτήσουν. Όσες και όσοι εζήλωσαν τη δόξα του Ηρόστρατου, που ήθελε να μείνει στην ιστορία καταστρέφοντας το Ναό της Αρτέμιδος στην Έφεσο, να ξέρουν ότι η κατακραυγή θα τους συνοδεύει πάντα, όπως και εσάς.
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Βέττα.
Κύριε Υπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Θα ξεκινήσω πάλι με τον ΣΥΡΙΖΑ, διότι -ξέρετε- έχετε αυτή την καινούργια κατηγορία περί καρτέλ φυσικού αερίου.
Επί ΣΥΡΙΖΑ, λοιπόν, η χρήση φυσικού αερίου στην ηλεκτροπαραγωγή διπλασιάστηκε. Διπλασιάστηκε! Άρα, δηλαδή, όταν ήταν ο ΣΥΡΙΖΑ κυβέρνηση ο λιγνίτης 50% κάτω και το φυσικό αέριο διπλασιάστηκε. Και τι έρχεστε σήμερα και λέτε; «Γιατί μειώνετε τον λιγνίτη και γιατί χρησιμοποιείτε φυσικό αέριο;» Αυτό δεν είναι κοροϊδία; Δηλαδή, δεν είναι κοροϊδία από ένα κόμμα που ήταν κυβέρνηση και ο λιγνίτης έπεσε 50% και διπλασιάστηκε η χρήση του φυσικού αερίου στην ηλεκτροπαραγωγή, να κατηγορεί τώρα γιατί κάνετε τη βίαιη απολιγνιτοποίηση -λες και ξεκίνησε το 2019 η απολιγνιτοποίηση- και γιατί χρησιμοποιείτε φυσικό αέριο, ενώ όταν ήταν κυβέρνηση ο ΣΥΡΙΖΑ διπλασιάστηκε η χρήση του φυσικού αερίου στην ηλεκτροπαραγωγή;
Θέλω όμως να μιλήσω λίγο, γιατί εδώ έχουμε κάποια ίσως διαφορετική αντίληψη για τον εξοπλισμό και για τις μηχανές για τις οποίες μιλάμε. Αν φύγουμε από την «Πτολεμαΐδα 5» που είναι η πιο νέα μονάδα, όλες οι άλλες μονάδες χτίστηκαν εδώ και δεκαετίες. Έτσι; Δεν θυμάμαι, αλλά νομίζω πως ο Άγιος Δημήτρης ήταν μέσα στην δεκαετία του ’80, ο τελευταίος Άγιος Δημήτρης, νομίζω, ήταν στα μέσα της δεκαετίας του ’90, αλλά τα λέω αυτά από μνήμης. Άρα μιλάμε για εξοπλισμό τριάντα και σαράντα ετών. Νομίζω ότι οποιοσδήποτε έχει προσπαθήσει να οδηγήσει ένα αυτοκίνητο τριάντα, σαράντα ετών, καταλαβαίνει ότι μετά από κάποια στιγμή αυτό το μηχάνημα που κάποτε, όντως, ήταν μοντέρνος εξοπλισμός που είχε αξία, χάνει την αξία του, σε κάποια στιγμή η μηχανή δεν μπορεί να λειτουργήσει πια.
Εδώ μιλάμε για μονάδες παραγωγής ηλεκτρικής ενέργειας που πάνε πίσω δεκαετίες, οι οποίες ξεπερνούσαν όλα τα περιβαλλοντικά όρια. Αυτά δεν τα λέω εγώ, αυτά τα λέει η ΔΕΗ. Πριν από δεκαπέντε χρόνια ξέραμε ότι όλες οι άλλες μονάδες παραβιάζουν όλα τα όρια για τις εκπομπές. Δεν μιλάω για διοξείδιο του άνθρακα, μιλάω για το τι αναπνέει ο κόσμος, το οποίο παρεμπιπτόντως φαίνεται να έχουμε ξεχάσει σε αυτή τη χώρα. Παρουσιάζουμε έναν ωραίο λιγνίτη, που θα θέλαμε να αναπνέουμε αυτό που βγαίνει από τις καμινάδες του λιγνίτη και έχουμε ξεχάσει το κόστος στη δημόσια υγεία που προέρχεται από τον λιγνίτη, αφήνοντας στην άκρη το κόστος του διοξειδίου του άνθρακα.
Εμείς, λοιπόν, είμαστε ξεκάθαροι στον τρόπο με τον οποίο αντιλαμβανόμαστε. Οι παλιές μονάδες έπρεπε να αποσυρθούν, διότι ήταν παλιές, ξεπερνούσαν όλα τα περιβαλλοντικά όρια, είχαν φτάσει στο τέλος της ζωής τους. Άρα εκεί το ερώτημα είναι αν θα πρέπει να διατηρήσουμε αυτές τις μονάδες και όλον αυτό τον εξοπλισμό ή θα πρέπει να προστατεύσουμε κάποιες στοχευμένες μηχανές, για να κάνουμε, όπως έχει ανακοινώσει η ΔΕΗ, ένα μουσείο στην περιοχή και να αποκαταστήσουμε τον χώρο, έτσι ώστε να γίνει κάτι άλλο και να μπορέσει να περάσει η περιοχή σε ένα μελλοντικό οικονομικό σύστημα. 
Φυσικά και η ίδια η ΔΕΗ κάνει μια σειρά από έργα στην περιοχή: αντλησιοταμίευση, φωτοβολταϊκά, μπαταρίες, τη μετατροπή της «Πτολεμαΐδας 5» σε φυσικό αέριο, έργο ΣΗΘΥΑ και φυσικά, το data center που θέλει να κάνει στην περιοχή.
Άρα, το βασικό ερώτημα για αυτές τις παλιές μονάδες και τον εξοπλισμό είναι αν θα πρέπει να τον αφήσουμε εκεί να τον βλέπουμε να σκουριάζει, γνωρίζοντας ότι μετά από τριάντα, σαράντα χρόνια η αξιοπιστία ενός εξοπλισμού, όπως αντιλαμβάνεστε, έχει πέσει σχεδόν στο μηδέν, ή να προχωρήσουμε στην αποκατάσταση των χώρων, έτσι ώστε να μπορέσουμε να έχουμε αξιοποίηση για κάτι άλλο. Για εμάς αυτό είναι ένα σαφές δίλημμα. Δίνω μία σαφή απάντηση σε αυτό το δίλημμα.
Όμως, να τελειώσω με την αναφορά που πάλι κάνατε να μην σας λέω για το κόστος. Αν δεν σας λέω για το κόστος, γιατί θα σας λέω; Αν δεν βλέπω το κόστος παραγωγής με το οποίο μπαίνει κάθε μονάδα, πώς θα εξασφαλίσουμε χαμηλό κόστος για τον Έλληνα καταναλωτή; Αν λέμε «ας κρατήσουμε τον λιγνίτη και ας είναι πιο ακριβός», πώς αυτό θα οδηγήσει σε χαμηλότερο κόστος για τον Έλληνα;
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα συνεχίσουμε με την πρώτη με αριθμό 1191/8-7-2026 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας της Νέας Δημοκρατίας κ. Δημητρίου Κυριαζίδη προς τον Υπουργό Περιβάλλοντος και Ενέργειας με θέμα: «Ενημέρωση σχετικά με τις εξελίξεις στην κατασκευή φράγματος, ταμιευτήρα και υδροηλεκτρικού σταθμού στη θέση Τέμενος επί του Ποταμού Νέστου στην περιοχή Δράμας».
Έχετε τον λόγο, κύριε συνάδελφε.
ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε.
Κύριε Υπουργέ, επανέρχομαι για μία ακόμα φορά σε διάστημα μόλις λίγων μηνών από την προηγούμενη συζήτηση που είχαμε αναφορικά με την υποχρέωση της ΔΕΗ να κατασκευάσει στον Δήμο Παρανεστίου στη θέση Τέμενος έναν ταμιευτήρα, προκειμένου να υπάρχει η δυνατότητα άρδευσης και του κάμπου της Δράμας, καθότι το συγκεκριμένο έργο θα έπρεπε η ΔΕΗ να το έχει κατασκευάσει εδώ και μία δεκαετία.
Δυστυχώς, παρά τις δεσμεύσεις από πλευράς της ΔΕΗ που όλο αυτό το χρονικό διάστημα γινόταν η σχετική αναφορά με διάφορο περιεχόμενο, μείναμε -θα έλεγα- χωρίς νερό. Δηλαδή, να κυλάει το ποτάμι από τα πόδια μας και εμείς να μην μπορούμε -να μου επιτραπεί η έκφραση- να βρεχτούμε. Είναι λυπηρό, καθότι είχε επισημανθεί από την Αντιπεριφέρεια και το 2014, όταν από το 2012 ξεκίνησε αυτή την προσπάθεια να υπάρξει η δυνατότητα κατασκευής του ταμιευτήρα, προκειμένου με χοάνη σήραγγα να αρδευτεί ο κάμπος της Δράμας, ως ήταν στη σύμβαση που είχε δεχθεί και συνυπογράψει η ΔΕΗ. Ο Αντιπεριφερειάρχης με σχετικό του έγγραφο το 2014 επέμενε, εφόσον πάμε για ιδιωτικοποίηση της ΔΕΗ, να τηρηθούν οι όροι.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Επανέλαβε η ΔΕΗ σε κάθε ερώτησή μου από το 2012 ότι το έργο θα ολοκληρωθεί το 2013 και στη συνέχεια, το επανέλαβε και με δεύτερη ερώτησή μου ότι, ναι, είναι δεσμευμένη να ολοκληρωθεί το έργο. Δυστυχώς, αυτό δεν συνέβη. Το ίδιο στη συνέχεια και το 2015, που η ΔΕΗ σε σχετικό έγγραφο πάλι μου απαντάει -θα καταθέσω τα σχετικά έγγραφα και τις επίσημες απαντήσεις της ΔΕΗ-, αναφορικά με τις δεσμεύσεις και του 2012 και του 2013 και του 2014 και του 2015. Λέει η ΔΕΗ το 2015 ότι έχει εξασφαλίσει όλες τις προβλεπόμενες αδειοδοτήσεις για την κατασκευή του συγκεκριμένου ταμιευτήρα στο Τέμενος, τηρώντας κατά γράμμα και την κείμενη νομοθεσία. Δυστυχώς, μολονότι είχαν διασφαλιστεί περίπου εκατό χιλιάδες στρέμματα για την όλη, αν θέλετε, διεργασία και κατασκευή, μέχρι σήμερα δεν υπάρχει αυτή η κατασκευή.
Το λυπηρό είναι ότι παρά τις προσπάθειες και παρότι και στο Εθνικό Σχέδιο Κλιματικής Αλλαγής...
ΠΡΟΕΔΡΕΥΩΝ (Βασίλειος Βιλιάρδος): Ολοκληρώσατε, κύριε Κυριαζίδη. Τελείωσε ο χρόνος. Ευχαριστούμε πολύ.
Κύριε Υπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Κυριαζίδη, σας ευχαριστώ πολύ για αυτήν την ερώτηση.
Όπως ξέρετε, εγώ προσωπικά έχω απαντήσει δύο φορές σε αντίστοιχη ερώτηση που έχετε κάνει. Στο ενδιάμεσο είχαμε κάνει και μαζί μια επιπλέον συζήτηση, ώστε να μπορέσουμε να καταλάβουμε σε τι επίπεδο ωριμότητας είναι αυτό το έργο και τι μέλλει γενέσθαι.
Η πληροφορία που έχω προς το παρόν και είναι μια πληροφορία που εξακολουθώ να προσπαθώ να αποσπάσω επίσημα από τη ΔΕΗ, είναι ότι αυτό ήταν όντως ένα έργο το οποίο είχε σχεδιαστεί για υλοποίηση στο παρελθόν. Οι συνθήκες και οι προϋποθέσεις για την υλοποίηση του έργου ήταν τότε κάποια συγκεκριμένα χρηματοδοτικά εργαλεία, τα οποία πίστευε η ΔΕΗ ότι θα μπορούσε να αξιοποιήσει για αυτό το έργο, καθώς και ένα συγκεκριμένο πλαίσιο στήριξης. Αυτές οι προϋποθέσεις δεν υπάρχουν πλέον. Άρα η οικονομική βιωσιμότητα του έργου, τουλάχιστον από την αντίληψη που έχω αποσπάσει εγώ από τη ΔΕΗ, έχει αλλάξει σημαντικά σε σχέση με το παρελθόν. 
Παρ’ όλα αυτά, όπως αναφέρατε και εσείς στην ερώτησή σας, θεωρώ ότι το κύριο αντικείμενο αυτού του έργου θα ήταν η άρδευση, δηλαδή όχι απαραίτητα η δυνατότητα της παραγωγή ηλεκτρικής ενέργειας, αλλά η ικανότητα ενός τέτοιου έργου να στηρίξει τις ανάγκες της ευρύτερης περιοχής.
Στο πλαίσιο αυτό, τόσο εμείς ως Υπουργείο Περιβάλλοντος και Ενέργειας όσο και η ΔΕΗ -κάτι το οποίο μπορούμε να συζητήσουμε- θέλουμε να δούμε με ποιον τρόπο μπορούμε, για ένα έργο που έχει κυρίως αρδευτικό χαρακτήρα, να διαπιστώσουμε τι μπορούμε να κάνουμε και αν όντως είναι ένα έργο που μπορεί να προχωρήσει και σε τι χρονοδιάγραμμα.
Η ΔΕΗ, φυσικά, με τις γνώσεις που διαθέτει και δεδομένου ότι διαχειρίζεται έργα στην ευρύτερη περιοχή, μπορεί να συνεισφέρει με την τεχνογνωσία της. Ωστόσο, θεωρώ ότι το επόμενο βήμα είναι να επικεντρωθούμε σε ένα έργο που θα ανταποκρίνεται στη βασική ανάγκη της περιοχής, την άρδευση, και να δούμε τον τρόπο με τον οποίο θα μπορούσε να προχωρήσει.
Σας ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κύριε Κυριαζίδη, έχετε τον λόγο. 
ΔΗΜΗΤΡΙΟΣ ΚΥΡΙΑΖΙΔΗΣ: Κύριε Υπουργέ, η ΔΕΗ κατά το χρονικό διάστημα αυτό, με την εκτέλεση του έργου της, με την έννοια της παραγωγής ρεύματος, έχει ωφεληθεί τα μέγιστα, για να πω δισεκατομμύρια
Άρα, η αναφορά ότι ο ταμιευτήρας λειτουργεί ως απορροή, προκειμένου να αποτραπούν τυχόν πλημμύρες -τις οποίες δυστυχώς έχουμε και που είναι και ευθύνη της ΔΕΗ σήμερα που έχουμε αυτά τα περιστατικά και το βάρος των πλημμυρών πέφτει στα Τενάγη των Φιλίππων- καθώς η κατασκευή αυτή του ταμιευτήρα συμπεριλαμβάνει τρεις νομούς, με την έννοια της υποβοήθησης των αρδευτικών δικτύων, δυστυχώς, η ΔΕΗ το αποφεύγει αυτό, με έναν «εύσχημο» τρόπο. Όμως, αυτό δεν αντανακλά σε αυτό που ο αγροτικός κόσμος της περιοχής αυτή που κατά 70% ενισχύεται από το κομμάτι αυτό, δηλαδή την αγροτική παραγωγή. Η αγροτική παραγωγή και πέρσι και πρόπερσι μειώθηκε κατά 30%. Η ευθύνη για αυτό ανήκει στη συγκεκριμένη επιχείρηση, τη ΔΕΗ, η οποία βάσει της σύμβασης ήταν υποχρεωμένη να προχωρήσει στο έργο.
Και βεβαίως, βλέπω ότι πρόκειται να προτείνει μια μελέτη κατασκευής του ταμιευτήρα. Από το 2017, με τη δική μου συμβολή και επιθυμία, η Πολυτεχνική Σχολή του Δημοκριτείου Πανεπιστημίου, μέσω του κυρίου καθηγητή, περιέγραψε με απόλυτο τρόπο και παρουσίασε τη μελέτη τόσο για την κατασκευή του ταμιευτήρα όσο και για τη σήραγγα που θα έπρεπε να δεχθεί ο κάμπος.
Δυστυχώς, από πλευράς της ΔΕΗ μένουμε μόνο στα λόγια και δεν τηρεί την υποχρέωσή της. Αυτό ήταν ένα από τα έξι έργα-μέτρα για το αναπτυξιακό σχέδιο, στα οποία συμφωνήσαμε τόσο η Περιφέρεια όσο και όλοι οι δήμοι της Δράμας, και μεταξύ αυτών, η κατασκευή του ταμιευτήρα είναι το κυρίαρχο. 
Επίσης, και από πλευράς των ΤΟΕΒ και του αγροτικό τομέα, το 2024 έκαναν αναφορά στο πώς θα είναι δυνατόν να παραμείνει ζωντανός ο κάμπος, με την έννοια της παραγωγής και της άρδευσης. Προτείνουν συγκεκριμένα αρδευτικά μέτρα σε διάφορες περιοχές του τόπου, όμως καταλήγει στο ότι όλα αυτά δεν θα ήταν αναγκαία. Και συγκεκριμένα καταλήγει ως εξής, κύριε Υπουργέ: «Τέλος, έργο πνοής για την περιοχή θα ήταν το έργο μεταφοράς νερού από τον Νέστο ποταμό για τη συμπλήρωση των αναγκών της περιοχής». Και αναφέρεται συγκεκριμένα στον ταμιευτήρα του Τέμενους. Δυστυχώς, μέχρι σήμερα δεν υπάρχει κάτι.
Την προηγούμενη εβδομάδα, οι Τοπικοί Οργανισμοί Εγγείων Βελτιώσεων, ΤΟΕΒ -και η Καβάλα και η Δράμα και οι Σέρρες- ήρθαν σε σύγκρουση. Αυτό συνέβη διότι υπάρχει ένα συγκεκριμένο φράγμα, η διαχείριση του οποίου γίνεται από έναν ΤΟΕΒ. Όμως, προκειμένου να λειτουργήσουν τα δίκτυα, θα πρέπει η διαχείριση να γίνεται από κοινού. Όμως αυτό δεν μπορεί να γίνει, διότι ανήκει στις Σέρρες η συγκεκριμένη περιοχή. Παράκληση και των άλλων δύο ΤΟΕΒ, της Καβάλας και της Δράμας, ήταν να καταστεί εφικτή η συγκράτηση του υφιστάμενου νερού, προκειμένου να ενισχυθούν τα αρδευτικά δίκτυα και να αξιοποιηθούν από τους αγρότες. Τελικά, υπήρξε μια συμφωνία. Καταλαβαίνετε σε ποιο σημείο βρίσκονται οι τρεις νομοί, ενώ η ΔΕΗ τηρεί αυτή τη σιγή, έχοντας απλώς δεσμευτεί ότι ενδεχομένως να προχωρήσει σε μια μελέτη, προκειμένου να διασφαλιστεί το έργο.
Καταθέτω για Πρακτικά τα προαναφερθέντα έγγραφα.
(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κυριαζίδη.
Έχετε τον λόγο κύριε Υπουργέ.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Κυριαζίδη, αντιλαμβάνομαι τη σημαντικότητα αυτού του έργου για την περιοχή και νομίζω και από την πρωτολογία σας και από τη δευτερολογία σας, αυτό είναι εμφανές. Αυτό που μπορώ να σας μεταφέρω είναι η σκέψη από τη ΔΕΗ -όπως τουλάχιστον την έχω αντιληφθεί- για τη χρησιμότητα ενός υδροηλεκτρικού έργου στο συγκεκριμένο σημείο, καθώς αυτός είναι ο πρωταρχικός της στόχος και ρόλος. 
Αντιλαμβάνομαι, ωστόσο, τόσο από την πρωτολογία και τη δευτερολογία σας όσο και από τις συζητήσεις που έχουμε κάνει, ότι το όφελος μιας τέτοιας επένδυσης ξεπερνά πάρα πολύ την ηλεκτρική ενέργεια. Και κυρίως το όφελος έρχεται στις ανάγκες άρδευσης, αλλά και στη διαχείριση των υδάτων και των πλημμυρών που υπάρχουν στην περιοχή. Άρα, θεωρώ ότι το σωστό επόμενο βήμα είναι να δούμε πώς μπορούμε να αντιληφθούμε αυτό το έργο για την αξία που έχει ως ένα κυρίως αρδευτικό έργο, και να βρούμε τον καλύτερο τρόπο για να μπορέσουμε να το υλοποιήσουμε, αξιοποιώντας φυσικά και την τεχνογνωσία που διαθέτει η ΔΕΗ στην περιοχή. 
Σας ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Πριν συνεχίσουμε, να κάνω δύο ανακοινώσεις.
Πρώτον, δεν θα συζητηθεί κατόπιν συνεννόησης η δεύτερη με αριθμό 1187/7-7-2026 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κ. Κωνσταντίνας (Νάντιας) Γιαννακοπούλου προς τον Υπουργό Περιβάλλοντος και Ενέργειας με θέμα: «Μείζον ζήτημα οι καθυστερήσεις στην αποξήλωση των εναέριων Γραμμών Μεταφοράς Υψηλής Τάσης και αντικατάστασή τους με υπόγεια καλώδια που διέρχονται από τους Δήμους Αγίων Αναργύρων - Καματερού, Νέας Φιλαδέλφειας - Νέας Χαλκηδόνας & Αχαρνών».
Δεύτερον, δεν θα συζητηθεί λόγω κωλύματος του Βουλευτή η πρώτη με αριθμό 2680/29-1-2026 ερώτηση του κύκλου αναφορών και ερωτήσεων του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Περιβάλλοντος και Ενέργειας με θέμα: «Διυλιστήρια Θεσσαλονίκης: Διασφάλιση της ασφαλούς λειτουργίας τους εντός κατοικημένων περιοχών». 
Θα συνεχίσουμε τώρα με την τέταρτη με αριθμό 1195/9-7-2026 επίκαιρη ερώτηση δεύτερου κύκλου της Βουλευτού Καβάλας της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» κ. Αγγελικής Δεληκάρη προς τον Υπουργό Ναυτιλίας και Νησιωτικής Πολιτικής με θέμα: «Ακτοπλοϊκή σύνδεση Καβάλας - Θάσου - Σαμοθράκης».
Θα απαντήσει ο Υφυπουργός Ναυτιλίας και Νησιωτικής Πολιτικής, ο κ. Στέφανος Γκίκας.
Κυρία συνάδελφε, έχετε τον λόγο για την πρωτολογία σας.
ΑΓΓΕΛΙΚΗ ΔΕΛΗΚΑΡΗ: Σας ευχαριστώ πολύ, κύριε Πρόεδρε.
Κύριε Υπουργέ, η επαναφορά της ακτοπλοϊκής σύνδεσης Καβάλας - Σαμοθράκης δεν αποτελεί ένα νέο αίτημα, είναι ένα πάγιο, διαχρονικό και απολύτως τεκμηριωμένο αίτημα των τοπικών κοινωνιών, της αυτοδιοίκησης και των παραγωγικών φορέων των παραπάνω περιοχών, οι οποίοι αναγνωρίζουν ότι η συγκεκριμένη γραμμή μπορεί να συμβάλει ουσιαστικά στην αναπτυξιακή προοπτική της Ανατολικής Μακεδονίας και της Θράκης.
Πρόσφατα, ο Εμπορικός Σύλλογος Καβάλας και ο Σύλλογος Τουριστικών Καταλυμάτων Σαμοθράκης επανέφεραν το ζήτημα με κοινή πρωτοβουλία τους, ζητώντας την άμεση επαναλειτουργία της γραμμής. Όπως επισημαίνουν, η σύνδεση αυτή μπορεί να λειτουργήσει ως μοχλός ανάπτυξης για τον τουρισμό, το εμπόριο και την επιχειρηματικότητα, ενισχύοντας παράλληλα την εδαφική συνοχή και τη διασύνδεση της Περιφέρειας Ανατολικής Μακεδονίας και Θράκης. 
Η γραμμή Καβάλα-Σαμοθράκη εξυπηρετούσε πραγματικές ανάγκες και διακόπηκε αιφνιδιαστικά το 2008-2009, δηλαδή δεκαοχτώ χρόνια πριν. Φυσικά, τότε ήμασταν σε μια διαφορετική Ελλάδα και με πολύ διαφορετικές προοπτικές προσέλκυσης τουριστών για την Ανατολική Μακεδονία και τη Θράκη. Σήμερα τα δεδομένα έχουν αλλάξει με έμφαση τη Θάσο μας. Γι’ αυτό ιδιαίτερη σημασία έχει και η ενδεχόμενη προσθήκη της Θάσου στο συγκεκριμένο δρομολόγιο, δημιουργώντας πρόσθετες δυνατότητες μετακίνησης τόσο για τους κατοίκους όσο και για τους επισκέπτες, καθώς ενισχύει τη συμπληρωματικότητα των τουριστικών προορισμών -ένας επισκέπτης της Θάσου να μπορεί εν συνεχεία να πηγαίνει στη Σαμοθράκη, δίχως να χρειάζεται να επανέλθει στα ηπειρωτικά- και φυσικά αναβαθμίζει συνολικά το τουριστικό προϊόν της περιοχής. 
Να σημειώσω ότι η Θάσος το 2025 κατέγραψε αφίξεις περίπου ενάμιση εκατομμυρίου τουριστών, ένας αριθμός αυξημένος κατά εκατό χιλιάδες σε σχέση με το 2024. Επιπλέον, η επέκταση της τουριστικής περιόδου δημιουργεί αυξημένες ανάγκες από τον Μάιο έως και τα τέλη του Σεπτεμβρίου, τόσο για Έλληνες όσο και για ξένους επισκέπτες του νησιού, αλλά και της περιοχής συνολικά. 
Αξίζει, επίσης, να υπενθυμίσουμε ότι το συγκεκριμένο αίτημα δεν εκφράζεται μόνο σήμερα. Έχει υποστηριχθεί κατ’ επανάληψη με αποφάσεις και ψηφίσματα των τοπικών φορέων ήδη από τις αρχές του έτους, ενώ έχει αναδειχθεί η ανάγκη διαμόρφωσης ενός σταθερού και βιώσιμου ακτοπλοϊκού σχεδιασμού που να ανταποκρίνεται στις πραγματικές αναπτυξιακές και συγκοινωνιακές ανάγκες της περιοχής. 
Με δεδομένα όλα τα παραπάνω, θα ήθελα να σας θέσω δύο συγκεκριμένα ερωτήματα: Πρώτον, προτίθεται το Υπουργείο να προχωρήσει στην εξέταση επαναφοράς της ακτοπλοϊκής γραμμής Καβάλα-Σαμοθράκη με τακτικά και αξιόπιστα δρομολόγια, είτε καθ’ όλη τη διάρκεια του έτους είτε τουλάχιστον κατά την τουριστική περίοδο; Και δεύτερον, να μας πείτε αν έχει εκπονηθεί ή προγραμματίζεται κάτι τέτοιο. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Δεληκάρη. 
Κύριε Υπουργέ, έχετε τον λόγο. 
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε. 
Κυρία συνάδελφε, σας ευχαριστώ για την ερώτηση. Να πούμε ότι το Υπουργείο Ναυτιλίας και Νησιωτικής Πολιτικής κινείται με σταθερό γνώμονα τη βέλτιστη δυνατή συγκοινωνιακή εξυπηρέτηση των νησιών σε ένα ακτοπλοϊκό δίκτυο που μεταβάλλεται δυναμικά και επηρεάζεται από πολλαπλούς παράγοντες, όπως η διαθεσιμότητα του στόλου, η εποχικότητα της ζήτησης, οι επιχειρησιακές δυνατότητες των πλοίων και, βεβαίως, οι λιμενικές υποδομές. 
Μια κουβέντα για το θεσμικό πλαίσιο: Οι πλοιοκτήτριες εταιρείες υποβάλλουν δηλώσεις δρομολόγησης μέχρι την 31η Ιανουαρίου κάθε έτους για τη δρομολογιακή περίοδο από 1η Νοεμβρίου μέχρι 31 Οκτωβρίου του επόμενου έτους. Όταν δεν υπάρχει επαρκές ενδιαφέρον ή δεν καλύπτονται πλήρως οι συγκοινωνιακές ανάγκες, το Υπουργείο προβαίνει -το αργότερο μέχρι την 30η Απριλίου- στη δημοσίευση πρόσκλησης εκδήλωσης ενδιαφέροντος για σύναψη σύμβασης ανάθεσης δημόσιας υπηρεσίας, διάρκειας από ένα μέχρι πέντε χρόνια, για την αποκλειστική εξυπηρέτηση συγκεκριμένων γραμμών, άνευ μισθώματος. Εάν και πάλι δεν διασφαλίζεται η κάλυψη, προβλέπεται περαιτέρω διαδικασία κατόπιν γνωμοδότησης του Συμβουλίου Ακτοπλοϊκών Συγκοινωνιών για προκήρυξη διαγωνισμού με σύναψη σύμβασης δημόσιας υπηρεσίας, έναντι μισθώματος αυτήν τη φορά, λαμβάνοντας πάντα υπόψη και τις δημοσιονομικές δυνατότητες που υπάρχουν. 
Ειδικά ως προ τη Σαμοθράκη, σας ενημερώνω ότι έχει εκδοθεί προκήρυξη ανοικτού δημοσίου διεθνούς διαγωνισμού, μειοδοτικού διαγωνισμού, για την περίοδο 1/11/25 μέχρι 31/10/2029, για τέσσερα χρόνια δηλαδή, με βάση σχετικές γνωμοδοτήσεις του Συμβουλίου Ακτοπλοϊκών Συγκοινωνιών και στο πλαίσιο αυτό περιλαμβάνονται δρομολογιακές γραμμές που αφορούν την εξυπηρέτηση της Σαμοθράκης. Για το μεταβατικό διάστημα έως την ολοκλήρωση της διαγωνιστικής διαδικασίας -που κοντεύουμε- και όχι πέραν της 31ης Οκτωβρίου του 2026, οι γραμμές αυτές εξυπηρετούνται με σύμβαση απευθείας ανάθεσης. 
Να σημειώσω εδώ ότι, ειδικά για την ακτοπλοϊκή εξυπηρέτηση της Σαμοθράκης, έχει ενισχυθεί -όπως ίσως γνωρίζετε- με εκτέλεση δύο επιπλέον δρομολογίων εβδομαδιαίως το σκέλος Σαμοθράκης-Λήμνου. Τώρα, ως προς τη συγκεκριμένη γραμμή που θέτετε, Καβάλα-Θάσος-Σαμοθράκη, οφείλω να επισημάνω ότι αυτήν τη στιγμή δεν περιλαμβάνεται στην πρόσκληση αποκλειστικής εξυπηρέτησης και κατ’ επέκταση, δεν είναι δυνατή η προκήρυξή της στο πλαίσιο του μειοδοτικού διαγωνισμού που είπαμε προηγουμένως. Άρα, ούτε και η σύναψη σύμβασης απευθείας ανάθεσης για τη γραμμή αυτή είναι δυνατή. 
Ωστόσο, το Υπουργείο Ναυτιλίας και Νησιωτικής Πολιτικής εξετάζει ενδελεχώς κάθε επιχειρηματική πρωτοβουλία και πρόταση που στοχεύει στην αύξηση της προσφοράς και στην αναβάθμιση των παρεχόμενων υπηρεσιών, σε συνεχή πάντα διαβούλευση με τους αρμόδιους φορείς της Τοπικής Αυτοδιοίκησης και βεβαίως με τους υπεύθυνους των ακτοπλοϊκών εταιρειών. 
Σε ό, τι αφορά τη μελέτη σκοπιμότητας και βιωσιμότητας, το Υπουργείο αξιολογεί τα δεδομένα και τις εισηγήσεις που προκύπτουν από το σύνολο των αρμόδιων φορέων και από τη λειτουργία του Συμβουλίου Ακτοπλοϊκών Συγκοινωνιών, λαμβάνοντας υπόψη τα συγκοινωνιακά, κοινωνικά και αναπτυξιακά χαρακτηριστικά κάθε περιοχής, καθώς και τις λιμενικές υποδομές και τη δυνατότητα ένταξης μιας γραμμής σε έναν βιώσιμο σχεδιασμό. 
Θα επανέλθω στη δευτερολογία. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κυρία Δεληκάρη, έχετε τον λόγο. 
ΑΓΓΕΛΙΚΗ ΔΕΛΗΚΑΡΗ: Σας ευχαριστώ πολύ, κύριε Πρόεδρε. 
Θα ήθελα να σας ευχαριστήσω κατ’ αρχήν για την απάντηση. Αντιλαμβάνομαι τις δυσκολίες και τους περιορισμούς που υπάρχουν, καθώς και ότι, πέρα από την πρόθεση του Υπουργείου Ναυτιλίας και Νησιωτικής Πολιτικής, υπάρχει και η παράμετρος -όπως αναφέρθηκε- του ιδιωτικού τομέα, των εταιρειών που δραστηριοποιούνται στην ακτοπλοΐα. 
Ζητώ, παρ’ όλα αυτά, γνωρίζοντας το ενδιαφέρον σας -τόσο το δικό σας προσωπικά, όσο και του Υπουργού, του κ. Βασίλη Κικίλια, με τον οποίο έχουμε, επίσης, μια άψογη συνεργασία και άμεση επικοινωνία για όλα τα ζητήματα που αφορούν την Περιφερειακή Ενότητα Καβάλας και Θάσου- να εξαντλήσετε κάθε πιθανότητα ικανοποίησης του αιτήματος και δρομολόγησης των απαραίτητων ενεργειών με ορίζοντα υλοποίησης την επόμενη τουριστική χρονιά, εφόσον αυτό καταστεί κατά κάποιον τρόπο δυνατό. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Δεληκάρη. 
Κύριε Υπουργέ, έχετε τον λόγο. 
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Αγαπητή συνάδελφε, γνωρίζω ότι είστε μια πολύ δραστήρια Βουλευτής που ασχολείται με τον τόπο. Είναι κατανοητό το αίτημα και από τους επιχειρηματικούς και λοιπούς φορείς της Αυτοδιοίκησης. 
Επιτρέψτε μου να επαναλάβω δύο σημεία που θεωρώ κρίσιμα: Πρώτον, οι γραμμές δημόσιας υπηρεσίας δεν δημιουργούνται κατά περίπτωση, αλλά εντάσσονται σε μια συγκεκριμένη -τυποποιημένη, θα έλεγα- διαδικασία, η οποία προϋποθέτει είτε έλλειψη επιχειρηματικού ενδιαφέροντος είτε διαπιστωμένη αδυναμία κάλυψης των πάγιων αναγκών με τακτική δρομολόγηση. Για να προκηρυχθεί, συνεπώς, μια γραμμή με σύμβαση δημόσιας υπηρεσίας ή να ανατεθεί απευθείας, πρέπει να υφίσταται η σχετική πρόβλεψη στο αντίστοιχο στάδιο του σχεδιασμού και στις σχετικές προσκλήσεις. 
Στην προκειμένη περίπτωση, η γραμμή Καβάλα-Θάσος-Σαμοθράκη δεν περιλαμβάνεται στην πρόσκληση αποκλειστικής εξυπηρέτησης, άρα δεν μπορεί να μεταφερθεί αυτούσια στον μηχανισμό του μειοδοτικού διαγωνισμού ή της απευθείας ανάθεσης. Αυτό είναι το πρώτο. 
Δεύτερον, σε ό, τι αφορά την εξυπηρέτηση της Σαμοθράκης, όπως είπαμε, ήδη εξυπηρετείται μέσω γραμμών που έχουν ενταχθεί στον σχεδιασμό της περιόδου 2025-2029 και, μάλιστα, ειδικά το σκέλος Λήμνος-Σαμοθράκη, Σαμοθράκη-Λήμνος, είναι ιδιαίτερα ενισχυμένο, όπως είπαμε, με δύο επιπλέον δρομολόγια τη βδομάδα.
Από κει και πέρα, το Υπουργείο δεν απορρίπτει συλλήβδην την προοπτική νέων ή αν θέλετε επαναφερόμενων συνδέσεων. Αντιθέτως, εξετάζει κάθε σοβαρή πρωτοβουλία από την αγορά και κάθε τεκμηριωμένη πρόταση από την αυτοδιοίκηση και τους φορείς, ιδίως όταν αναδεικνύονται πραγματικές συγκοινωνιακές ανάγκες, προοπτικές βιωσιμότητας και δυνατότητας αναβάθμισης του τουριστικού και εμπορικού προϊόντος. 
Συνεπώς, παραμένουμε ανοικτοί σε διάλογο με τους αρμόδιους φορείς και στο πλαίσιο των θεσμικών διαδικασιών, ώστε, εφόσον προκύψουν δεδομένα που επιτρέπουν την ένταξη ή την κάλυψη της γραμμής με τα εργαλεία που προβλέπονται -τα οποία αναλύσαμε στην πρωτολογία- τότε βεβαίως θα τα εξετάσουμε, αν θέλετε, με μια θετική προσέγγιση -να το πω έτσι. 
Σας ευχαριστώ, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Θα συνεχίσουμε με την έκτη με αριθμό 1193/9-7-2026 επίκαιρη ερώτηση πρώτου κύκλου της Ανεξάρτητης Βουλευτού Β3΄ Νότιου Τομέα Αθηνών κυρίας Ραλλίας Χρηστίδου προς τον Υπουργό Ναυτιλίας και Νησιωτικής Πολιτικής με θέμα: «Πεισματική άρνηση της Κυβέρνησης να προβεί σε θεσμικό διάλογο με τους εκπροσώπους του Λιμενικού Σώματος». 
Κυρία συνάδελφε, έχετε τον λόγο. 
ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε. 
Κύριε Υπουργέ, ευχαριστώ που είστε εδώ σήμερα, μια τόσο ζεστή μέρα. Υπομονή στους εργαζόμενους και στους ανθρώπους που βρίσκονται μέσα και κινούνται και δραστηριοποιούνται στην Αττική. Η Αττική έχει γίνει μια πολύ απάνθρωπη πόλη. Υπομονή και κουράγιο. 
Η σημερινή επίκαιρη ερώτηση που σας απευθύνω εκτιμώ ότι δεν αφορά μια τυπική διαφωνία μεταξύ της πολιτικής ηγεσίας και των συνδικαλιστικών φορέων. Αφορά στο κατά πόσο η Κυβέρνηση σέβεται τους θεσμούς και τους ανθρώπους που καθημερινά κρατούν όρθιο το Λιμενικό Σώμα. 
Εξηγούμαι. Αυτό που καταγγέλλουν δημόσια από κοινού και οι ΠΟΕΠΛΣ και οι ΠΕΑΛΣ και οι ΕΑΑΛΣ είναι πραγματικά πρωτοφανές. Ότι, δηλαδή, παρά τα επανειλημμένα αιτήματά τους, η πολιτική ηγεσία του Υπουργείου αρνείται ακόμα και να τους δεχτεί σε συνάντηση. Και αυτό συμβαίνει τη στιγμή που τα προβλήματα συσσωρεύονται. Η Κυβέρνηση μιλά καθημερινά για την επιτυχία του Λιμενικού Σώματος στη φύλαξη των θαλάσσιων συνόρων, μόνο που πίσω από αυτήν την εικόνα υπάρχουν άνθρωποι που αισθάνονται ότι το ίδιο το κράτος δεν τους ακούει και γι’ αυτό σας έχουν θέσει επανειλημμένα προβλήματα που επηρεάζουν άμεσα την επιχειρησιακή δυνατότητα του Σώματος. Για παράδειγμα, την τραγική υποστελέχωση πολλών υπηρεσιών, που σε αρκετές περιοχές φτάνει ακόμα και το 60%, με αποτέλεσμα το προσωπικό να εργάζεται στα όρια της επαγγελματικής εξουθένωσης. 
Δεύτερον, το τεράστιο στεγαστικό πρόβλημα των στελεχών που μετατίθενται στα νησιά και στις παραμεθόριες περιοχές χωρίς να έχουν πρόσβαση ούτε στο επίδομα ενοικίου που ήδη χορηγείται σε άλλες κατηγορίες δημόσιων λειτουργών. Την ανάγκη αντικειμενικών και διαφανών μεταθέσεων ώστε να σταματήσει η αβεβαιότητα που διαλύει τον οικογενειακό προγραμματισμό εκατοντάδων στελεχών. Την αύξηση της αποζημίωσης για εργασία πέραν του πενθημέρου, η οποία παραμένει καθηλωμένη στα 46 ευρώ, παρά το γεγονός ότι οι ίδιοι ζητούν την αναπροσαρμογή της στα 76 ευρώ. Την επέκταση της μάχιμης πενταετίας σε επταετία, την εξίσωση των συνταξιοδοτικών δικαιωμάτων των στελεχών που κατετάγησαν μετά το 2011, την επαναφορά του Δώρου Χριστουγέννων-Πάσχα και του επιδόματος αδείας, αλλά φυσικά και την αναθεώρηση του Οργανισμού Στελέχωσης του Λιμενικού, ώστε να ανταποκρίνεται στις πραγματικές ανάγκες των υπηρεσιών. 
Όλα αυτά, λοιπόν, βρίσκονται στο τραπέζι εδώ και μήνες. Μάλιστα, καταθέτω και στα Πρακτικά σχετικές συνεδριάσεις. 
(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Σε μια δημοκρατική πολιτεία, εμείς, οι Δημοκράτες-Προοδευτικό Κέντρο, θεωρούμε ότι ο θεσμικός διάλογος με τις νόμιμα εκλεγμένες συνδικαλιστικές οργανώσεις δεν αποτελεί μια ακόμα επιλογή, αλλά αναγκαία προϋπόθεση για τη διαμόρφωση αποτελεσματικών πολιτικών και για την εύρυθμη λειτουργία ενός θεσμού που υπηρετεί κρίσιμες αποστολές εθνικής σημασίας. 
Άρα, πρέπει να προχωρήσετε, να εκπληρώσετε αυτήν τη δημοκρατική υποχρέωση και γι’ αυτό σήμερα καλείστε να απαντήσετε, όχι μόνο για ποιον λόγο δεν συναντάτε τους εκπροσώπους των Σωμάτων, αλλά και ποιο είναι το συγκεκριμένο χρονοδιάγραμμα επίλυσης αυτών των πολύ σημαντικών εκκρεμοτήτων. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε. 
Ορίστε, κύριε Υπουργέ, έχετε τον λόγο.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Κατ’ αρχάς να πω, κυρία συνάδελφε, ότι δεν αρνούμεθα τον θεσμικό διάλογο με τους εκπροσώπους των στελεχών του Λιμενικού Σώματος - Ελληνικής Ακτοφυλακής. Θεωρούμε ότι ο διάλογος αυτός υπάρχει και εξελίσσεται. 
Δεύτερον, το Υπουργείο Ναυτιλίας και Νησιωτικής Πολιτικής για πολλά από αυτά τα ζητήματα τα οποία είπατε υλοποιεί συγκεκριμένες παρεμβάσεις, ακριβώς, για την ενίσχυση του Σώματος, τόσο θεσμικά όσο και επιχειρησιακά. Και βεβαίως αναγνωρίζουμε όλοι το έργο το οποίο επιτελούν τα στελέχη του Λιμενικού Σώματος - Ελληνικής Ακτοφυλακής, καθώς φυλάσσουν τα θαλάσσια σύνορα, σώζουν ανθρώπινες ζωές στη θάλασσα, σέβονται απολύτως το διεθνές δίκαιο και το δίκαιο της θαλάσσης και βεβαίως αστυνομεύουν τον θαλάσσιο χώρο, εποπτεύουν την αλιεία και σε λίγο καιρό θα έχουμε και την ευθύνη των θαλασσίων πάρκων και βεβαίως όλα όσα η πατρίδα μάς δώσει να έχουμε ως έργα. Άρα, λοιπόν, είναι πολύ σημαντικό το έργο το οποίο επιτελούν. 
Θέλω να σταθώ, όμως, στο ζήτημα του διαλόγου και να σας δώσω κάποια στοιχεία τα οποία έχω πάρει από την υπηρεσία. Μόλις προχθές 10/7/26 πραγματοποιήθηκε συνάντηση του Υπουργού κ. Βασίλη Κικίλια με τη Γραμματεία Γυναικών της ΠΟΕΠΛΣ, όπου συζητήθηκαν ζητήματα που αφορούν τις γυναίκες του Λιμενικού Σώματος - Ελληνικής Ακτοφυλακής. Την ίδια ημέρα πραγματοποιήθηκε και συνάντηση του Αρχηγού του Λιμενικού Σώματος με τη Γραμματεία Πλωτών Μέσων της ΠΟΕΠΛΣ για θέματα των πληρωμάτων των σκαφών. Στις 29 Μαΐου του 2026 πραγματοποιήθηκε συνάντηση του Αρχηγού του Λιμενικού Σώματος με το Προεδρείο της ΠΕΑΛΣ, ενώ είχε προηγηθεί και δική μου συνάντηση -βεβαίως πριν από κάποιο διάστημα. Επίσης, έγιναν συναντήσεις εργασίας του Αρχηγού του Λιμενικού Σώματος με την ΕΑΛΣ, την Ένωση Αποστράτων Αξιωματικών Λιμενικού Σώματος, στις 30 Ιουνίου του 2026, καθώς και συνάντηση των Υπαρχηγών του Λυμενικού Σώματος με το Διοικητικό Συμβούλιο της ΕΑΛΣ την 1η Ιουλίου του 2026.
Και εγώ προσωπικά, θέλω να σας αναφέρω ότι, τον Μάιο μόνο, έχω συναντηθεί με την Ένωση Προσωπικού Λιμενικού Σώματος Θεσσαλίας, Φθιώτιδας και Βορείων Σποράδων, την Ένωση Προσωπικού Λιμενικού Σώματος Χίου, την Ένωση Προσωπικού Λιμενικού Σώματος Βόλου, την Ένωση Προσωπικού Λιμενικού Σώματος Θράκης. Γενικώς, η πόρτα μας είναι ανοιχτή και όταν πηγαίνουμε -και γνωρίζετε ότι και λόγω της αρμοδιότητας ως νησιωτική πολιτική εγώ επισκέπτομαι συχνότατα τα νησιά- στα νησιά πάντοτε επισκέπτομαι τις Λιμενικές Αρχές και βεβαίως συναντώ τους εκπροσώπους του Συνδικαλιστικού Τμήματος. 
Άρα, λοιπόν, θεωρώ ότι υπάρχει μια θεσμική επαφή σε διάφορα επίπεδα διοίκησης και πάντοτε με συγκεκριμένη θεματολογία. Επομένως, θα έλεγα ότι δεν στοιχειοθετείται, αυτό που λέτε στην ερώτησή σας, «πεισματική άρνηση διαλόγου». 
Υπάρχει και συνεχίζεται μια θεσμική επικοινωνία, με στόχο την επίλυση των ζητημάτων και την ενίσχυση του Σώματος. 
Στη δευτερολογία μου, κύριε Πρόεδρε, θα μου δοθεί η δυνατότητα να μπω στο δεύτερο σημείο, τι κάνει η πολιτεία, ακριβώς για την ενίσχυση των στελεχών και την υποβοήθηση του έργου, των στελεχών του Λιμενικού Σώματος - Ελληνικής Ακτοφυλακής. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κυρία Χρηστίδου, έχετε τον λόγο.
ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε.
Κύριε Υπουργέ, πριν από λίγο κατέθεσα στα Πρακτικά σχετικό δημοσίευμα 30 Ιουνίου, δημοσιευμένο 1η Ιουλίου 2026: «ΠΟΕΠΛΣ, ΠΕΑΛΣ, ΕΑΑΛΣ, η φωνή του Λιμενικού δεν μπορεί να αγνοείται». Πώς μου λέτε, λοιπόν, ότι δεν τεκμηριώνεται πουθενά η ερώτηση μου; Προφανώς, είδα κάποια στοιχεία τα οποία έχουν βγει στη δημοσιότητα, προφανώς δεχθήκαμε όλοι οι Βουλευτές του Κοινοβουλίου κάποιες εισηγήσεις από τους σχετικούς φορείς και γι’ αυτό προέβη στη συγκεκριμένη σημερινή ενέργεια, να σας απευθύνω επίκαιρη ερώτηση. Ένα το κρατούμενο.
Λέτε ότι το Υπουργείο κάνει συγκεκριμένες παρεμβάσεις και μάλιστα συγκεκριμένες επιχειρησιακές παρεμβάσεις. Και ρωτώ, ποιες; Συγκεκριμένα. Δηλαδή, κάνατε αναπαραγωγή αυτά που σας είπα περί των αρμοδιοτήτων του Λιμενικού Σώματος στην πρωτομιλία μου; Δεύτερον, με ποιο τρόπο συντελείται θεσμικός διάλογος, ο οποίος υποστηρίζετε ότι συντελείται όλο αυτό το διάστημα; Με ποιον τρόπο; Με το να κάνετε συναντήσεις για θέματα εκτός της βασικής ατζέντας, εκτός δηλαδή των θεμάτων που ενδιαφέρει πραγματικά τους ανθρώπους που επιχειρούν, τους ανθρώπους που τους ενδιαφέρει για το πώς μπορούν να παραμείνουν αξιόμαχοι, πώς μπορούν να ζήσουν, πώς μπορούν να υπηρετήσουν;
Επιτρέψτε μου λοιπόν να πω, με όλο τον σεβασμό ότι αυτά τα οποία είπατε στην πρωτομιλία σας είναι γενικές διαβεβαιώσεις. Ούτε μία συγκεκριμένη δέσμευση. Επιβεβαιώσατε δηλαδή αυτό που καταγγέλλουν οι εκπρόσωποι των στελεχών. Ότι όταν το Υπουργείο λέει ότι ακούει, ουσιαστικά τι εννοεί; Επικοινωνία, φαίνεσθαι, όχι όταν πρόκειται για λύσεις να συζητηθούν επί της ουσίας τα ζητήματα. Και αυτό για εμάς, για τους δημοκράτες είναι το πιο μεγάλο πρόβλημα. Γιατί το Λιμενικό Σώμα δεν στηρίζεται μόνο σε νέα πλωτά που αναφέρατε, σε ευρωπαϊκά κονδύλια, σε εξοπλισμούς. Στηρίζεται κυρίως στους ανθρώπους που υπηρετούν. Το Λιμενικό Σώμα - Ελληνική Ακτοφυλακή αποτελεί έναν από τους πιο κρίσιμους πυλώνες εθνικής ασφάλειας και προστασίας της ανθρώπινης ζωής στη θάλασσα. Τα στελέχη που υπηρετούν καθημερινά, υπηρετούν υπό ιδιαίτερα απαιτητικές συνθήκες, διαχειριζόμενα τη φύλαξη των θαλάσσιων συνόρων, την αντιμετώπιση των μεταναστευτικών ροών, τις επιχειρήσεις έρευνας και διάσωσης. Πολύ ορθά τα είπατε. Αν, εγώ λέω τώρα, αυτοί αισθάνονται εγκαταλελειμμένοι, τότε υπονομεύεται η ίδια η επιχειρησιακή ετοιμότητα του Σώματος. Γι’ αυτό σας καλούμε, έστω και σήμερα να εγκαταλείψετε την αλαζονεία της κλειστής πόρτας. Μην τους εργαλειοποιείτε μόνο και μόνο για να δείξετε επικοινωνιακά ότι ενδιαφέρεστε. Δείξτε ότι ενδιαφέρεστε πραγματικά, στις πράξεις. Καθίστε μαζί τους στο τραπέζι, με τους θεσμικούς εκπροσώπους, για ζητήματα που είναι κρίσιμα, που αφορούν τη ζωή τους και μόνον έτσι θα αποδείξετε σε εκείνους -γιατί εμείς αυτό κάνουμε ουσιαστικά, εγώ γι’ αυτό είμαι εδώ σήμερα, για να μεταφέρω τη φωνή τους μέσα στο Κοινοβούλιο και να την ακούσετε- στην πράξη ότι ο σεβασμός προς τα στελέχη δεν εξαντλείται στις δημόσιες ευχαριστίες και στις επετειακές δηλώσεις, αλλά μεταφράζεται σε διάλογο, σε λύσεις και σε πολιτική ευθύνη.
Ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Χρηστίδου.
Τον λόγο έχει ο κύριος Υπουργός. 
Για κλειστές πόρτες άκουσα ξανά. Κλειστές πόρτες. 
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Κατ’ αρχάς, αγαπητή συνάδελφε, εγώ σας έδωσα κάποιες ημερομηνίες και κάποια στοιχεία συναντήσεων θεσμικών που είχαμε με εκπροσώπους των συνδικαλιστών. Όμως, αυτό το οποίο έχει γίνει στο Λιμενικό Σώμα - Ελληνική Ακτοφυλακή τα τελευταία χρόνια είναι πάρα πολύ σημαντικό και κινείται σε τρία επίπεδα. 
Πρώτο επίπεδο, μαζί με τα υπόλοιπα Σώματα Ασφαλείας οι άντρες και οι γυναίκες του Λιμενικού Σώματος - Ελληνικής Ακτοφυλακής πήραν σημαντικές αυξήσεις κατά την προτέρα περίοδο. 
Δεύτερον, υπηρετούν σήμερα στο Λιμενικό Σώμα 7.637 στελέχη όταν οι οργανικές θέσεις είναι 9,5 χιλιάδες. Το Υπουργείο Ναυτιλίας και Νησιωτικής Πολιτικής δεν έμεινε με σταυρωμένα τα χέρια. Ο ίδιος ο Υπουργός κατέθεσε τροπολογία στη Βουλή, την οποία ψηφίσαμε και έδωσε τη δυνατότητα εκτός από τη συνήθη διαδικασία πρόσληψης λιμενοφυλάκων κάθε χρόνο, ειδικά γι’ αυτήν τη χρονιά να πάρουμε με τη μέθοδο των μορίων. Ήδη αναμένουμε την πρώτη προκήρυξη, θα βγει μετά από μερικούς μήνες και η δεύτερη, χίλια νέα στελέχη θα μπουν στο Λιμενικό Σώμα - Ελληνική Ακτοφυλακή γιατί πράγματι το Λιμενικό Σώμα έχει αυξημένο επιχειρησιακό έργο και έχει ανάγκη ακριβώς να συμπληρωθούν τα κενά. Από τα 7.637 στελέχη, τα 1.100 περίπου υπηρετούν στα θαλάσσια σύνορα στην πρώτη γραμμή στα πλωτά του Λιμενικού Σώματος - Ελληνικής Ακτοφυλακής. Άρα και στο θέμα της έλλειψης προσωπικού έχουν γίνει ουσιαστικές κινήσεις.
Τρίτος άξονας, πώς μπορούμε να βοηθήσουμε τους άντρες και τις γυναίκες του Λιμενικού Σώματος - Ελληνικής Ακτοφυλακής στο έργο τους; Μπορούμε να τους βοηθήσουμε εξοπλίζοντας καλύτερα το Σώμα. Αυτήν τη στιγμή βρίσκεται σε εξέλιξη ίσως το μεγαλύτερο εξοπλιστικό πρόγραμμα στην ιστορία του Λιμενικού Σώματος - Ελληνικής Ακτοφυλακής, με νέα πλοία από 8 μέτρα μέχρι 12 μέτρα, με σένσορες, με συστήματα εντοπισμού, με ένα υπερσύγχρονο κέντρο επιχειρήσεων κατά τα πρότυπα της πολιτικής προστασίας, που θα βλέπεις σε real time, σε πραγματικό χρόνο τι γίνεται σε όλα τα μήκη και πλάτη των ελληνικών θαλασσών. Αυτά δεν γίνονται με το πάτημα ενός κουμπιού. Γίνονται με εργώδη προσπάθεια και της φυσικής και της πολιτικής ηγεσίας. 
Ήδη λοιπόν αυτό το πρόγραμμα βρίσκεται σε εξέλιξη. Έχουν ανακοινωθεί οι διαγωνισμοί και βεβαίως, πολύ σύντομα το Λιμενικό Σώμα - Ελληνική Ακτοφυλακή θα αποκτήσει πραγματικά μια διαφορετική υφή και πιο επιχειρησιακά αναβαθμισμένη δυνατότητα. 
Σας τα λέω αυτά γιατί πράγματι γίνονται κινήσεις τα τελευταία 3, 4 χρόνια και ιδίως τα τελευταία που δεν έχουν ξαναγίνει στο Λιμενικό Σώμα - Ελληνική Ακτοφυλακή. Τα κονδύλια υπάρχουν και από το ΕΣΠΑ 2021-2027 και από το ΤΑΜΕΥ, δηλαδή το Ταμείο Μετανάστευσης, αλλά και από άλλα χρηματοδοτικά εργαλεία. Και όλα είναι επ’ ωφελεία του προσωπικού του Λιμενικού Σώματος -Ελληνικής Ακτοφυλακής. 
Εμείς τιμούμε κάθε μέρα το προσωπικό του Λιμενικού Σώματος - Ελληνικής Ακτοφυλακής. Δεν παραγνωρίζουμε ότι τα τελευταία δέκα χρόνια έχει σώσει στη θάλασσα 261 χιλιάδες ζωές, μετρημένες μία, μία. Και είμαστε υπερήφανοι που υπηρετούμε ως πολιτική ηγεσία αυτό το Σώμα. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα συνεχίσουμε με την πέμπτη με αριθμό 1201/12-7-2026 επίκαιρη ερώτηση του δεύτερου κύκλου του Βουλευτή Ηλείας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Μιχαήλ Κατρίνη προς τον Υπουργό Κλιματικής Κρίσης και Πολιτικής Προστασίας με θέμα: «Θυμάται ο κ. Μητσοτάκης τη δέσμευσή του για το "Σχέδιο Ανασυγκρότησης της Ηλείας";».
Θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Κωνσταντίνος Κατσαφάδος.
Κύριε Κατρίνη, έχετε τον λόγο.
ΜΙΧΑΗΛ ΚΑΤΡΙΝΗΣ: Ευχαριστώ πολύ, κύριε Πρόεδρε.
Κύριε Υπουργέ, πέντε χρόνια μετά τις καταστροφικές πυρκαγιές στην Ηλεία και την προσωπική δέσμευση του κ. Μητσοτάκη έξω από το δημαρχείο της Αρχαίας Ολυμπίας ότι θα υλοποιήσει ένα ολοκληρωμένο σχέδιο ανασυγκρότησης της πυρόπληκτης Ηλείας δεν έχει γίνει απολύτως τίποτα. Μηδέν από μηδέν, μηδέν. 
Αυτή η προσωπική δέσμευση πέντε χρόνια μετά παραμένει ανεκπλήρωτη και οι πολίτες της Ηλείας εξακολουθούν να περιμένουν να δουν έστω ένα ουσιαστικό βήμα από την ολοκλήρωσή της.
Οι μελέτες της Ολιστικής Αναπτυξιακής Μελέτης της diaNEOsis για την ανασυγκρότηση της Ηλείας, με επίκεντρο την Αρχαία Ολυμπία -το έχουμε ξανασυζητήσει, είναι η τρίτη φορά που το συζητάω μαζί σας και η έκτη συνολικά που το «συζητώ», γιατί η συζήτηση προϋποθέτει ότι υπάρχει και ένα αποτέλεσμα με κάποιον εκπρόσωπο της Κυβέρνησης- από το 2022 και μετά παραδόθηκαν δωρεάν, να μην τα ξεχνάμε αυτά, τον Φλεβάρη του 2023, τριάμισι χρόνια πριν. Περιλαμβάνει ολοκληρωμένο σχέδιο συνολικού κόστους 1,87 δισεκατομμυρίων ευρώ, το οποίο αγνοήθηκε πλήρως όμως από τους κυβερνώντες.
Παρά τις επανειλημμένες επίκαιρες ερωτήσεις που έχω καταθέσει, καμία ουσιαστική απάντηση μέχρι σήμερα δεν έχει δοθεί και κυρίως δεν έχει δρομολογηθεί στα πλαίσια αυτού του σχεδίου, κανένα έργο, παρά τις επαναλαμβανόμενες και δικές σας -και λυπάμαι που το λέω- δεσμεύσεις των εκάστοτε Υπουργών.
Η Κυβέρνηση Μητσοτάκη επιχείρησε να εξαπατήσει τους πολίτες της Ηλείας με διάφορες δικαιολογίες κάθε φορά από τον απαντώντα Υπουργό στη συγκεκριμένη ερώτηση, στην αρχή επιχειρώντας να μεταθέσει την ευθύνη στους Οργανισμούς Τοπικής Αυτοδιοίκησης, λέγοντας ότι περιμένουμε από τους καινούργιους δημάρχους να μας προτεραιοποιήσουν τα έργα. Όταν κατέρρευσε αυτή η δικαιολογία, μετά επιχειρήθηκε να παρουσιαστεί ως μέρος αυτού του Σχεδίου Ανασυγκρότησης μια σειρά χρηματοδοτήσεων ή έργων που δεν είχαν καμία σχέση με το Σχέδιο Ανασυγκρότησης. Τα βάλαμε όλα μαζί, ακόμα και το Πάτρα-Πύργος. Δεν θυμάμαι αν είχατε πει εσείς ή ο κ. Τριαντόπουλος ότι είναι σχέδια ανασυγκρότησης. Όλα είναι σχέδια ανασυγκρότησης, ενώ το συγκεκριμένο έργο έχει εξαγγελθεί από το 2007.
Όλα όμως αυτά αποτελούν φτηνές δικαιολογίες μιας Κυβέρνησης που λίγους μήνες πριν αποχωρήσει εξακολουθεί να μην απαντά στα αυτονόητα:
Πρώτον, ποιο είναι το μοντέλο χρηματοδότησης αυτού του σχεδίου; Έχει μαλλιάσει η γλώσσα μου, κύριε Υφυπουργέ, ακόμα περιμένω. Ποιο είναι το χρονοδιάγραμμα υλοποίησης;
Και τελικά ποια είναι τα έργα τα οποία θα περιλαμβάνονται σ’ αυτό το Σχέδιο Ανασυγκρότησης ή κομμάτι αυτού του οποίου θα υλοποιήσετε; Συγκεκριμένα, μοντέλο χρηματοδότησης, χρονοδιάγραμμα υλοποίησης, ποια είναι τα έργα;
Άρα, η πρώτη ερώτηση είναι ξεκάθαρη. Επιτέλους, θα υλοποιήσετε αυτό το Σχέδιο Ανασυγκρότησης για το οποίο δεσμεύτηκε προσωπικά ο κ. Μητσοτάκης ή θα συνεχιστεί η προσπάθεια εξαπάτησης των Ηλείων Πολιτών; Και δεύτερον, μοντέλο χρηματοδότησης, χρονοδιάγραμμα υλοποίησης και ποια ακριβώς -αν υπάρχουν, κύριε Υφυπουργέ- έργα θα κάνετε στα πλαίσια αυτού του σχεδίου;
Σας παρακαλώ να μας πείτε ακριβώς τι σκέπτεστε.
ΠΡΟΕΔΡΕΥΩΝ (Βασίλειος Βιλιάρδος): Ταμείο Μολυβιάτη δεν υπάρχει;
Κύριε Υπουργέ, έχετε τον λόγο.
ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας): Ευχαριστώ πολύ, κύριε Πρόεδρε.
Μην αγχώνεστε, κύριε Κατρίνη. Το έργο ανασυγκρότησης, το οποίο έχει εξαγγείλει ο Κυριάκος Μητσοτάκης δεν είναι σαν το έργο το οποίο είχατε εξαγγείλει εσείς το 2010 και δεν έγινε τίποτα, γιατί οι πολίτες της Ηλείας έχουν βιώσει κατά το παρελθόν πολλές εξαγγελίες οι οποίες όμως αποδείχθηκαν ότι ήταν παντελώς ανεδαφικές και παντελώς άκαρπες. Οπότε, μην αγχώνεστε γι’ αυτό το Σχέδιο Ανασυγκρότησης. Δεν έχει καμία σχέση με αυτά τα οποία είχατε εξαγγείλει εσείς κατά το παρελθόν και δεν έγινε τίποτα.
Πραγματικά χρησιμοποιείτε τη μελέτη της διαNEOSIS και τη χρησιμοποιείτε εμφατικά, αλλά δεν μπορεί να τη χρησιμοποιείτε  αλλά καρτ. Είναι μέσα στη μελέτη της diaNEOsis η διασύνδεση του Πάτρα-Πύργος; Είναι βασικό έργο της μελέτης της diaNEOsis; Προφανέστατα και είναι. Άρα, εσείς έρχεστε και μας λέτε ότι κοροϊδεύουμε τους κατοίκους της Ηλείας γιατί βάζουμε ένα έργο -το υλοποιήσαμε, το ζουν- το οποίο ήταν όνειρο δεκαετιών, ένα έργο το οποίο πολλοί το είχαν υποσχεθεί, αλλά κανένας δεν κατάφερε να το κάνει και να το υλοποιήσει. Κι έρχεστε και μας κατηγορείτε ότι χρησιμοποιούμε τεχνάσματα και ότι δήθεν βάζουμε το Πάτρα-Πύργος, ενώ δεν θα έπρεπε να είναι σχέδιο ανασυγκρότησης.
Να ξεκαθαρίσουμε κάτι, όταν ο Πρωθυπουργός κατέβηκε στον Πύργο και μίλησε για το Σχέδιο Ανασυγκρότησης, θα πρέπει να καταλάβετε και σε σχέση, και με τα υπόλοιπα σχέδια ανασυγκρότησης τα οποία έχουμε -Σχέδιο Ανασυγκρότησης για τη Βόρεια Εύβοια, Σχέδιο Ανασυγκρότησης για τον Έβρο- βασικός πυλώνας έργων τα οποία πρέπει να γίνουν γύρω από τα σχέδια ανασυγκρότησης είναι το στοιχείο της ανθεκτικότητας το οποίο πρέπει να έχουν πλέον όλες αυτές οι περιοχές οι οποίες πλήττονται από ακραία καιρικά φαινόμενα, λόγω της συχνότητας κιόλας με την οποία πλήττονται.
 Άρα, κύριε συνάδελφε, οι διάφορες χρηματοδοτήσεις, που το περνάτε τόσο απλά, γιατί μιλάμε για πάρα πολλά εκατομμύρια ευρώ όπου κατά το παρελθόν δεν είχαν πέσει, όχι μόνο στη συγκεκριμένη περιοχή και σε άλλες περιοχές, δεν είναι ξεκομμένες. Δεν είναι ότι δεν έχουν καμία σχέση με το Σχέδιο Ανασυγκρότησης. Γιατί; Τα χρήματα τα οποία δίνει η Κυβερνητική Επιτροπή Κρατικής Αρωγής για αποκατάσταση των υποδομών, τι στοιχείο έχουν, και στους δήμους και στην περιφέρεια; Έχουν ένα βασικό στοιχείο, το στοιχείο της ανθεκτικότητας, λόγω του ότι πλέον βιώνουμε και ζούμε καθημερινά τις συνέπειες της κλιματικής κρίσης.
Άρα, τα έργα τα οποία γίνονται μέσα από τις διάφορες χρηματοδοτήσεις τις οποίες βγάζει το Υπουργείο Κλιματικής Κρίσης και Πολιτικής Προστασίας σε συνεργασία με το Υπουργείο Οικονομικών είναι κι αυτές μέσα στο πλαίσιο της ανθεκτικότητας και της δημιουργίας νέων υποδομών, ικανών να μπορέσουν να ανταπεξέλθουν στις σύγχρονες απαιτήσεις της περιοχής, στις σύγχρονες απαιτήσεις της εποχής για τις συγκεκριμένες περιοχές.
Καταλαβαίνετε, λοιπόν, ότι δεν μπορεί να λέμε ότι είναι άσχετες και παράταιρες οι όποιες χρηματοδοτήσεις γίνονται για έργα υποδομής στους συγκεκριμένους δήμους και στη συγκεκριμένη περιφέρεια και δεν έχουν καμία σχέση με το Σχέδιο Ανασυγκρότησης.
Θα μου επιτρέψετε, κύριε Πρόεδρε, σε σχέση με το από πού θα αντληθούν τα χρήματα για τη συνέχεια του Σχεδίου Ανασυγκρότησης να απαντήσω στη δευτερολογία μου.
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κύριε συνάδελφε, έχετε τον λόγο.
ΜΙΧΑΗΛ ΚΑΤΡΙΝΗΣ: Κύριε Υπουργέ, είναι σαφές ότι αυτά που λέτε είναι προφάσεις εν αμαρτίες. Εσείς ο ίδιος, και διαψεύστε με αν λέω ψέματα, που δεν λέω ψέματα, γιατί είναι από τα Πρακτικά της Βουλής, στις 2 Ιουνίου 2025, δηλαδή περίπου πενήντα μέρες πριν εγκαινιάσει ο κ. Μητσοτάκης το τμήμα Πάτρα-Πύργος, εκτός από το τελευταίο που παραδόθηκε τον Οκτώβριο-Νοέμβριο, λέτε: «Πλέον έχουμε πάρει τα έργα, τα έχουμε προτεραιοποιήσει, θα δούμε σε τι φάση ωρίμανσης βρίσκονται αυτά τα έργα». Δεν είπατε ποτέ στις 2 Ιουνίου 2025 εσείς ότι το Πάτρα-Πύργος είναι σ’ αυτά.
Βέβαια, προσέξτε, επειδή κι εσείς και ο κ. Τριαντόπουλος έρχεστε εδώ και συνεχίζετε να λέτε ψέματα και σε εμένα, αλλά και μέσω εμένα, στους πολίτες της Ηλείας, θα σας διαβάσω εν τάχει τι έχετε πει για να δείτε πόσο αναξιόπιστοι και ανακόλουθοι είστε και σαν Κυβέρνηση, αλλά δυστυχώς κι εσείς προσωπικά ως Υφυπουργός. Ο κ. Τριαντόπουλος στις 15 Ιουλίου 2022 ξέρετε τι έλεγε; «Περιμένουμε τη μελέτη της diaNEOsis». Πάμε λοιπόν στο τέλος του 2022.
Την 1η Απριλίου 2024 λέει: «Έχουμε τη μελέτη της diaNEOsis, αλλά επειδή έγιναν δημοτικές εκλογές, περιμένουμε από τις νέες δημοτικές αρχές να προτεραιοποιήσουν τα έργα, γιατί άλλαξαν οι δήμαρχοι και δεν μπορούμε να διαλέξουμε εμείς για λογαριασμό τους». Αυτά την 1η Απριλίου, την Πρωταπριλιά του 2024 από τον κ. Τριαντόπουλο. Είναι τυχαίο;
Στις 15 Νοεμβρίου 2024, τρίτη ερώτηση: «Τότε τι λέει ο κ. Τριαντόπουλος;». «Τα έχουμε προτεραιοποιήσει τα έργα, άρα, κλείσαμε με τους δημάρχους της Ηλείας, μας είπαν ποια έργα θέλουμε, αλλά περιμένουμε να αξιολογήσουμε το επίπεδο ωρίμανσης των έργων, ώστε μέχρι τέλος του 2024 να συνδεθούν με χρηματοδοτικά εργαλεία».
Φεύγει ο κ. Τριαντόπουλος, αλλά συνεχίζεται η ίδια λογική εξαπάτησης.
Στις 2 Ιουνίου τι λέτε; Τα έχουμε πάρει τα έργα -τα ίδια πράγματα ακριβώς που είπε έξι μήνες πριν ο κ. Τριαντόπουλος- τα έχουμε προτεραιοποιήσει και περιμένουμε να δούμε τα χρηματοδοτικά εργαλεία. Ακριβώς τα ίδια. Δηλαδή 15 Νοεμβρίου 2024, Τριαντόπουλος, και 2 Ιουνίου 2025, Κατσαφάδος, έξι-επτά μήνες μετά, δίνετε ακριβώς την ίδια απάντηση.
Πάμε, λοιπόν, στις 5 Δεκεμβρίου 2024. Λέτε: «Το σχέδιο έχει χρονικό ορίζοντα δέκα ετών». Δεν απαντάτε ούτε σήμερα, ούτε τότε, ούτε ποτέ, ούτε εσείς, ούτε ο κ. Τριαντόπουλος ποιο είναι το μοντέλο χρηματοδότησης. Ποιο είναι το χρονοδιάγραμμα υλοποίησης βάσει του σχεδίου της diaNEOsis. Ποια έργα από αυτά που είχε το σχέδιο της diaNEOsis, από αυτά που σας πρότειναν οι δήμαρχοι, πείτε μας σήμερα, ποια έργα από αυτά θα γίνουν και πότε. Δεν έχετε απαντήσει ποτέ μέχρι σήμερα.
Το μόνο σας επιχείρημα είναι το Πάτρα-Πύργος, που είναι ένα έργο που είχε ψηφίσει αυτή η Βουλή το 2007 και πέρασε μέσα από χίλια μύρια κύματα και ολοκληρώθηκε ευτυχώς το 2025, ξαφνικά να το συμπεριλαμβάνετε στο Σχέδιο Ανασυγκρότησης, ενώ δεν ήταν. Περιλαμβανόταν προφανώς στο Σχέδιο Ολιστικής Ανάπτυξης, αλλά δεν ήταν αυτό για το οποίο μιλάγαμε, κύριε Κατσαφάδο, και μην γελάτε. Δεν ήταν τα έργα που περιμένατε από τους δημάρχους της Ηλείας, το Πάτρα-Πύργος. Αυτά να τα λέτε σε κάποιους που δεν καταλαβαίνουν, έτσι;
Και μετά τον Ιούνιο μας λέτε ότι ο βασικός τρόπος χρηματοδότησης είναι η ΟΧΕ. Δεν ξέρω τι θα πείτε σήμερα, γιατί κάθε εξάμηνο αλλάζετε. Εγώ, λοιπόν, ρωτάω: «Η περιβόητη επιτροπή παρακολούθησης του Σχεδίου Ανασυγκρότησης της Ηλείας πόσες φορές έχει συνεδριάσει, κύριε Κατσαφάδο, από τότε που αναλάβατε μέχρι σήμερα; Τι έχει ελέγξει; Σε ποια έργα έχει καταλήξει; Ποια από αυτά τα έργα έχουν ωριμάσει; Ποια υλοποιούνται; Πότε θα χρηματοδοτηθούν; Πότε θα παραδοθούν;
Πείτε μας συγκεκριμένα αν έχετε, γιατί θα το δεχτώ από εσάς να μου πείτε «κύριε Κατρίνη, δυστυχώς σας κοροϊδέψαμε, δεν υπάρχουν λεφτά να δώσουμε, ωραίο το σχέδιο, αλλά δεν προλαβαίνουμε να κάνουμε τίποτα», πείτε μας. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Κύριε Υπουργέ, έχει τον λόγο.
ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας): Κύριε συνάδελφε, αναγνωρίζω ένα πράγμα σε εσάς. Το πάθος σας, για την εκλογική σας περιφέρεια και για τους συμπολίτες σας, αλλά νομίζω ότι το κάνετε με λάθος τρόπο. Και μιλάτε σ’ έναν άνθρωπο ο οποίος σε μια πρόσφατη επίκαιρη ερώτηση, την οποία πάλι μου καταθέτατε όλο αγωνία, ήρθατε και μας είπατε ότι πάλι λέγαμε ψέματα, ότι πάλι περιμέναμε, ότι πάλι περιμένουν οι δήμαρχοι και ο περιφερειάρχης, και σας είπα ότι δύο μέρες μετά από τη συζήτηση -όχι επειδή κάνατε την επίκαιρη ερώτηση, τουλάχιστον αυτό να το συμφωνήσουμε και μεταξύ μας- δύο μέρες μετά θα είχε εγκριθεί η χρηματοδότηση. Και μιλάμε για χρηματοδότηση πρωτοφανή για τα όρια, πρόκειται για χρηματοδότηση για τα δεδομένα της Ηλείας πρωτοφανή, 25 εκατομμύρια στην περιφέρεια, 11 εκατομμύρια στους δήμους. Δεν μας πιστεύατε ούτε τότε.
Έρχομαι και σας λέω στην πρωτολογία μου ότι το Σχέδιο Ανασυγκρότησης το οποίο εξήγγειλε ο Πρωθυπουργός δεν είναι σαν το δικό σας το 2010 που δεν έγινε τίποτα. Μου λέτε για το Πάτρα-Πύργος και μου λέτε «δεν μου το είπατε τότε». Μα, γιατί να σας το πω; Πρέπει να σας το λέω; Η περίφημη έκθεση της diaNEOsis, που επικαλείστε, το έχει ως ένα έργο κομβικής σημασίας για την ανασυγκρότηση της Ηλείας; Η έκθεση της diaNEOsis λέει ότι το συγκεκριμένο έργο είναι κομβικής και καθοριστικής σημασίας; Εσείς θέλετε να το εξαιρέσουμε;
Πάμε όμως στα φρέσκα κουλούρια, για να σας κάνω και πάλι κάποιες ανακοινώσεις τις οποίες θα τις δείτε στο άμεσο χρονικό διάστημα. Μου λέτε για τη χρηματοδότηση. Σας είπα ότι εμείς θα κοιτάξουμε μέσα από την ΟΧΕ, την οποία έχει η Περιφέρεια Δυτικής Ελλάδος για την Ηλεία, να ενταχθούν συγκεκριμένα έργα, τα οποία έχουν ωριμότητα, είναι ώριμα, και τα οποία έχει συμφωνήσει η Περιφέρεια με τους δήμους. Γιατί αυτό θεωρούμε εμείς ότι είναι σωστό, θα πρέπει να υπάρχει κι ένας διάλογος και μια ζύμωση μεταξύ του α΄ και β΄ βαθμού τοπικής αυτοδιοίκησης για το ποια έργα πρέπει να αποκτήσουν προτεραιότητα σε ό,τι έχει να κάνει με το Σχέδιο Ανασυγκρότησης.
Γι’ αυτόν τον λόγο λοιπόν, κύριε συνάδελφε, η νέα ΚΥΑ για το Πρόγραμμα Φυσικών Καταστροφών έχει μια αλλαγή, την οποία προφανώς εσείς δεν χρειάζεται να το γνωρίζετε, και έχει να κάνει με τη χρηματοδότηση. Πλέον μέσα από το Ειδικό Πρόγραμμα Φυσικών Καταστροφών δύναται η Κυβερνητική Επιτροπή Κρατικής Αρωγής να χρηματοδοτεί σχέδια ανασυγκρότησης. Κι επειδή πλέον έχουμε αυτή τη δυνατότητα, ήδη έχει αποσταλεί σε εμάς και στο Υπουργείο Οικονομικών από την Περιφέρεια ένα επεξεργασμένο αίτημα σε συνεργασία με τους δήμους της περιοχής τα πρώτα 20 εκατομμύρια ευρώ, τα οποία στην επόμενη συνεδρίαση -κι αυτό είναι είδηση, αν θέλετε, κύριε συνάδελφε- της Κυβερνητικής Επιτροπής Κρατικής Αγωγής που θα είναι μέσα στις προσεχείς είκοσι ημέρες, θα εγκριθεί μια πρώτη χρηματοδότηση 20 εκατομμυρίων ευρώ για το Πρόγραμμα Ανασυγκρότησης, όπως το θέλουν η Περιφέρεια σε συνεργασία με τους δήμους, για να ξεκινήσει η υλοποίηση των πρώτων έργων.
Άρα, θεωρώ ότι η κριτική σας είναι άδικη. Καταλαβαίνετε ότι το Σχέδιο Ανασυγκρότησης δεν είναι μια κουβέντα την οποία εμείς την έχουμε ξεχάσει. Συνεχίζουμε και εργαζόμαστε γύρω από αυτό. Προσπαθούμε να δημιουργήσουμε δυνατότητες μέσα από διάφορα χρηματοδοτικά εργαλεία, ούτως ώστε να αντλήσουμε πόρους και να μπορέσουμε να χρηματοδοτήσουμε έργα τα οποία θα συμβάλλουν ουσιαστικά και καταλυτικά στην ανάπτυξη της περιοχής.
Σας ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα κάνουμε τώρα μια μικρή διακοπή. Ο Υπουργός λείπει και θα περιμένουμε λίγο μέχρι να έρθει. 
Κυρία Μανωλάκου, πραγματικά ζητώ συγγνώμη εκ μέρους του, ο Υπουργός είπε ότι θα είναι εδώ σε δέκα λεπτά περίπου. Με ενοχλεί πάρα πολύ, γιατί σημαίνει μη σεβασμός της Βουλής και των κανόνων, αλλά δεν μπορώ να κάνω κάτι άλλο.
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Βασίλειος Βιλιάρδος): Επαναλαμβάνεται η διακοπείσα συνεδρίαση.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καλησπέρα σας, συγγνώμη για την καθυστέρηση.
ΠΡΟΕΔΡΕΥΩΝ (Βασίλειος Βιλιάρδος): Δεν υπάρχει συγγνώμη, κύριε Υπουργέ. Είναι ξεκάθαρη ασέβεια προς τη Βουλή. 
Θα ολοκληρώσουμε με την με αριθμό 1205/13-7-2026 τρίτη επίκαιρη ερώτηση δευτέρου κύκλου της Βουλευτού Β΄ Πειραιώς της ΚΟ ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Διαμάντως Μανωλάκου προς τον Υπουργό Υγείας με θέμα: «Να στελεχωθούν πλήρως με μόνιμο προσωπικό οι παθολογικές κλινικές του Γενικού Νοσοκομείου Νίκαιας».
Θα απαντήσει ο Υπουργός Υγείας, ο κ. Σπυρίδωνας Γεωργιάδης. 
Τον λόγο έχει η κ. Μανωλάκου.
ΔΙΑΜΑΝΤΩ ΜΑΝΩΛΑΚΟΥ: Ευχαριστώ.
Κύριε Υπουργέ, τα προβλήματα στο Νοσοκομείο της Νίκαιας τα ξέρετε. Εξυπηρετεί κυρίως εργατογειτονιές. Στην προκειμένη περίπτωση, όμως, το πρόβλημα που υπάρχει, είναι με τις τρεις παθολογικές κλινικές που πραγματοποιούν κάθε χρόνο τουλάχιστον τεσσερισήμισι χιλιάδες εισαγωγές ασθενών. Και εδώ είναι ότι το προσωπικό εργάζεται σε συνθήκες έντασης, γιατί η υποστελέχωση είναι η γενική ασθένεια των νοσοκομείων, όχι μόνο σήμερα, όχι μόνο με τις δικές σας κυβερνήσεις, αλλά και με τις προηγούμενες. Και αυτό δημιουργεί κινδύνους και στην υγεία των εργαζομένων αλλά και των νοσηλευτών.
Όμως, το τελευταίο διάστημα συμβαίνει το εξής. Οι παθολογικές κλινικές, τρεις στον αριθμό, έκλεισαν για να ανακαινιστούν. Ανακαινίστηκαν. Η μία, όμως, δεν μπορεί να ανοίξει καθόλου, γιατί δεν υπάρχει νοσηλευτικό προσωπικό. Και ξέρετε είναι μεγάλη η αντίφαση από τη μια να στοιβάζονται σε ράντσα και από την άλλη οι θάλαμοι με καινούργια κρεβάτια και ανακαινισμένο χώρο να μην μπορούν να χρησιμοποιηθούν. 
Και το λέω γιατί είκοσι έξι ασθενείς θα μπορούσαν να έχουν καλύψει τη μία αυτή κλινική και όχι να περιμένουν με τις ώρες στα φορεία. Οι άλλες παθολογικές είναι υποστελεχωμένες. Είναι οκτώ και δώδεκα νοσηλευτές σε καθεμιά. Δεν επαρκούν ούτε να καλυφθούν και οι ανάγκες σε καλοκαιρινές άδειες. Τα χρωστούμενα ρεπό δε είναι πάρα πολλά. Αγγίζουν ακόμα και τα ογδόντα, ενώ οι διπλοβάρδιες είναι καθημερινή καθημερινότητα, όταν με βάση τις διεθνείς επιστημονικές μελέτες ένας νοσηλευτής αντιστοιχεί σε τέσσερις ασθενείς, άντε έξι. Και αυτό σημαίνει υποβάθμιση του δημόσιου συστήματος με τραγικές συνέπειες σε ασθενείς και εργαζόμενους.
Εμείς το κάνουμε επίκαιρη, το ξέρετε το πρόβλημα, σας το έχουμε ζητήσει επανειλημμένα. Και τι ζητάμε; Άμεσα, άμεσα, να στελεχωθούν με το απαραίτητο μόνιμο πλήρους και αποκλειστικής απασχόλησης, προσωπικό, οι τρεις παθολογικές κλινικές του Νοσοκομείου της Νίκαιας, για να μπορούν να εξυπηρετούν τους ασθενείς. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ κ. Μανωλάκου. 
Κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κατ’ αρχάς, κύριε Πρόεδρε, και πάλι συγγνώμη για τη μικρή καθυστέρηση. Ήσασταν λίγο αυστηρός μαζί μου. Εγώ ποτέ δεν υποτιμώ τη Βουλή. Γι’ αυτό και απαντώ ο ίδιος σε όλες τις ερωτήσεις. Άργησα εννέα λεπτά. Εντάξει, συμβαίνει αυτό. Δεν καθόμουν άλλωστε. Στο Υπουργείο ήμουν με πάρα πολύ κόσμο. 
ΠΡΟΕΔΡΕΥΩΝ (Βασίλειος Βιλιάρδος): Μισή ώρα, όχι εννέα λεπτά.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ήταν για 15:30΄.
ΠΡΟΕΔΡΕΥΩΝ (Βασίλειος Βιλιάρδος): Εγώ βλέπω εδώ για 15:15΄.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ναι, αλλά πήραμε τηλέφωνο στην Έδρα και είπαν για 15:30΄. Αφού μας είπαν για 15:30΄; Εννέα λεπτά άργησα. 
ΠΡΟΕΔΡΕΥΩΝ (Βασίλειος Βιλιάρδος): Εντάξει, εγώ βλέπω 15:15΄. Γι’ αυτό το είπα. Τέλος πάντων, εντάξει. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δεν είναι και του θανατά τα εννέα λεπτά. 
Το λέω γιατί δεν θέλω να δημιουργούνται εντυπώσεις χωρίς λόγο για τη Βουλή, την οποία σέβομαι και αγαπώ. 
Κυρία Μανωλάκου, λοιπόν, ευχαριστώ πάρα πολύ για την ερώτηση.
Πρώτα απ’ όλα μιλάτε για υποβάθμιση του Νοσοκομείου της Νίκαιας. Να συνεννοηθούμε λίγο, γιατί μπορεί να βλέπουμε δύο διαφορετικά νοσοκομεία. Ο προϋπολογισμός του Νοσοκομείο της Νίκαιας επί κυβερνήσεως ΣΎΡΙΖΑ ήταν 33,3 εκατομμύρια ευρώ. Για το Νοσοκομείο Νικίας το 2025 -φέτος λίγο παραπάνω θα πάει- ο προϋπολογισμός ήταν 58,7 εκατομμύρια ευρώ. Δηλαδή έχουμε ένα νοσοκομείο στο οποίο έχουμε αυξήσει τον προϋπολογισμό του κατά 76%. 
Πάμε τώρα στο προσωπικό. Ο οργανισμός του έχει χίλιες εννιακόσιες είκοσι έξι οργανικές θέσεις. Υπηρετούν με διάφορες μορφές εργασίας χίλιοι εννιακόσιοι τριάντα έξι, δηλαδή και δέκα πάνω από το οργανόγραμμα που έχει. Σε σχέση με το 2019 ως προς το προσωπικό του -είναι Ιούλιος 2019 με Φεβρουάριος 2026 τα στοιχεία που σας δίνω- είμαστε συν εξήντα πέντε γιατροί, συν τριάντα έξι ειδικευόμενοι, συν εκατόν πενήντα πέντε νοσηλευτές και συν εκατόν τριάντα τρία άτομα λοιπό προσωπικό.                                   (AR)
Ξαναλέω τα νούμερα -για το προσωπικό μιλάμε τώρα- συν 65 γιατροί, συν 36 ειδικευόμενοι, συν 155 νοσηλευτές, συν 133 άτομα λοιπό προσωπικό. Με συγχωρείτε, αυτό δεν το λες υποβάθμιση. Εάν σε αυτό προσθέσεις τα έργα που κάνουμε σε αυτό το νοσοκομείο, τις νέες κλινικές, τα νέα ΤΕΠ, τα νέα χειρουργεία, το νοσοκομείο το κάνουμε καινούργιο. 
Κύριε Πρόεδρε, είμαι υπερήφανος γιατί ειδικά για τη Νίκαια θα παραδώσω στη λήξη της θητείας μου ένα καινούργιο νοσοκομείο. Γι’ αυτό και, αν θυμάστε, όταν είχα πάει και είχαν γίνει τα επεισόδια είχα μείνει έκπληκτος με το μένος αυτών που έκαναν τα επεισόδια εναντίον μου, ενώ στην πραγματικότητα πολλά άλλα νοσοκομεία της χώρας θα μπορούσαν να με κατηγορήσουν για εύνοια προς τη Νίκαια. Και γιατί είχαν φωνάξει τόσο πολύ; Γιατί πήραμε την Αγία Βαρβάρα και την πήγαμε στο Αττικόν για να μπορούμε να φτιάξουμε εκεί τη νέα επέκταση της Παθολογικής Κλινικής του Αττικόν και να μην έχουμε ράντζα στο Αττικό Νοσοκομείο. Άρα, για να μιλάμε τώρα τίμια και ειλικρινά, υποβάθμιση του Νοσοκομείου Νίκαιας με τα διπλάσια χρήματα και πολύ περισσότερο προσωπικό από πριν δεν νοείται. 
Τώρα πάμε στο συγκεκριμένο. Ανακαινίσαμε την Παθολογική. Όταν ανακαινιζόταν και έκλεισε για να ανακαινιστεί το προσωπικό μεταφέρθηκε σε άλλες κλινικές, γιατί δεν μπορούσε να κάθεται το προσωπικό να περιμένει να τελειώσει το έργο. Μετακινήσαμε το προσωπικό σε άλλες κλινικές. Τώρα που παραδίδεται η νέα Παθολογική, προφανώς, οι άλλες κλινικές δεν θέλουν να χάσουν προσωπικό που πήρανε, δεν θέλουν να ξαναγυρίσει το προσωπικό στην Παθολογική που το πήραμε όταν την κλείσαμε για να την ανακαινίσουμε. 
Σας λέω λοιπόν -και θα δώσω τα νούμερα στη δευτερολογία μου- και επικουρικό προσωπικό πολύ έχουμε προβλέψει, για να προσθέσουμε και επιπλέον προσωπικό στο νοσοκομείο αυτό, και επιπλέον ειδικευόμενους. Προφανώς και θα ανοίξουμε την Παθολογική και με επιπλέον προσωπικό παρόλο που το νοσοκομείο αυτό έχει αύξηση προσωπικού πολύ μεγάλη επί της θητείας μου. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κυρία συνάδελφε, έχετε τον λόγο. 
ΔΙΑΜΑΝΤΩ ΜΑΝΩΛΑΚΟΥ: Κύριε Υπουργέ, η μεγαλύτερη ασθένεια των νοσοκομείων και του Κρατικού Νίκαιας χρόνια τώρα όχι μόνο με σας -το είπα και στην πρωτομιλία μου- είναι η υποστελέχωση, δηλαδή χρειάζονται προσωπικό. Αυτό τι σημαίνει; Σημαίνει ότι πρέπει να διοριστεί. Η μεγαλύτερη απόδειξη είναι το συγκεκριμένο ζήτημα των παθολογικών κλινικών. Είναι αντιφατικό, είναι αντιπαραγωγικό, είναι απάνθρωπο, να έχεις θαλάμους και κρεβάτια και να μην μπορείς να τα χρησιμοποιήσεις και να έχεις τους ασθενείς σε ράντζα. Γιατί; Γιατί δεν έχει προσωπικό. Γιατί το ζήτημα δεν είναι σημερινό. Είναι από τον Φεβρουάριο μήνα. Παραδόθηκαν οι ανακαινισμένες κλινικές, παρότι έχουν και προβλήματα αστοχίας. Αλλά δεν είναι εκεί το ζήτημα, γιατί θα διορθωθούν και αυτά, τα επισημαίνουν οι εργαζόμενοι και τα βάζουν μπροστά. 
Ότι υπάρχει έλλειψη προσωπικού επιβεβαιώνεται και από αυτά που μας είπατε. Δηλαδή όταν κλείσανε οι παθολογικές κλινικές για να ανακαινιστούν βεβαίως μεταφέρθηκε προσωπικό. Πού πήγε το προσωπικό, ήταν πλεονάζον; Όχι, κενά κάλυψε. Και μάλιστα, για να δείτε τι σημασία έχει και η μόνιμη και σταθερή δουλειά, το προσωπικό λοιπόν που ήταν μόνιμο παρέμεινε εκεί που υπήρχαν τα κενά, δεν γύρισαν πίσω, και, επίσης, ένα άλλο ποσοστό διορίστηκε σε άλλο νοσοκομείο. Αυτό έγινε. Και σήμερα να έχεις ολόκληρη Παθολογική και να μην μπορεί να δουλέψει; 
Το έχετε πει, τους το έχετε υποσχεθεί, για επικουρικό προσωπικό. Όμως όχι μόνο δεν έχει γίνει ακόμα, αλλά χρειάζεται μόνιμο προσωπικό. Δεν μπορεί μία ολόκληρη παθολογική κλινική να βασιστεί σε επικουρικό προσωπικό που είναι συμβασιούχοι, που τελειώνει. Ποιος σε τελευταία ανάλυση είναι αυτός που θα παραδίδει την εμπειρία, τη λειτουργία, για να μπορεί να συνεχίσει; 
Συνεπώς, εσείς δεν μου απαντήσατε αν θα διοριστεί τώρα, που έπρεπε από χτες να έχει γίνει. Υπάρχει σε αυτήν την κλειστή κλινική μια προϊσταμένη η οποία τι λέει; «Χρειάζομαι είκοσι έξι άτομα για να τη λειτουργήσω», λέει. Θα τα δώσετε; Είναι θέμα στοιχειώδους ανθρωπιάς για ανθρώπους που το έχουν ανάγκη. 
Σε ό,τι αφορά τα στοιχεία που μου λέτε ότι έχει υπεράριθμο προσωπικό όχι, δεν έχει. Διαψεύδεστε από τα λεγόμενά σας. Όταν ήδη το υπάρχον προσωπικό κάλυψε άλλα κενά και δεν μπορούν να λειτουργήσουν αυτές οι παθολογικές δείχνει ότι το προσωπικό είναι λειψό. 
Εξάλλου, ζητήστε τα ρεπό που δεν μπορούν να πάρουν οι εργαζόμενοι. Σας είπα είναι πάνω από ογδόντα ρεπό. Δεν έχουν δικαίωμα σε αυτό που έχουν κατακτήσει να ξεκουράζονται; Διπλοβάρδιες κάνουν σε τελευταία ανάλυση. Άρα περιμένω από εσάς ακριβώς να μου πείτε πότε, άμεσα και γρήγορα, θα λειτουργήσει η 3η Παθολογική στο Γενικό Νοσοκομείο της Νίκαιας. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ, κυρία Μανωλάκου.
Έχετε τον λόγο, κύριε Υπουργέ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καταρχάς θα μου επιτρέψετε το εξής: Να βρείτε από την πρωτολογία μου πού είπα εγώ τη λέξη «υπεράριθμο» προσωπικό. Πουθενά δεν το είπα. Είπα ότι έχουμε περισσότερους από το 2019. Και η απάντηση «περισσότερους από το 2019» είναι στη δική σας δήλωση ότι υποβαθμίζουμε το νοσοκομείο. Δεν υποβαθμίζουμε το νοσοκομείο στο οποίο έχουμε πολύ περισσότερο προσωπικό από το 2019. Δεν μπορεί να το υποβαθμίζουμε με περισσότερο προσωπικό. Τώρα, μπορεί να διαφωνούμε πόσο περισσότερο χρειαζόμαστε. 
Για να είμαι ειλικρινής, εάν αθροίσω όλα τα αιτήματα που μου κάνουν σε όλες τις δομές που πηγαίνω για προσωπικό, πιστεύω ο πληθυσμός της Κίνας δεν φτάνει για να προσλάβουμε στο Δημόσιο. Είναι πάνω από ένα δισεκατομμύριο προσλήψεις που χρειαζόμαστε. Άρα, ας σταματήσει και αυτή η καραμέλα «θέλουμε συνοδό προσωπικό» και «θέλουμε συνοδό προσωπικό». Σήμερα το ΕΣΥ, για να το ξέρει ο κόσμος, στο σύνολό του έχει το περισσότερο προσωπικό που είχε ποτέ στην ιστορία του. Δεν υπήρχε ποτέ ούτε μία φορά ούτε μία μέρα διακόσια χρόνια ελληνικού κράτους που να είχε το ΕΣΥ έστω ένα εικοσιτετράωρο περισσότερο προσωπικό από σήμερα. Άρα και αυτή η καραμέλα να τελειώσει. 
Επίσης, όλη η κουβέντα ότι δεν είναι ελκυστικό το ΕΣΥ και δεν πάει ο κόσμος, να σας πω ότι στην τελευταία μου προκήρυξη για τους 1171 μόνιμους γιατρούς που βάλαμε όλα τα άγονα μέσα και όλα τα δύσκολα, είχαμε κάλυψη στο 82,5% των θέσεων. Και να σας πω ότι στην πλατφόρμα για το επικουρικό προσωπικό, που έρχομαι τώρα να σας απαντήσω, που είναι ανοιχτή ακόμα και έδωσα παράταση δύο εβδομάδων, έχουμε μέχρι σήμερα που μιλάμε 42.000 αιτήσεις για νοσηλευτές και λοιπό προσωπικό, 42.000! Άρα, μια χαρά πηγαίνουν στο ΕΣΥ και μια χαρά ελκυστικό το βρίσκουν για να έχουν κάνει αίτηση 42.000 άνθρωποι. 
Πάμε τώρα στη Νίκαια. Η Νίκαια για να λειτουργήσει η Παθολογική Κλινική θέλει 13 νοσηλευτές εκ των οποίων 6 πρέπει να είναι ΠΕ ή ΤΕ, δηλαδή πανεπιστημιακής εκπαίδευσης. Αυτήν τη στιγμή έχουμε βρει ήδη τους 8 από τη λίστα επικουρικών και μέσα σε αυτήν την εβδομάδα που κλείνει η πλατφόρμα δίνουμε έγκριση για τους παρακάτω επικουρικούς: Αιτήθηκε το νοσοκομείο 10 ΤΕ Νοσηλευτικής, έχουμε έναν υποψήφιο. Αιτήθηκαν Δ ΔΕ, έχουμε 15 υποψηφίους. Αιτήθηκαν Δ Βοηθητικού Υγειονομικού, έχουμε 25 υποψηφίους. Αιτήθηκαν 5 ΔΕ Χειριστών Εμφανιστών, έχουμε 3 υποψηφίους και αιτήθηκαν 3 ΔΕ Βοηθών Ιατρικών Εργαστηρίων και βρήκαμε 3 υποψηφίους. Δηλαδή σχεδόν το σύνολο των αιτημάτων που μας έχουν κάνει έχουν βρεθεί και θα γίνουν δεκτά. Άρα άμεσα, με το που κλείνει η πλατφόρμα και ξεκινάνε οι προσλήψεις, θα ξεκινήσει και η Παθολογική Κλινική με επιπλέον προσωπικό.
Όσον αφορά τους γιατρούς του Νίκαιας εκτός από όλους, το συν που σας, είπα στην πρώτη προκήρυξη, αυτήν των 1.171 θέσεων, είχαμε προκηρύξει -για μόνιμο προσωπικό- 2 θέσεις Επιμελητή Β΄ Ακτινολογίας είχαμε μία αίτηση, 2 θέσεις Επιμελητή Α΄ Ακτινολογίας δεν είχαμε αίτηση, μία θέση Επιμελητή Β΄ Αναισθησιολογίας είχαμε 2 αιτήσεις, 2 θέσεις Επιμελητή Β΄ Εσωτερικής Παθολογίας είχαμε 3 αιτήσεις, 2 θέσεις Επιμελητή Β΄ ΜΕΘ είχαμε 5 αιτήσεις, μία θέση Επιμελητή Β΄ Μαιευτικής είχαμε 16 αιτήσεις, 2 θέσεις Επιμελητή Β΄ Ορθοπεδικής είχαμε 9 αιτήσεις, μία θέση Επιμελητή Β΄ Οδοντιατρικής είχαμε 7 αιτήσεις.
Δηλαδή -δύο, τέσσερις, πέντε, επτά, εννιά, δέκα, δώδεκα- για τις δεκατρείς θέσεις μόνο για μία δεν έχουμε βρει αίτηση και συγκεκριμένα για τον επιμελητή Α΄ Ακτινολογίας. Για όλες τις άλλες θέσεις, από τις δεκατρείς για τις δώδεκα προσλαμβάνουμε κόσμο. Τι άλλο να κάνουμε; Δηλαδή έχουμε επιτυχία, στις δεκατρείς που προκηρύξαμε, δώδεκα προσλήψεις. Με αυτούς τους δώδεκα πάμε συν εβδομήντα επτά επιπλέον γιατρούς από ό,τι το 2019. Με τους νοσηλευτές που παίρνουμε πάμε στους συν εκατόν πενήντα επιπλέον νοσηλευτές από το 2019 και εσείς μου λέτε ότι υποβαθμίζουμε το νοσοκομείο. Ε, όχι, δεν υποβαθμίζουμε το νοσοκομείο, το φροντίζουμε το νοσοκομείο και έργα τού κάνουμε και προσωπικό προσλαμβάνουμε και προϋπολογισμό αυξάνουμε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
ΔΙΑΜΑΝΤΩ ΜΑΝΩΛΑΚΟΥ: Αγαπάτε τις φιέστες, όχι, όμως, να λύνετε προβλήματα!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Αυτά που σας είπα δεν είναι προβλήματα που λύνονται;
ΠΡΟΕΔΡΕΥΩΝ (Βασίλειος Βιλιάρδος): Κυρία Μανωλάκου, δεν έχετε τον λόγο, δυστυχώς.
Ευχαριστούμε πολύ.
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος και ώρα 15.55΄ λύεται η συνεδρίαση για αύριο, Τρίτη 21 Ιουλίου 2026 και ώρα 9.00΄, με αντικείμενο εργασιών του Σώματος νομοθετικό έργο, σύμφωνα με την ημερήσια διάταξη που θα διανεμηθεί.

    Ο ΠΡΟΕΔΡΟΣ                                                       ΟΙ ΓΡΑΜΜΑΤΕΙΣ
